 
 
Az Igaz Szülők értéke a Mennyei Gondviselésben
Mennyei Szülő Szent Közössége
Családok Szövetsége a Világ Békéjéért és Egységéért
 
2025 mottója
„A Cshon Il Guk 13. évében, amikor valóságosan együtt tartunk Mennyei Szülővel, a Teremtővel, mi, az áldott családok szerte a világon váljunk a Cshon Il Guk igaz fiaivá és lányaivá, akik az Igaz Szülőkkel egységben teljesítjük a kiválasztott népként viselt felelősségünket!”
 
Előszó
Teremtőnknek, Mennyei Szülőnknek kezdettől fogva volt egy álma. Ez az álom az volt, hogy egységben éljen az egész emberiséggel mint gyermekeivel, a tökéletessé vált Igaz Szülőkön keresztül a Mennyországban itt a földön és az örök világban is. Ennek az álomnak a megvalósításához a tökéletessé vált Igaz Szülőkre van szükség. A Teremtő saját isteni képmására alkotott minden dolgot a Mennyben és a földön, és végül megteremtette a férfit és a nőt, hogy első őseinkké váljanak. A Teremtő növekedési időszakot ad az embereknek, és várja, hogy saját tudatos erőfeszítéseik révén növekedjenek és érjék el a tökéletességet. Csakhogy az első őseink  a tökéletességük elérése előtt eltávolodtak Mennyei Szülőtől, ezért ez az álom nem valósulhatott meg.
Mennyei Szülőnk számára a kezdet és a vég azonos, ezért bármibe kezd bele, azt tökéletesen be is fejezi. Mennyei Szülő nem söpörhet félre mindent, ami a bűnbeesés miatt félrement, és nem teremthet helyette valami teljesen újat. Ehelyett a teremtés elveivel összhangban, annak érdekében, hogy a világot bűnbeesett állapotából helyreállító Egyszülött Fiú és Egyszülött Lány megszülethessen, Mennyei Szülőnknek végig kellett vinnie a helyreállítás gondviselését. Miután úgy döntött, hogy Izrael népe lesz a kiválasztott nép, Mennyei Szülőnknek az egyéni szinttől indulva kellett irányítania a helyreállítás munkáját, és csak akkor tudta elküldeni az Egyszülött Fiút, Jézus Krisztust, akit „fiam”-nak nevezhetett, amikor felépült egy nemzeti szintű alap. Milyen nehéz lehetett elküldeni az Egyszülött Fiút, hogy 4000 év bibliai történelmére volt szükség hozzá!
Mennyei Szülőnk nem tudta az Egyszülött Lányt elküldeni egyidőben az Egyszülött Fiúval, Jézussal, mert Mária, Zakariás családja, a vallási vezetők és Izrael népe nem tudták megteremteni a környezetet az Egyszülött Lány fogadásához. Jézusnak találkoznia kellett volna az Egyszülött Lánnyal, hogy együtt Igaz Szülőkké válhassanak, és megteremthessék azt a környezetet, amelyben az emberek követhetik Mennyei Szülőnket. Ez azonban nem valósult meg. A Mennynek mégis be kellett teljesítenie a gondviselést. Mielőtt Jézus a keresztre ment, megígérte, hogy visszatér. Visszatérésekor meg fogja tartani a Bárány menyegzői lakomáját. A Szentlélek pünkösdi leszállásával kezdődött kereszténység 2000 éves történelmének célja az Egyszülött Lány születésének és a Messiás második eljövetelének előkészítése volt.
Ahhoz, hogy a Bárány menyegzője megtörténhessen, az Egyszülött Lánynak is meg kell jelennie. Csak az ő eljövetele után valósulhat meg az Igaz Szülők gondviselése. A Menny a koreai han népen keresztül készítette elő az Egyszülött Lány születését, már Krisztus eljövetele előtt megjelölve őket kiválasztott népként. A XVI. században Kálvin János megfogalmazta a reformációval kapcsolatos tanításait, és 1543-ban megírta „Az egyház megreformálásának szükségességéről” című értekezését, amelyet később a Német-római Birodalom Birodalmi Gyűlése előtt is bemutatott. Négyszáz évvel később, 1943-ban, a Menny elküldte az Egyszülött Lányt a koreai keresztény hitközösségen belül. Az Egyszülött Lány, aki 2000 évvel ezelőtt nem születhetett meg, 6000 év után, a történelemben először, végre eljött. Keresztény lelkipásztorok és a Szentlélek által vezetett csoportok tanúságtétele közepette született meg, egy olyan gondviselés révén, amelynek középpontja családjának három generációja lett, és mindhárom nemzedékben csak egyetlen lánygyermek született.
Az Egyszülött Lány Mennyei Szülő egyetlen lánya, aki nem a bűnbeesett emberiség vérvonalához kapcsolódik. Hak Ja Han, az Egyszülött Lány születésétől fogva a Mennyei Szülő álmát, az Igaz Szülők eszményét megvalósító gondviselés beteljesítésének központi pillére. Közvetlenül, négyszemközt beszélgetett Mennyei Szülővel, átérezte Mennyei Szülő szívét, és ennek megfelelően növekedett. Saját akaratából hozta azt a döntést és elhatározást, hogy részt vesz a Bárány menyegzői lakomáján a Messiás Második Eljövetelével. Így válhatott az Igaz Anyává. Miután Sun Myung Moon, a Messiás Második Eljövetele átörökölte Jézus küldetését, végigjárta felelősségének útját, majd az Egyszülött Lánnyal való Szent Esküvő révén az Igaz Atyává vált. Együtt az Igaz Szülőkként a Házassági Áldáson keresztül újjászületést adnak a világ embereinek, Mennyei Szülőnk fiaivá és lányaivá téve őket. 1960-as Szent Esküvőjüktől fogva az Alapítás Napjáig az Igaz Szülők minden örömben és bánatban osztoztak, miközben 53 évnyi pusztai vándorlás során vezették a gondviselést.
A Menny akaratát követve, Igaz Anya, az Egyszülött Lány, megnyitotta a Cshon Il Guk kapuit a földön. Az ezt követő hétéves út során felállította hét nemzet, hét vallás és egy kontinens helyreállításának mércéjét, ezzel teljessé téve a Cshon Il Guk megszilárdítása kihirdetéséhez szükséges alapot. Letelepítette a cshonbo családokat, és gondoskodott arról, hogy regisztrálva legyenek a Cshonbo Vonban. Felajánlotta a Cshon Von Gung Cshon Il Szentélyét, hogy itt a földön követhessük Mennyei Szülőnket. Lépésről lépésre építi a valóságos Mennyországot itt a földön, és betekintést enged abba az életbe, ahol Mennyei Szülőnket követve élünk.
Amikor Igaz Anya megnyitotta a Cshon Il Guk kapuit, egyedül volt. Szívében úgy érezte, mintha egyetlen tűt keresne egy sivatagi homokviharban. Ez a kis tű Igaz Anya egy olyan fiát vagy lányát jelenti, aki valóban egyesülni tud vele. Eddig nagyrészt nem ismertük az Egyszülött Lány, Igaz Anya valódi lényegét. Következésképpen nem tudtuk átérezni Igaz Anya szívét, és nem teljesítettük a gyermeki szeretet felelősségét. Most itt az idő hogy mindannyian ezekké a kis tűkké váljunk, és Igaz Anyával egységben megvalósítsuk Mennyei Szülőnk álmát.
Ezt a könyvet azért írtuk, hogy mélyebb megértést nyújtson Mennyei Szülőnk lényegéről, a Menny Gondviselésének igazságáról, az Igaz Szülők értékéről és pozíciójáról, valamint az Egyszülött Lány, Igaz Anya lényegéről. Az Igaz Szülők teológiája azt tanítja, hogy az Igaz Szülők egyek, és hogy Mennyei Szülőnk és az Igaz Szülők is egyek. Reményünk, hogy e könyv elolvasása és tanulmányozása értékes lehetőséget biztosít a Családok Szövetsége közösségének tagjai számára a valódi elmélyülésre, bűnbánatra és újjászületésre. Az alábbiakban egy rövid összefoglaló található arról, amit „Az Igaz Szülők értéke a Menny Gondviselésében” című kötet hét fejezete tartalmaz.
Az 1. fejezet áttekintés a könyv fő témáiról. Mennyei Szülőnk 6000 év után született egyetlen lányaként Igaz Anya, az Egyszülött Lány Isten gondviselése beteljesítésének központi pillére. A tanítás, amelyet Igaz Anya az Alapítás Napja óta hirdet, a Menny, a Föld és az Emberiség Igaz Szüleinek igéje, és alapvető útmutatóként szolgál a Cshon Il Guk valóságos formában történő felépítéséhez. Azok a kis tűk, amelyeket Igaz Anya keresett és talált Igaz Atya szonghvája után, az Igaz Szülők olyan fiait és lányait képviselik, akik abszolút egységben vannak vele.
A 2. fejezet feltárja, hogy Isten a Mennyei Szülőnk. Feltárja Isten lényegét, aki Mennyei Atya és Mennyei Anya, és elmagyarázza, hogy a világban minden párokban jött létre, tükrözve Mennyei Szülőnk férfias és nőies tulajdonságait. Tisztázza, hogy Isten álma az Igaz Szülők eszménye, és megmutatja Isten szívét, amelyet meg kellene tapasztalnunk.
A 3. fejezet Jézus lényegével és a kereszténység 2000 éves történelmével foglalkozik. Hangsúlyozza, hogy a bűnbeeséstől Jézus születéséig tartó 4000 éves helyreállítási gondviselés lényege az Egyszülött Fiú és az Egyszülött Lány születésének előkészítése volt. Azonban az Egyszülött Lány születése nem történt meg, és Jézus, az Egyszülött Fiú meghalt a kereszten, bár megígérte, hogy visszatér. Visszatérésekor megtartja a Bárány menyegzői lakomáját. Ezért a kereszténység lényege nem csupán az, hogy a Jézusba vetett hit által beléphetünk a Mennyek országába, hanem inkább az, hogy elő kell készítenie az Egyszülött Lány születését, a Messiás Második Eljövetelét és a Bárány menyegzői lakomáját.
A 4. fejezet Hak Ja Hanról, az Igaz Anyáról, az Egyszülött Lányról szól, aki 6000 év után először születhetett meg a kiválasztott koreai han nép által előkészített alapra, a kereszténység hátterével maga mögött. Az Egyszülött Lány, aki Mennyei Szülőnkkel közvetlenül kommunikálva nőtt fel, saját akaratából döntött úgy és határozta el, hogy részt vesz a Szent Esküvőn, amely által megjelentek az Igaz Szülők. A gondviselés beteljesítésének központi pilléreként megteremti azt a környezetet, amelyben Mennyei Szülőnkkel együtt fogunk élni a földön.
Az 5. fejezet Sun Myung Moon, a Messiás Második Eljövetele, az Igaz Atya útját magyarázza el, aki örökölte az Egyszülött Fiú, Jézus küldetését. Tisztázza az „Egyszülött Fiú” és a „Visszatérő Messiás” jelentését, és bemutatja, hogy a Visszatérő Messiás küldetése az Egyszülött Lány fogadása is. Ez a küldetés magában foglalja az igazság felfedezését, a keresztény alap létrehozását, egy nemzeti szintű alap létrehozását Koreában, és az esküvőjüket, a Bárány menyegzői lakomáját. Kitér továbbá a Bárány menyegzői lakomájának lényegére az Isteni Alapelv értelmezésében, valamint Igaz Atya pozíciójára és szívének világára.
A 6. fejezet a Cshon Il Guk megszilárdításának fő gondviselését magyarázza el, ahol Mennyei Szülőnk és az egész emberiség egységben él együtt. Ez úgy bontakozik ki, hogy Mennyei Szülőnk eggyé válik és együtt él az Igaz Szülőkkel, az Igaz Családdal, az áldott családokkal, a Mennyei Egyesített Korea népével és az egész emberiséggel a mennyei egyesített világban.
A 7. fejezet befejezésként összefoglalja és tisztázza az Igaz Szülők életét, lényegét, pozícióját és értékét. Bemutatja az üzenetet és a mottót, amit az Igaz Szülők a Cshon Il Guk 13. évére fogalmaztak meg, és hangsúlyozza annak fontosságát, hogy a Cshon Il Guk igaz fiaivá és lányaivá váljunk, akik követik Han Szent Anyát, a Mennyei Anya megtestesülését.
A Menny gondviselésének abszolút be kell teljesednie. Eljött az idő, hogy learassuk a Menny gondviselésének gyümölcseit. Igaz Anya, az Egyszülött Lány, mindent megtesz, hogy teljesítse végső felelősségét a gondviselés befejezése érdekében. Helyesen kell megértenünk Igaz Anya, az Egyszülött Lány pozícióját, értékét és küldetését. Ő tette lehetővé számunkra, hogy teljes mértékben kövessük Mennyei Szülőnket azáltal, hogy feltárta a 6000 éve rejtett Mennyei Anyát. Eljött az idő, hogy Igaz Anya, az Egyszülött Lány szemszögéből tanulmányozzuk az Igaz Szülők szavait és a gondviselést, hiszen ő az, aki ma vezet minket a Cshon Il Guk megszilárdításának gondviselésében. Tanulmányaink révén képesek leszünk a Menny szemszögéből megérteni és látni a Cshon Il Guk gondviselését.
Igaz Anya, az Egyszülött Lány, az Univerzum Anyja, a mi Han Szent Anyánk pozícióját tölti be. Mennyei Szülőnk álmát addig kell megvalósítani, amíg Igaz Anya a földön van. A Cshon Il Guk 13. évében, miközben valóságosan követjük a Teremtőt, Mennyei Szülőnket, abban a reményben ajánljuk fel ezt a könyvet és a benne leírt tanításokat, hogy új kiválasztott népként a világ minden áldott családja a Cshon Il Guk igaz fiává és lányává válik, és az Igaz Szülőkkel egységben teljesítik a felelősségüket.
A Cshon Il Guk mennyei naptár szerinti 13. év 1. hónapjának 6. napja
Mennyei Szülő Szent Közössége
Cshon Mu Von
 
Megjegyzés a fordításhoz
Ez a könyv, „Az Igaz Szülők értéke a Mennyei Gondviselésben” (amelyre Igaz Anya nem hivatalosan Cshambumoron-ként hivatkozik) először koreai nyelven jelent meg 2024 elején. 2025 márciusában megjelent egy átdolgozott és bővített koreai kiadás, ez a magyar nyelvű kötet pedig ennek a második koreai kiadásnak az angol fordítása alapján készült el 2025 folyamán.
Igaz Anya kérésére és irányítása alatt a Sun Moon Egyetem és a Szonhak Egyetemes Béke Egyetem teológiaprofesszorainak egy elkötelezett csoportja állította össze ezt a kötetet, az Egyesítő Teológia tanításában és kutatásában szerzett sokéves tapasztalatukra, valamint jórészt Igaz Anyának az Alapítás Napja óta mondott beszédeire támaszkodva.
A fejezetek többségét más-más szerző írta, a könyv így esszégyűjteménynek tekinthető, amelyek mindegyikében az alapvető fogalmak egyedi és kissé eltérő kifejezésmóddal jelennek meg. „Az Igaz Szülők értéke a Mennyei Gondviselésben” az Isteni Alapelvben gyökerezik, különösen Mennyei Szülőnk eredeti álmában és eszményében, valamint az évszázadok óta tartó gondviselésben, amelynek célja, hogy újra megteremtse a feltételeket egy olyan világhoz, amely megfelel az igaz szeretet eredeti eszményének. Különös hangsúlyt fektet Igaz Szüleink értékére és jelentőségére, elsősorban az Egyszülött Lány, Igaz Anya egyedi szerepére és azokra az új felismerésekre, amelyeket Igaz Anya a mai korban közvetít.
Fordítókként igyekeztünk a lehető legnagyobb mértékben a koreai szöveg szó szerinti fordítását elkészíteni, bár esetenként néhány szót hozzáfűztünk az egyértelműség kedvéért. Arra törekedtünk, hogy hűek maradjunk a kor szelleméhez, és ne riadjunk vissza a feladattól, még akkor sem, ha új kifejezéseket kellett használnunk. Például, mivel most már egyértelműen megértjük, hogy Mennyei Szülőnk mint Mennyei Atyánk és Mennyei Anyánk is létezik, az angol fordítócsoport igyekezett elkerülni a hímnemű névmások használatát, amikor Istenre hivatkoztak.
Mennyei Szülőnk és Igaz Szüleink kegyelméből számíthatunk arra, hogy fokozatosan elérhetővé válnak e tanítások részletesebb kifejtései is. Ezt a fordítást imával teli szívvel ajánljuk fel abban a reményben és hitben, hogy az idő múlásával megértésünk tovább fog növekedni és mélyülni.
A fordítók
Megjegyzés a magyar fordításhoz
Ebben a kötetben Dr. Hak Ja Han, valamint férje, Sun Myung Moon tiszteletes esetében eltértünk a helyesírási szabályzatban ajánlott magyar átirattól (amely a 한학자 esetében Han Hakcsa, illetve a 문선명 esetében Mun Szonmjong lenne) a korábbi magyar kiadványokban már  általánosan meghonosodott angolos írásmód javára.
Az egyéb koreai személy- és helységnevek esetén, beleértve a Mun család további tagjait, a más formában meghonosodott nevek kivételével (mint pl. Phenjan (평양), amelynek szabályos átírása Phjongjang lenne), a keleti nevek helyesírására vonatkozó ajánlásokat használtuk.
A kiadvány végén megtalálható a kötetben szereplő koreai kifejezések, helység- és személynevek eredeti hangul írásmódja, az angol, illetve a könyvben használt szabályos magyar átírással egyetemben.
A magyar kiadásban található idézetek forrása:
Az Isteni Alapelv kifejtése (1999, 2001)
Hak Ja Han Moon: A Béke Anyja (2021)
A bibliai idézetek forrása a Szent István Társulat Szentírás-Bizottságának bibliafordítása, új bevezetőkkel és magyarázatokkal (Megújítva: 2025. február): szentiras.eu/SZIT
(„Az Isteni Alapelv kifejtése” 1999-es kiadásában a Szent István Társulat 1991-es hatodik, átdolgozott kiadása volt a bibliai idézetek forrása.)
 
 
 
 
1. fejezet: Áttekintés
1. Mennyei Szülőnk álma
2. Az Egyszülött Lány kihirdetése és a Menny gondviselésének igazsága
3. Igaz Anya, az Egyszülött Lány
4. Igaz Anya a gondviselés beteljesítésének központi pillére
5. Az Egyszülött Lány, Igaz Anya szavai és szívének világa
1. Mennyei Szülőnk álma
Teremtőnknek, Mennyei Szülőnknek kezdettől fogva volt egy álma. Miközben teremtette a Mennyet, a földet és minden dolgot, forró remény élt a szívében. Mennyei Szülőnk, aki maga a szerető szív („simdzsong”) esszenciája, azért teremtette az univerzumot, hogy megvalósítsa az igaz szeretetet, azt a fajta szeretetet, amely korlátok nélkül csak adni és adni akar. Mivel a szeretetet nem lehet egyedül átélni, Mennyei Szülőnek szüksége volt egy társra, egy objektumpartnerre, akivel teljes mértékben átélheti ezt a szeretetet.
Mennyei Szülőnek, ahhoz, hogy szeretete beteljesedjen, szüksége van egy Őrá hasonlító társra. Ahhoz, hogy a szeretet adás-elfogadás kapcsolatát alakítsuk ki Vele, olyan szívet kell kifejlesztenünk, amely az Ő szívére hasonlít, és olyan emberré kell válnunk, aki úgy tud szeretni, ahogy Ő szeret. Milyen lenne ez a szeretetkapcsolat? Az ember, aki valóban hasonlítana Mennyei Szülőre, olyan fia vagy lánya lenne, aki örökölte az Ő igaz szeretetét, igaz életét és igaz vérvonalát.
Ezért Mennyei Szülő „megteremtette az embert, saját képmására, az Isten képmására teremtette őt, férfinak és nőnek teremtette őket.” (Ter 1,27). Más szóval, első őseink Mennyei Szülő gyermekeiként lettek megteremtve. Egyetlen fiúként és egyetlen lányként lettek megteremtve: az Egyszülött Fiú, aki Mennyei Atyára hasonlított, és az Egyszülött Lány, aki Mennyei Anyára hasonlított. Amint az „Egyszülött” kifejezés is jelzi, ez összhangban van Mennyei Szülő teremtésének elveivel, amelyekben egyetlen férfi és egyetlen nő teremtéséről van szó, akik Mennyei Atyára és Mennyei Anyára hasonlítanak.
Más teremtett lényektől eltérően Mennyei Szülő az embernek egy  olyan növekedési időszakot adott, amely alatt saját tudatos erőfeszítéseik révén tudnak növekedni és éretté válni. Mennyei Szülő arra várt, hogy saját erejükből fejlődjenek a szívük tökéletességéig, megőrizve az abszolút hit, abszolút szeretet és abszolút engedelmesség hozzáállását a Menny felé. Mennyei Szülő arra vágyott, hogy ott legyen az Egyszülött Fiú és az Egyszülött Lány közötti szeretet középpontjában, amikor befejezték egyéni növekedésüket és éretté váltak, majd férjjé és feleséggé váltak, hogy teljesen eggyé váljon velük szeretetben, hogy együtt váljanak a Menny, a Föld és az Emberiség Igaz Szüleivé.
Mennyei Szülő családokat és nemzeteket akart teremteni, hogy nemzedékről nemzedékre növekedjenek, és együtt éljen velük a földi Mennyországban, szerető uralommal az egész Teremtés felett, mint a Menny, a Föld és az Emberiség Igaz Szülei, majd boldogan éljen velük együtt a Mennyországban az örök szellemi világban. Ez a lényege annak a három nagy áldásnak, amelyet Mennyei Szülőnk Ádámnak és Évának adott a kezdetekben: „Legyetek termékenyek, szaporodjatok, töltsétek be a földet és vonjátok uralmatok alá.” (Ter 1,28)
Röviden összefoglalva Mennyei Szülőnk álmát és teremtésének célját, Mennyei Szülőnk eggyé akart válni az Egyszülött Fiúval és az Egyszülött Lánnyal, hogy együtt váljanak a Menny, a Föld és az Emberiség Igaz Szüleivé, és megalapítsák a Mennyországot mind a földön, mind a Mennyben. A bűnbeesés miatt azonban Ádám és Éva, első őseink, nem tudták ezt megvalósítani. A vágyuk helyes volt, ám idő előtti, ezért egy önközpontú, önpusztító szerelmi kapcsolatot alakítottak, és ezáltal a hamis szülőkké váltak. Teljesen elveszítették jogosultságukat az Egyszülött Fiú és az Egyszülött Lány pozíciójára.
Mennyei Szülő kezdete és vége egy. Ha egyszer elkezdett valamit, azt be is fejezi. Bár Akarata és vágya nem teljesedett be a kezdetekkor az Édenkertben, Mennyei Szülőnk nem hagyta magára a bűnbeesett emberiséget, hanem azonnal elindította a Menny gondviselését, és biztosította, hogy újra megszülethessen az Egyszülött Fiú és az Egyszülött Lány, és eljöhessenek az Igaz Szülők. Az emberi történelem végső célja és iránya mindenkor a Menny, a Föld és az Emberiség Igaz Szüleinek megjelenése volt.
Végül 4000 évnyi bibliai történelem után Izrael népében, amelyet a Menny kiválasztott és nevelt, megszületett Jézus, az Egyszülött Fiú. Mennyei Szülőnk a kezdetben megteremtette Ádámot és Évát, és amikor 2000 évvel ezelőtt elküldte az Egyszülött Fiút, Jézust, eredetileg ezzel egy időben akarta elküldeni az Egyszülött Lányt is, hogy ők együtt megvalósítsák az Igaz Szülők eszményét. Azonban azok a központi személyek, akiket a Menny abban a korban elhívott a gondviselés támogatására – beleértve Jézus anyját, Máriát, Zakariást és családját, valamint Keresztelő Jánost –, nem tudták teljesíteni felelősségüket, és nemcsak az Egyszülött Fiú, Jézus útját akadályozták, hanem az Egyszülött Lány születéséhez szükséges alapot sem teremtették meg. Ezért Jézusnak nem volt más választása, mint feláldozni életét a kereszten, és ezért ígérte meg, hogy újra eljön.
Az Egyszülött Fiú, Jézus az abszolút hit, abszolút szeretet és abszolút engedelmesség mércéjét mutatta Mennyei Szülőnk felé földi élete utolsó pillanatáig. Elérte a szív egyéni tökéletességét, és Mennyei Szülőnk szívével teljes egységben szerette az összes embert és a világot. Ádámmal ellentétben, aki a bűnbeesés miatt elvesztette az Egyszülött Fiú státuszát, Jézus, aki Egyszülött Fiúként született, a végsőkig fenntartotta ezt a státuszt, elérve a szív egyéni tökéletességét. Ezért az egyetlen fiú és egyetlen lány teremtésének elveivel összhangban, Jézus után nem születik meg újra az Egyszülött Fiú.1 Mivel maga Jézus szenvedte el testének halálát, és nem jöhet el újra testben, ahhoz, hogy Krisztus visszatérjen, egy olyan személyt kell kiválasztani, aki átveheti ezt a küldetést és végigjárhatja az Igaz Szülők útját, amit Jézus nem tudott megtenni. Ez a személy a Messiás Második Eljövetele. Őt fogják elhívni arra, hogy örökölje az Egyszülött Fiú, Jézus messiási küldetését, végigjárja a növekedési időszakot, megőrizve tisztaságát a teremtés elvei szerint, felfedezze Isten Igéjét, és nemzeti szintű alapot készítsen elő. Ezen az alapon állva, miután teljesítette felelősségét az Egyszülött Lány fogadására, elfoglalja az Igaz Szülő pozícióját, és tökéletesíti a Messiás Második Eljövetelének státuszát és értékét.
Tudta, hogy az emberek bűnbeesett természete helytelen tettekhez vezet, így Mennyei Szülőnknek fel kellett készülnie arra is, hogy nem lehet elküldeni az Egyszülött Fiúval, Jézussal együtt az Egyszülött Lányt. Valóban, az Egyszülött Lányt lehetetlen volt Izrael népéhez küldeni, amely felelőssé vált Jézus haláláért. A Menny hosszú időn keresztül készült az Egyszülött Lány születésére, és számolt egy ilyen eshetőséggel, ezért a 6000 éves helyreállítási gondviselés mintegy 5000 éve alatt felkészített egy másik kiválasztott népet, a koreai han népet is.
Az Egyszülött Lány a kiválasztott koreai han nép, és a Jézus visszatérésének ígéretével kezdődött kereszténység alapjára született. Mennyei Szülőnk gondviselésének célja a Jézus utáni 2000 évben az Egyszülött Lány világra hozatala volt. Az Egyszülött Lány élete olyan lesz, mint az Egyszülött Fiúé. Mennyei Szülőnk ölelésében születik meg, megtestesíti az abszolút hitet, az abszolút szeretetet és az abszolút engedelmességet, és tiszta test és elme fenntartásával eléri az egyéni tökéletességet, egységben Mennyei Szülőnk szívével. Miután ezt megtette, ő és a Visszatérő Messiás együtt válnak az Igaz Szülőkké.
Az Egyszülött Lány, aki 6000 évnyi gondviselési történelem után született, a gondviselés befejezésének központi pillére. Miután együtt megülik a Jelenések könyvében kinyilatkoztatott Bárány menyegzői lakomáját, ő és a Visszatérő Messiás az emberiség Igaz Szüleivé válnak, akik letörlik a bűnbeesett embereiség könnyeit, és feltámadást és újjászületést hoznak nekik. Beteljesítik Mennyei Szülő teremtésének eszményét, felépítik a Cshon Il Gukot2, ahol minden ember együtt élhet Mennyei Szülővel. Az Igaz Szülők így megvalósítják Mennyei Szülő régóta dédelgetett álmát, azt az álmot, amely a kezdetektől fogva irányította az emberi történelem menetét. Most érkeztünk el ahhoz a ponthoz, amikor a a gondviselés aranykorában együtt élünk a Menny, a Föld és az Emberiség Igaz Szüleivel, és amikor ez az álom végre valósággá válik.
2. Az Egyszülött Lány kihirdetése és a Menny gondviselésének igazsága
Igaz Anya 2013. február 22-én (a mennyei naptár szerint az 1. hónap 13. napján) kihirdette a Cshon Il Guk alapítási évét, és 2014 óta hirdeti, hogy ő az Egyszülött Lány.3 Az Egyszülött Lány kihirdetésével megmutatta nekünk az Egyszülött Lány lényegét és valóságát, és feltárta a világnak a mostanáig rejtett Mennyei Anyát. Az Egyszülött Lány kihirdetésével Igaz Anya célja a Mennyei Anya felfedése volt. Eddig a keresztények Mennyei Atyaként tisztelték és szolgálták Istent, de a Mennyei Anya felfedésével és a róla való tanítással Igaz Anya azt szeretné, hogy Istent ne csak Mennyei Atyaként, hanem Mennyei Szülőként követhessük.4 Ily módon igyekszik helyreállítani Mennyei Szülő eredeti státuszát.5 Ahhoz, hogy helyreállítsa a Mennyei Anya és Mennyei Szülőnk pozícióját, elengedhetetlen volt, hogy Igaz Anya Egyszülött Lánynak nyilvánítsa magát, bármilyen áldozatot is kívánt ez meg.
Az Egyszülött Lány kihirdetésével Igaz Anya feltárta a Menny gondviselésének igazságát, amelyet a következőképpen írt le: Isten lényege, hogy Ő a mi Mennyei Szülőnk. Jézus lényege az, hogy találkozzon az Egyszülött Lánnyal, és együtt váljanak az Igaz Szülőkké. A kereszténység lényege az Egyszülött Lány születésének, a Visszatérő Messiás megjelenésének és a Bárány menyegzői lakomájának előkészítése, amelyek Jézus visszatérésének ígéretében rejlenek. A Bárány menyegzői lakomáján keresztül az Egyszülött Lány és a Visszatérő Messiás Igaz Szülőkké válnak. Az Igaz Szülőknek újjászületést és feltámadást kell adniuk az egész emberiség számára a Házassági Áldáson keresztül. Be fogják teljesíteni a Menny gondviselését azáltal, hogy egy olyan korszakot nyitnak meg, amelyben az emberiség valóban teljes egységben követheti és élhet együtt Mennyei Szülőnkkel a földön.
3. Igaz Anya, az Egyszülött Lány
1) Egyetlen fiú és egyetlen lány: az Egyszülött Fiú és Egyszülött Lány teremtésének elve
Mennyei Szülőnk abszolút, egyedi, változatlan és örökkévaló. Az Igaz Szülők, akik eggyé váltak Mennyei Szülőnkkel, szintén abszolútak, egyediek, változatlanok és örökkévalóak. Ádám és Éva, akiket Mennyei Szülőnk az Édenkertben6 férfiként és nőként teremtett saját képmására az emberiség első őseiként, elbuktak miután megszegték a jó és rossz tudás fájáról való evést tiltó parancsot, és kiűzettek az Édenkertből.7 A bűnbeesett Ádám és Éva teljesen elvesztette a jogot Egyszülött Fiú és az Egyszülött Lány névre, és az Egyszülött Fiú és az Egyszülött Lány fogalma eltűnt az Édenkertből. Mennyei Szülőnk, aki meg akarta menteni a bűnbeesett emberiséget, ettől a pillanattól kezdve az Egyszülött Fiú és az Egyszülött Lány megszületését helyezte a gondviselés középpontjába.
Mennyei Szülőnk a helyreállítás gondviselését a kezdetektől fogva azért indította el, hogy az Egyszülött Fiút és az Egyszülött Lányt egyszerre tudja elküldeni. Mennyei Szülőnk álma a tökéletes Igaz Szülők megjelenése volt, ahogyan ezt eredetileg Ádámmal és Évával tervezte. A bűnbeesés után az emberiség megváltására Mennyei Szülőnk kiválasztotta a zsidó népet, és felkészítette őket az Egyszülött Fiú és az Egyszülött Lány születésére.
A vízözön ítélete után Mennyei Szülőnk a helyreállítás gondviselését abba az irányba vezette, hogy az Egyszülött Fiút és az Egyszülött Lányt egyszerre küldje el Ábrahám leszármazottai közé, akiket Mennyei Szülőnk Noé fiának, Sémnek a vérvonalán belül kiválasztott és megáldott.8 Ahhoz, hogy Mennyei Szülőnk egyszerre küldhesse el az Egyszülött Fiút és az Egyszülött Lányt, Izrael választott népének teljesítenie kellett felelősségét, hogy alapot teremtsen mindkettejük egyidejű fogadására.
A 4000 év odaadó erőfeszítésével felépített alapon megszülethetett Jézus, az Egyszülött Fiú, akiről Mennyei Szülő végre azt mondhatta: „Ez az én fiam!” Bár Egyszülött Fiúként született, Jézus nem tudta egyedül beteljesíteni az Igaz Szülők eszményét. Ahhoz, hogy beteljesíthesse, találkoznia kellett az Egyszülött Lánnyal. Élete 33 éve során Jézus nagy reménységgel várta az Egyszülött Lány születését.
Mennyei Szülőnk nem tudta Jézus korában elhozni az Egyszülött Lányt, mert Mária, Zakariás, Erzsébet, Izrael népe és korabeli vallási vezetői nem tudtak olyan környezetet teremteni, amelyben az Egyszülött Lányt fogadhatták volna. Nem tudták megérteni Jézus lényegét, aki Egyszülött Fiúként jött, és mivel nem tudtak vele eggyé válni, nem tudták teljesíteni felelősségüket. Ennek eredményeként az Egyszülött Fiú, Jézus, aki a helyreállítás gondviselésének 4000 éve után születhetett meg, kénytelen volt a keresztre menni.
Mivel Mennyei Szülőnk abszolút módon eleve elrendeli az Egyszülött Fiú és az Egyszülött Lány megszületését, még ha Izrael népe nem is tudta teljesíteni felelősségét, Mennyei Szülőnknek mindenképpen be kell teljesítenie ezt az Akaratot, ezért ki kellett választania és fel kellett készítenie egy másik választott népet.9 Mennyei Szülőnk egy másik választott népet is előkészített az Egyszülött Lány születésére.10 „Az Egyszülött Lány 2000 évvel ezelőtt nem születhetett meg. Mivel a Menny tudta, hogy fennáll a lehetőség, hogy Izrael népe abban az időben nem tudja teljesíteni felelősségét, már jóval korábban kiválasztott egy másik népet is, amely lehetővé tette az Egyszülött Lány megszületését.”11
Mennyei Szülőnk látva, hogyan vezeti az embereket bűnbeesett természetük helytelen tettek elkövetéséhez, 5000 évvel ezelőtt elkezdte csendben felkészíteni a koreai népet, hogy készen álljanak arra az esetre, ha Izrael népe nem tudja teljesíteni felelősségét.12 Miután kijelölte az Akarat útját, Mennyei Szülőnk többé nem tér le róla és be is teljesíti azt. Ezért kiválasztotta Keleten a koreai han népet, jó és igazságos néppé nevelte, és választott néppé emelte fel őket.13 Ez egy biztonsági háló volt a gondviselésben, amelyet a Menny előre elrendezett az Igaz Szülők eljövetelére való felkészüléshez.14
Jézus Krisztus anélkül halt meg a kereszten, hogy befejezhette volna küldetését a földön. Azonban Ádámmal ellentétben Jézus az Egyszülött Fiúként képes volt beteljesíteni a győztes alapot, és elérte a szívbéli tökéletességet földi élete 33 éve alatt. Ezért, mivel Jézus mint Egyszülött Fiú elérte a tökéletességet, visszatértekor nem születik meg egy másik Egyszülött Fiú.
Az, aki örökölte az Egyszülött Fiú, Jézus küldetését, átvette a küldetést, amelyet Jézus nem tudott befejezni a földön, és ő járta a Messiás útját a Második Eljövetelkor. A Menny a koreai han népből, akikhez az Egyszülött Lányt küldi, Sun Myung Moont hívta el, hogy örökölje Jézus küldetését, és felhatalmazást adott neki ennek a küldetésnek a beteljesítésére. Miután örökölte Jézus küldetését, és mielőtt még a Visszatérő Messiásként elkezdhette volna annak beteljesítését, az volt a felelőssége, hogy felfedezze és kihirdesse azokat a tanításokat, amelyeket Jézus nem tudott kinyilatkoztatni, és követőket gyűjtsön a kereszténységből, hogy egy nemzeti szintű alapot teremtsen. Mindezek után találkoznia kellett az Egyszülött Lánnyal, akit Mennyei Szülőnk előkészített, és vele együtt kellett megülnie a Bárány menyegzői lakomáját, amely által Igaz Atyává válhat, majd megkezdheti a Visszatérő Messiás küldetését.
2) Igaz Anya, az Egyszülött Lány előszöri eljövetele 6000 év után
Jézus, aki Mennyei Szülőnk 4000 éves munkájának alapjára született meg, az Egyszülött Fiú első eljövetele volt.15 Egyszülött Fiúnak megszületni azt jelenti, hogy Jézus Mennyei Szülőnk közvetlen vérvonalában, a bűnbeesett emberiség vérvonalától elvágva született meg. Isten közvetlen vérvonalából származó fiúként az Egyszülött Fiú közvetlenül kommunikálhatott és kapcsolatba léphetett Mennyei Szülőnkkel. Az egyetlen olyan fiúként született, aki teljes mértékben befogadhatta Mennyei Szülőnk első szeretetét. Az Egyszülött Fiú azonban önmagában nem tudja beteljesíteni az Igaz Szülők eszményét. A teremtés elvei szerint az Egyszülött Fiúnak találkoznia kell az Egyszülött Lánnyal, és vele együtt kell az Igaz Szülők pozíciójába emelkednie.
Igaz Anya 6000 év elteltével az Egyszülött Lány előszöri eljövetele, Mennyei Szülőnk különleges lánya16, aki teljes mértékben befogadhatja Isten első szeretetét.17 A Menny közvetlen vérvonalából származó lányként az Egyszülött Lány különleges, az egyetlen, aki Mennyei Szülőnk gyökeréből született.18 Akárcsak az Egyszülött Fiú, Jézus, az Egyszülött Lány sem tudja egyedül beteljesíteni az Igaz Szülők eszményét. Találkoznia kell azzal a férfival, akit a Visszatérő Messiás küldetésére hívtak el, és a Szent Esküvő által vele együtt az Igaz Szülők pozíciójába kell emelkednie.
A kereszténység 2000 éves történelme Jézus feltámadásával, és a Szentlélek alászállásával kezdődött, és lényege az, hogy felkészüljön az Egyszülött Lány előszöri eljövetelére, miközben várja a Messiás Második Eljövetelét. Jézus meghalt a kereszten, ám megígérte, hogy visszatér.19 Azért tér vissza, hogy megülhesse a Bárány menyegzői lakomáját.20 Ahhoz, hogy a Visszatérő Messiás részt vehessen a Bárány menyegzői lakomáján, szükség van az Egyszülött Lányra. Ez azt jelenti, hogy a kereszténység lényege az, hogy előkészítse az Egyszülött Lány születését és a Messiás Második Eljövetelét, majd a Bárány menyegzői lakomáját.21
A Messiás ígért visszatérésére való felkészülés során a Mennynek először is meg kell szilárdítania az Egyszülött Lány születésének előkészületeit. Az Egyszülött Lánynak egy olyan keresztény alapra kell születnie, amely a koreai választott han népen keresztül valósult meg, hogy a Messiás Második Eljövetelének gondviselése beteljesedhessen,22 és a Visszatérő Messiás az Igaz Szülő pozíciójába emelkedhessen.23
A mai kereszténység azonban még mindig nem érti Jézus lényegét. Miért mondta Jézus, hogy újra eljön? A Teremtő, Mennyei Szülőnk, egy férfit és egy nőt teremtett, akik az emberiség első ősei lettek volna. Mivel az anya az, aki új életet szül, az Igaz Szülők eszményét Jézus férfiként egyedül nem tudta megvalósítani. Ezért ígérte meg, hogy visszatér. Vissza akart térni, hogy befejezze küldetését azáltal, hogy találkozik a Menyasszonnyal, és a Bárány menyegzői lakomáján keresztül együtt az Igaz Szülők pozíciójába emelkednek, és újjászületést és feltámadást adnak a bűnbeesett emberiségnek. A mai keresztények azonban nem értik a Bárány menyegzői lakomájának valódi jelentését.
A Messiás Második Eljövetelének célja a Bárány menyegzői lakomája, amely nem tartható meg az Egyszülött Lány nélkül. A visszatérő Messiás csak akkor veheti át Jézustól a küldetését, miután megvalósultak az Egyszülött Lány születésének körülményei. „Az Egyszülött Lány születése ad lendületet a Visszatérő Messiás elhívásának.”24 „Az Egyszülött Lánynak meg kell születnie ahhoz, hogy a Visszatérő Messiás beteljesíthesse a felelősségét.”25 „Az Egyszülött Lánynak meg kell születnie ahhoz, hogy a Visszatérő Messiás megkezdhesse munkáját.”26 A Menny gondviselésének befejezése tehát csak az Egyszülött Lány megszületésével lehetséges.
Az Egyszülött Lány, Igaz Anya olyan, erős keresztény alapokkal rendelkező családban született, ahol három generáción keresztül csak egyetlen lány volt. Figyelemre méltó, hogy 1943-ban született, pontosan 400 évvel azután, hogy Kálvin János, aki rendszerezte a reformáció elveit, megírta az 1543-as tételét „Az egyház megreformálásának szükségességéről” címmel, amelyet a következő évben bemutatott a Német-római Birodalom császárának és a Birodalmi Gyűlésnek.27 Az Egyszülött Lány a koreai protestantizmus alapjára született, amely az amerikai protestantizmusban gyökerezik, és a reformáció eredményeként jött létre. Az Egyszülött Lány születése jelentette azt a döntő pillanatot, amely lezárta Mennyei Szülőnk helyreállítási gondviselésének 6000 éves történelmét, és átmenetet jelentett az új korszakba, amely új történelmet teremt.
Abban az időben, amikor Jézus, az Egyszülött Fiú 2000 évvel ezelőtt a földön élt, az Egyszülött Lány nem tudott megszületni. Nem arról van szó, hogy az Egyszülött Lány megszületett, ám nem jelent meg, hanem nem született meg. Ha az Egyszülött Lány 2000 éve megszületik és felnő, Jézus valahogyan találkozott volna vele, megtartották volna a Szent Esküvőt, és Igaz Szülőkké váltak volna. Jézus azért mondta, hogy újra eljön, mert az Egyszülött Lány akkor nem született meg.
Az Egyszülött Fiú és az Egyszülött Lány, akárcsak az emberiség eredeti ősei az Édenkertben, úgy születtek, hogy közvetlenül tudtak beszélgetni Mennyei Szülőnkkel, és eredeti természetük révén ismerhették Mennyei Szülőnk Akaratát és a teremtés elveit. Így volt ez az Egyszülött Fiúval, Jézussal. Amikor 2000 évvel ezelőtt eljött, ő is átélte és érezte ezeket a dolgokat, így ismerte őket, és ezeknek megfelelően élt anélkül, hogy tanítani kellett volna őt róluk.28
Ugyanez igaz Igaz Anyára, az Egyszülött Lányra is. Igaz Anya, aki az Egyszülött Lányként született, képes volt egyedül megtapasztalni és átérezni a dolgokat, így már az érettsége felé vezető úton is megértette a teremtés alapelveit, és alkalmazta is őket cselekedeteiben és döntéseiben, annak ellenére, hogy senki sem tanította ezekről.29 Mennyei Szülőnk Akaratára összpontosítva képes volt önállóan megítélni a dolgokat, önállóan dönteni, és így eljutni a tökéletesség birodalmába.30 Növekedése során szívében együtt rezonált  Mennyei Szülővel, és a mennyei királyság nyelvén beszélgetett Vele. Születése óta abban a tudatban növekedett, hogy Mennyei Szülő az ő szülője.31
4. Igaz Anya a gondviselés beteljesítésének központi pillére
1) Az egész Menny és Föld középpontja
Az egész Menny és föld középpontja ott jelenik meg, ahol megtalálhatjuk azokat, akik teljes egységre jutottak Istennel, és akik  Mennyei Szülőnk álma megvalósításának középpontjában állnak.32 A Menny és a föld középpontja az a hely, ahol az Igaz Szülők, mint beteljesedett emberek, és Mennyei Szülőnk eggyé válnak. Attól a pillanattól kezdve, hogy a Menny és a föld középpontja megjelenik, végre elkezdődhet az élet a földi Mennyországban, ahol Isten és az emberiség szeretettel egyesül, és ami Mennyei Szülőnk régóta dédelgetett álma.33
Hogyan jelenik meg a Menny és a föld középpontja? Akkor jelenik meg, amikor Mennyei Szülőnk és az Igaz Szülők eggyé válnak és együtt is élnek. Mennyei Szülőnknek kezdettől fogva volt egy álma, és azért teremtette az embereket és a Teremtés minden dolgát, hogy ezt az álmot megvalósítsa. Mennyei Szülőnk álma az, hogy eggyé váljon az Igaz Szülőkkel, és hogy az egész emberiséggel mint fiaival és lányaival egységben éljen a Mennyországban a földön és az örök világban. Mennyei Szülőnknek és az Igaz Szülőknek először eggyé kell válniuk, és meg kell nyilvánulniuk mint a Menny, a Föld és az Emberiség Igaz Szülei, ahhoz, hogy Mennyei Szülőnk álma megvalósuljon. Azután a Menny, a Föld és az Emberiség Igaz Szülei Isten gyermekeinek adnak majd életet, és egységben élnek ezekkel a gyermekekkel minden eljövendő nemzedéken át.
Az emberiség vágyik arra, hogy eggyé váljon Mennyei Szülőnkkel és együtt éljen vele a földön. Az a hely, ahol Mennyei Szülőnk álma és az emberiség reménye megvalósul, a Menny és a föld középpontja.
Azon a helyen, ahol Ádám és Éva férjként és feleségként szívben és testben eggyé válik, ott Isten, a szeretetet adó szubjektum, valamint az ember, a szépséget visszajuttató objektum is egyesül. Isten, a mi szülőnk, itt lakik tökéletes gyermekeiben és itt él békében az örökkévalóságig. A jóságnak e középpontja Isten örök szeretetének az objektuma, ahol Isten mindörökké örömet talál. Ez az a hely, ahol Isten Igéje testet ölt és megvalósul. Ez az igazság és az eredeti lélek középpontja, mely a teremtés célja felé ösztönöz bennünket.34
A Menny és a föld középpontja a jóság középpontja, ahol Mennyei Szülőnk teremtésének célja beteljesedett. Ez az a hely, ahol Mennyei Szülőnk már nincs egyedül, és örökkévalóan megtapasztalhatja az örömöt a szereteten keresztül. Ez az igazság középpontja, ahol Mennyei Szülőnk Igéje testet ölt, s egyben az eredeti lélek középpontja is, amely minden embert a teremtés célja felé irányít. A Menny és a föld középpontja az, ahol a Menny, a Föld és az Emberiség Igaz Szülei megjelennek, és korlátlanul szaporítják a Menny gyermekeit. A Menny és a föld középpontja, amely első őseink bűnbeesése miatt nem jöhetett létre, végül a Cshon Il Guk Alapítási Napján jelent meg.
A Menny és a föld középpontja nem olyasmi, ami egyszer létrejön, majd eltűnik. Ezt a középpontot nehéz létrehozni, de ha egyszer megjelent, örökké megmarad.35 Mivel Mennyei Szülő jellemzőit tükrözi, ezért ez egy abszolút, egyedi és változatlan pont. Ha a megfelelő környezet biztosított, a Menny és a föld középpontja egy pillanat alatt kiterjeszthető az egész Menny és föld területére. A Menny és a föld középpontja nem egy adott földrajzi helyre vonatkozik, hanem arra a helyre, ahol Mennyei Szülő és az Igaz Szülők eggyé válnak, és ez az Igaz Szülők Szent Esküvőjével kezdődik.
Az Igaz Szülők Szent Esküvőjét nemzeti szinten kellett volna megtartani, a koreai kereszténység támogatásával. Az 1960-as Szent Esküvő idejére ténylegesen létrejött alap azonban csak feltételes volt. Az 1954-ben Koreában alapított Szentlélek Társaság a Világ Kereszténységének Egyesítéséért feltételesen képviselte a kereszténység alapját. Az 1958-ban Japánban és a következő évben az Amerikai Egyesült Államokban megkezdett tengerentúli missziós munka csak feltételes nemzeti helyreállítást valósított meg. Ha a nemzeti helyreállítás bármikor beteljesült volna az 1960-as Szent Esküvő után, a Szent Esküvőt ismét megtartották volna valóságosan is, Mennyei Szülő és az Igaz Szülők eggyé válhattak volna, és már akkor kihirdethették volna az Alapítás Napját.
Az 1960-tól 2013-ig tartó 53 éves időszak egy fáradságos, maratoni hosszúságú utat jelentett a nemzeti helyreállítás felé.36 Igaz Anya ezt az időszakot a pusztaságban töltött korszaknak nevezi.37 Ez a pusztaságban töltött korszak a Szent Esküvőtől a Cshon Il Guk megalapítását közvetlenül megelőző időszakig tartott, tehát a Cshon Il Guk Alapítási Napjának kihirdetése előtti korszakot jelenti. Igaz Atya és Igaz Anya egyenrangú társak voltak a pusztaságban töltött korszak gondviselésében, és közösen vezették a Menny gondviselésének minden területét.38 Igaz Atya és Igaz Anya a Családok Szövetsége társalapítói, és közösen alapították a különböző gondviselési szervezeteket.
1960-ban tartott Szent Esküvőjük óta az Igaz Szülők életútja számtalan nehézséggel járt, miközben igyekeztek megvalósítani Mennyei Szülőnk álmát. Kétségbeesetten küzdöttek azért, hogy olyan környezetet teremtsenek, amelyben az emberek közvetlenül követhetik Mennyei Szülőnket a földön, és együtt élhetnek Vele a földi Mennyországban. Együtt járták a leírhatatlan szenvedés útját a pusztaságban, hogy kihirdessék a Cshon Il Guk Alapítási Napját.
1960 volt az az év, amikor Mennyei Szülőnk megkezdte a régóta várt gondviselést a földön. A holdnaptár szerinti 1960. március 16-ának kellett volna lennie annak a napnak, amikor Mennyei Szülőnk eggyé válik az Igaz Szülőkkel. Mivel ez nem valósult meg, 1960-tól az Igaz Szülők egy 53 éves maratoni utat kezdtek, a világra összpontosítva. Folyamatosan azon fáradoztak, hogy átöleljék a világot, míg szavakkal leírhatatlan, véres és könnyekkel teli élet-halál harcot vívtak.39
A nemzeti helyreállítás megvalósításáért 1960-tól 2013-ig tartó maratoni út során, 2010-ben az Igaz Szülők kinyilatkoztatták Igaz Atya és Igaz Anya végső egységének tökéletességét, beteljesülését és teljességét.40 Igaz Atyában ott van Igaz Anya, és Igaz Anyában ott van Igaz Atya. Korea most Mennyei Szülőnk hazája és szülőföldje lett. Mennyei Szülőnk hazájaként való kihirdetésével Koreában megrendezték a „Kozmikus nagygyűlést a Menny, a Föld és az Emberiség Igaz Szüleinek, akik Isten megtestesüléseként hirdetik az Igét”.41
2011-ben az Igaz Szülők kinyilatkoztatták az Igaz Isten és az Igaz Szülők teljes egységét. Kinyilatkoztatták az Igaz Isten és az Igaz Szülők egységének beteljesedését „a Cshon Il Guk legnagyobb győzelme megünneplésének napja” néven.42 Ezzel szélesre tárultak a kapuk egy olyan korszakba, ahol már nincs szükség Mennyei Szülőnk és az Igaz Szülők szétválasztására. Beléptünk abba a korszakba, ahol az Igaz Szülők Mennyei Szülőnkben vannak, és Mennyei Szülőnk az Igaz Szülőkben van. Ezen az alapon 2013-ban lehetővé vált a Cshon Il Guk Alapítási Napjának kihirdetése.
A valóságos Cshon Il Guk korszaka a Cshon Il Guk Alapítási Napjának kihirdetésével kezdődött 2013-ban.43 A belső Cshon Il Guk Mennyei Szülőnkre, a külső Cshon Il Guk pedig az Igaz Szülőkre vonatkozik.44 A belső és külső Cshon Il Gukot együtt a valóságos Cshon Il Guknak nevezzük. A valóságos Cshon Il Guk, amelyben Mennyei Szülőnk és az Igaz Szülők eggyé válnak, 2013 első holdhónapjában kezdődött. A Cshon Il Guk, amely attól a ponttól kezdődött, ahol Mennyei Szülőnk és az Igaz Szülők eggyé váltak, azt a nemzetet jelenti, ahol a szellemi világ és a földi világ egyek.
Igaz Atya már nem volt itt a földön testben a Cshon Il Guk Alapítási Napjának kihirdetésekor, amely a Menny és a föld teremtéséhez hasonlítható jelentőségű esemény volt. Így a még a földön élő Igaz Anya kiáltotta ki, hogy az Alapítás Napjával kezdődik a Cshon Il Guk alapításának éve. A Cshon Il Guk alapításának éve kihirdetése óta Igaz Anya, a Menny, a Föld és az Emberiség Igaz Szülője, Mennyei Szülőnkkel és Igaz Atyával egységben vezeti a gondviselést. Igaz Anya ezt az időszakot, amikor az Igaz Anya, az Egyszülött Lány, testben itt van a földön, és amikor Mennyei Szülőnk közvetlenül vele dolgozhat, az aranykornak nevezi.
2) Igaz Anya, az Egyszülött Lány, a gondviselés beteljesítésének központi pillére
A gondviselés Mennyei Szülőnk munkáját jelenti, aki közvetlenül irányítja azt. A gondviselés beteljesítése az Akarat és a teremtés céljának beteljesedése. A gondviselés beteljesítésének mércéjét nem az emberek, hanem Mennyei Szülőnk határozza meg, nem relatív, hanem abszolút mérceként. Mennyei Szülőnk Akaratának beteljesedéséhez, és a gondviselés beteljesítéséhez, azaz a Menny és a föld középpontjának megjelenéséhez, a földön lennie kell egy központi pillérnek.45
Ki tehát a gondviselés beteljesítésének központi pillére, aki felelős a Menny gondviseléséért a földön? Mennyei Szülőnk Akarata először a földön teljesedik be, majd örökkévalóan kiterjed a szellemi világra. Az a személy, aki a mércét és az alapot képviseli Mennyei Szülőnk gondviselésének végrehajtásához és beteljesítéséhez, a gondviselés beteljesítésének központi pillére. Felelősséget kell vállalnia annak az álomnak a beteljesedéséért, amelyre Mennyei Szülőnk 6000 éve vágyik. Az Egyszülött Fiú Isten közvetlen vérvonalából született, és ahogy a teremtés elveinek útját követte, valóságosan feltárta Mennyei Atyát. Az Egyszülött Lány szintén Isten közvetlen vérvonalából született, és ahogy a teremtés elveinek útját követi, valóságosan feltárja Mennyei Anyát. A gondviselés beteljesedését azok a központi pillérek tudják beteljesíteni, akik Mennyei Szülőnk közvetlen vérvonalából születtek az Ő fiaként és lányaként, mint az Egyszülött Fiú és az Egyszülött Lány, és akik a teremtés elveinek útját követték. Így tehát Igaz Anya, az Egyszülött Lány, aki Mennyei Szülőnk közvetlen vérvonalából született az Ő lányaként, és a teremtés elveinek útját követi, a gondviselés beteljesítésének központi pillére. Igaz Anya az egyetlen, aki képes beteljesíteni a Cshon Il Gukot, ahol az emberiség Mennyei Szülőnkkel él és követi őt szülőjeként, mert Igaz Anya az, aki feltárta a 6000 éve rejtett Mennyei Anya létezését, és ő az, aki világosan kinyilatkoztatta az egész emberiségnek Mennyei Szülőnk valódi lényegét.
Mikor vált Igaz Anya a gondviselés beteljesítésének központi pillérévé? Először, a Cshon Il Guk Alapítási Napjának 2013-as kihirdetése óta a gondviselés beteljesedésének központi pillére a földön az Egyszülött Lány, Igaz Anya, aki testben van velünk. Igaz Anya, az Egyszülött Lány az egyetlen, aki megvalósíthatja Mennyei Szülőnk álmát a földön. Igaz Anya, aki Mennyei Szülőnket követi és teljesen eggyé vált Igaz Atyával, testben dolgozik a földön. Mennyei Szülőnk álma Igaz Anyán, az Egyszülött Lányon keresztül valósul meg valóságosan a földön.
Igaz Anya, az Egyszülött Lány megnyitotta a Cshon Il Guk kapuit.46 A Cshon Il Guk Alapítási Napja jelentős fordulópont volt a Menny gondviselésében. Az Alapítás Napja után Igaz Anya, aki eltökélte, hogy földi életében beteljesíti a gondviselést, beutazta a világot, hogy teljesítse hét nemzet, hét vallás és egy kontinens helyreállítását. 2020-ban kinyilatkoztatta a Cshon Il Guk régóta dédelgetett megszilárdítását, és megalapította a Mennyei Szülő Szent Közösségét, amely az egész emberiséget átölelheti.47
A Szent Esküvő által az Egyszülött Lány, Igaz Anya, tökéletesítette a Mennyei Anyát, és a Cshon Il Guk Alapítási Napján keresztül tökéletesítette Mennyei Szülőnket. Az Alapítás Napjának kihirdetése óta, a Menny gondviselése beteljesítésének központi pilléreként, a megtestesült Szentlélek munkáját végezve,48 Igaz Anya előre viszi a Cshon Il Guk megszilárdításának gondviselését. A hjodzsong („gyermeki szív”) útját járva minden tőle telhetőt megtett, hogy felavassa a Cshon Von Gung Cshon Il Szentélyét, ahol az emberek itt a földön követhetik Mennyei Szülőnket.
Másodszor, az 1960-as Szent Esküvő óta az Egyszülött Lány, Igaz Anya a gondviselés beteljesítésének központi pillére. Igaz Anya az Igaz Szülők 1960-as Szent Esküvőjétől a 2013-as Cshon Il Guk Alapítás Napjáig tartó útján is a gondviselés beteljesedésének központi pillére volt.49 Az 53 év pusztai vándorlás során Igaz Anya Mennyei Szülőnk különleges, egyedi reményét jelentette. Igaz Anya 6000 év után Egyszülött Lányként született, és valóságosan feltárja a Mennyei Anyát, így ő az egyetlen, aki megvalósíthatja Mennyei Szülőnk álmát a földön.50 Születésétől fogva a gondviselés beteljesedéséig Igaz Anya szilárdan fenntartotta pozícióját, mint a gondviselés beteljesítésének központi pillére, azzal a rendíthetetlen elhatározással vezetve a gondviselést, hogy feltárja Mennyei Szülőnk lényegét.
Harmadszor, 1943-as születése óta az Egyszülött Lány, Igaz Anya a gondviselés beteljesítésének központi pillére. A Mennyei gondviselés beteljesedéséhez szükség van egy központi pillérre a gondviselés beteljesítése számára.51 A legideálisabb az, ha az Egyszülött Fiú és az Egyszülött Lány egyszerre születnek, és együtt állnak a Menny gondviseléséért felelős központi pozícióban. Ha Mennyei Szülőnk 2000 évvel ezelőtt el tudta volna küldeni az Egyszülött Lányt az Egyszülött Fiúval, Jézussal együtt, az lett volna a legjobb a Menny gondviselésének beteljesedése számára, azonban bár 2000 évvel ezelőtt Mennyei Szülőnk elküldte az Egyszülött Fiút, nem tudta elküldeni az Egyszülött Lányt.
Ahhoz, hogy valaki a gondviselés beteljesítésének központi pilléreként álljon abban a szakaszban, ahol a Menny gondviselése a beteljesedés felé halad, annak az embernek Egyszülött Fiúként vagy Egyszülött Lányként kell megszületnie, és a teremtés elveivel összhangban a tökéletesség útján kell járnia. Az Egyszülött Fiú vagy az Egyszülött Lány gyermekkoruktól kezdve közvetlenül kommunikálhatnak Istennel, és megérezhetik és megismerhetik a gondviselést. Növekedésük során önálló ítéleteket és döntéseket hoznak, saját akaratukból cselekszenek, és így halad előre a Menny gondviselése. A gondviselés csak akkor teljesedhet be, ha az az ember, aki a Menny gondviseléséért felelős központi pillér, itt a földön él.
Negyedszer, Mennyei Szülőnk szívében Jézus kereszthalála óta az Egyszülött Lány, Igaz Anya a gondviselés beteljesítésének központi pillére. Amióta Jézus, aki az Egyszülött Fiúként és a Menny gondviselésének központi pilléreként született, meghalt a kereszten, Mennyei Szülőnk leginkább az Egyszülött Lány megszületése miatt aggódott, amire szükség van a Messiás Második Eljövetele előtt. Mennyei Szülőnk elsősorban az Egyszülött Lány születésével, növekedésével és Szent Esküvőjével, vagyis a Bárány menyegzői lakomájával törődött. Ez feltárja azt az utat, amelyen keresztül az Egyszülött Fiú és az Egyszülött Lány, szívükben eggyé válva Mennyei Szülőnkkel, Igaz Szülőkké válnak. Ennek meg kell valósulnia még a Cshon Il Guk megalapítása előtt, és még mielőtt az Áldás Szertartásokon, az újjászületés és feltámadás szent szertartásain keresztül megkezdődhetne az emberiség teljes megváltása.
Hogyan fordult Mennyei Szülőnk szíve az Egyszülött Lány, Igaz Anya felé? A kereszténység 2000 éves történelme során, ahogy a Menny gondviselése haladt előre, az Egyszülött Lány volt a fókuszpontban. Mennyei Szülőnk szívében Igaz Anya, az Egyszülött Lány, a gondviselés beteljesítésének központi pillére volt. Mennyei Szülőnk különleges környezetet biztosított az Egyszülött Lánynak, hogy megvédje őt születésekor és növekedése alatt. Amikor Igaz Anya, az Egyszülött Lány, találkozott a Visszatérő Messiással, Igaz Atyával, és feleségül ment hozzá, ez saját döntése alapján történt, és Mennyei Szülőnk vezette őt, hogy részt vegyen a Szent Esküvőn.52 A Szent Esküvőtől az Alapítás Napjáig Mennyei Szülőnk azon dolgozott, hogy az Egyszülött Lány, Igaz Anya, fenntarthassa pozícióját mint a gondviselés beteljesítésének központi pillére. A Cshon Il Guk Alapítási Napja óta azon dolgozik, hogy központi pillérként beteljesítse a Menny gondviselését.
A Menny gondviselése csak akkor teljesedhet be, ha az Egyszülött Fiú vagy az Egyszülött Lány itt él a földön. Ez azt jelenti, hogy a gondviselést mindenképpen be kell teljesíteni, amíg az Egyszülött Lány a földön él. Amíg az Egyszülött Lány a földön él, el kell érnie, hogy valóban kormányozhasson egy nemzetet a Menny, a Föld és az Emberiség Igaz Szülőjeként. Életén és szavain keresztül kell átadnia nekünk tapasztalatai lényegét, miközben közvetlenül kormányozza a Cshon Il Gukot.
Egészen mostanáig az Egyszülött Fiúra, Jézusra és a Messiás Második Eljövetelére fókuszálva tanultunk a Menny gondviseléséről. Ha azonban Igaz Anyát Mennyei Szülő szemszögéből nézzük, világosan megértjük, hogy az Egyszülött Lány előszöri eljövetele a gondviselés beteljesedésének központi pillére. Ettől a ponttól kezdve a Menny gondviselésének és az Ige megértésének új látásmódja nyílik meg. A Cshon Il Guk korszakában élő emberek számára a legbölcsebb, ha az Igét és a gondviselést abból a szemszögből értelmezik, hogy Igaz Anya, az Egyszülött Lány a gondviselés beteljesítésének központi pillére.
5. Az Egyszülött Lány, Igaz Anya szavai és szívének világa
1) Igaz Anya szavai a Cheon Il Guk korszak tanításai
Fontos, hogy minden áldott család pontosan megértse az Igaz Szülők és az áldott családok közötti kapcsolatot. Az Igaz Szülők és az áldott családok egy olyan szülő-gyermek kapcsolatban állnak, amely a Menny vérvonalához kapcsolódik.53 Az áldott családok minden tagja az Igaz Szülők fia és lánya, akiket az Igaz Szülők szeretnek.54 Minden áldott család egyéni felelőssége, hogy hűségesen teljesítse a hjodzsong (a „gyermeki szív”) útját, egységben Igaz Anyával, eggyé válva vele szívben, akaratban, gondolatban és cselekedetben.
Nem szabad figyelmen kívül hagynunk azt a tényt, hogy Mennyei Szülőnk kinyilatkoztatása, amelyet az Igén keresztül közvetít, szakaszosan, a gondviselés előrehaladásával párhuzamosan ismerhető meg. Az „Isteni Alapelv kifejtésében” mind a bevezető, mind az Utolsó Napokról szóló fejezet hangsúlyozza, hogy a gondviselés előrehaladtával új igazságok kihirdetésére kell számítanunk:
E könyv csupán része ennek az igazságnak. A kötet a tanítványok által eddig hallott és látott dolgok gyűjteménye.55
A lélek és az igazság egyedi, örök és változatlan. Tanításuk mértéke, szintje, illetve a kifejezési mód azonban koroktól függően változik, ahogyan fokozatosan felemelik a teljes tudatlanságból az emberiséget.56
Ahhoz, hogy korunk modern, intellektuális embere az igazság által megvilágosodjon, egy magasabb szintű és bővebb tartalmú tankönyvnek kell megjelennie, amelynek tudományosabb a kifejezésmódja. Ezt az új igazságnak nevezzük.57
Szívünknek alázatosnak kell lennie, és mindent meg kell tennünk azért, hogy imáink folytán isteni sugallatot kapjunk. Nem szabad erősen ragaszkodnunk hagyományosan elfogadott elvekhez, hanem lélekben nyitottakká kell válnunk annak érdekében, hogy megtaláljuk az új igazságot, amely elvezet bennünket az új kor gondviseléséhez.58
Mennyei Szülőnk az Igaz Szülőkben van, és az Igaz Szülők Mennyei Szülőnkben vannak. Mennyei Szülőnk álmának megvalósításához Mennyei Szülőnknek és az Igaz Szülőknek eggyé kell válniuk, és meg kell nyilvánulniuk mint a Menny, a Föld és az Emberiség Igaz Szülei. A Cshon Il Guk korszakában, amikor Mennyei Szülőnk és az Igaz Szülők eggyé váltak, mint a Menny, a Föld és az Emberiség Igaz Szülei, akkor többé már nem választhatók szét.59 A Cshon Il Guk Alapítási Napjától kezdve Igaz Anya, mint a Menny, a Föld és az Emberiség Igaz Szülője, új tanításokat hirdetett ki, amelyek megfelelnek a Cshon Il Guk korszakának. A Menny, a Föld és az Emberiség Igaz Szüleinek ezen szavait Mennyei Szülőnk és az Igaz Szülők egységben, Igaz Anya által hirdetik ki, aki itt van velünk a földön.
Gondoljunk az új tanításokra a gondviselés előrehaladásával kapcsolatban. A Szent Esküvő éve, 1960, és 2013 között kihirdetett tanítások a pusztai vándorlás korszakának tanításai voltak, és a 2013, az Alapítás Napja óta kihirdetett tanítások a Cshon Il Guk korszakának a teremtés elvein alapuló tanításai.60 A tanítások és a gondviselés eredeti lényegének helyes megértéséhez először a Cshon Il Guk korszakának tanításait kell tanulmányoznunk. Ez azt jelenti, hogy a pusztai vándorlás korszakának tanításait a Cshon Il Guk korszakának tanításain keresztül értjük meg. A Cshon Il Guk korszakában kihirdetett tanítások alapjain bontakozik ki a Cshon Il Guk teológia.61
Igaz Anya, az Egyszülött Lány, továbbra is új tanításokat hirdet a Cshon Il Guk korszaka számára. Mi történne, ha azok az olvasók vagy hallgatók, akik találkoznak a Cshon Il Guk korszakának új tanításaival, megrekednének a gondviselés előrehaladásának egy korábbi pontján? Ahogy a gondviselés előrehaladásával új tanítások kerülnek napvilágra, fokozatosan korlátokba ütközhetünk azok elfogadásában és alkalmazásában. De lelkesen kell fogadnunk ezeket az új tanításokat. Az a szerepünk, hogy megteremtsük a legjobb környezetet, teret és alapot, hogy az Egyszülött Lány, Igaz Anya szabadon kihirdethesse azokat az új tanításokat, amelyeket át szeretne adni. Gyermeki kötelességünk, hogy hálásan fogadjuk az új tanításokat, amelyeket Igaz Anya ad nekünk, nem saját személyes nézőpontunkból, hanem Igaz Anya és Mennyei Szülőnk nézőpontjából.
2) Igaz Anya, az Egyszülött Lány szívének világa
A Menny gondviselését Igaz Anya földi élete során kell befejezni.62 Ha Igaz Anya, az Egyszülött Lány nem lenne a földön, sem Mennyei Szülőnk, sem Igaz Atya nem tudna testben dolgozni a földön. Míg Igaz Anya a földön van, Mennyei Szülőnk és Igaz Atya Igaz Anyával vannak, és Igaz Anya velünk van; ez tehát egy aranykor.63 Mennyei Szülőnk elvárja tőlünk, hogy a gondviselés ezen aranykorában bejárjuk a hűség és a gyermeki tisztelet igaz útját. Ha eggyé válunk szívben Igaz Anyával, csodákat tapasztalunk, és képesek leszünk elvégezni azt a munkát, amit Igaz Anya végez.
Míg Igaz Anya, az Egyszülött Lány a földön van, Mennyei Szülőnk is testben itt lakhat a földön, Igaz Anyán keresztül közvetlenül beszélhet a gyermekeihez és velük élhet. Mennyei Szülőnk eggyé válhat Igaz Anyával, és közvetlenül irányíthatja a gondviselést. Most van a gondviselés beteljesedésének ideje, amikor az abszolút jó szellemek együttműködésével a földi világ rendbe jön. Itt az ideje, hogy Igaz Atya mozgósítsa az egész szellemi világot, hogy a földre jöjjenek és előrevigyék a gondviselést. Amikor teljesen eggyé válunk Igaz Anyával, Igaz Atya mozgósítani tudja az egész szellemi világot a földre.64
Igaz Anya Istentől tanulta meg a kitartást és a várakozást. 1960-tól kezdve Igaz Anya 53 évet töltött kitartással és várakozással, anélkül, hogy felfedhette volna a gondviselés igazságát.65 A Cshon Il Guk Alapítási Napjától, 2013-tól kezdve Igaz Anya rendkívüli erőfeszítéseket tett, és mindig az élen járva vezette a gondviselést. Igaz Anya elhatározta, hogy még földi élete során beteljesíti a gondviselést.
Igaz Anya szíve az Igaz Atya földi életből az örök világba való távozása („cshondzsu szonghva”)66 után valóban leírhatatlan volt. Úgy érezte, egyedül maradt a gondviselés beteljesítésének feladatával. Mennyei Szülőnk reménye az volt, hogy Igaz Atya cshondzsu szonghva szertartása nemzeti alapon kerül megrendezésre, minden nemzet vezetőinek részvételével, de abban a helyzetben, amikor ez nem volt lehetséges, Igaz Anyának egyedül kellett átvennie a gondviselés irányítását.67 Igaz Anya körül senki sem volt, akivel a Menny gondviseléséről tanácskozhatott volna.68
A hat hónap Igaz Atya szonghvája és az Alapítás Napja között kétségbeesett időszak volt, mintha egy tűt keresett volna a sötétben.69 Igaz Anya számára úgy tűnt, mintha egyedül lenne a sivatag mélyén egy homokviharban, egy kis tűt keresve, miközben ki sem tudja nyitni a szemét.70 Ki lehetett az a kis tű? „Egy olyan fia vagy lánya, aki eggyé válhatna Igaz Anyával, az Egyszülött Lánnyal!”71 Igaz Anyának még egyetlen kis tűje sem volt, akivel a gondviselésről beszélhetett volna.72 Még mindig azt az egy kis tűt keresi. Mindannyiunknak azokká a kis tűkké kell válnunk, amelyeket Igaz Anya keres.
Teremtőnk, Mennyei Szülőnk álma az volt, hogy a látható földi világ Mennyországában éljen együtt az Igaz Szülőkkel és az egész emberiséggel, mint fiaival és lányaival. És azon a napon, amikor az Igaz Szülők eltávoznak a földi világból a szellemi világba, Mennyei Szülőnk kívánsága az, hogy velük maradjon, és az örök Mennyei világ Ura legyen.73
A Menny gondviselését be kell teljesíteni és végig kell vinni. Az Egyszülött Lány, Igaz Anya vállalja a gondviselés beteljesítésének végső felelősségét. Az áldott családok tudatlanok voltak az Egyszülött Lány, Igaz Anya lényegét illetően, akinek be kell teljesítenie az Igaz Szülők felelősségét.74 Ahhoz, hogy helyesen értsük meg a Menny gondviselését, helyesen kell megértenünk az Egyszülött Lány, Igaz Anya értékét és küldetését.75 Igaz Anya, az Egyszülött Lány Mennyei Szülőnk lányaként született meg, 6000 év után először. Igaz Anya, az Egyszülött Lány a Menny gondviselése beteljesítésének központi pillére pozíciójában van.76
Igaz Anya, az Egyszülött Lány mélységesen sajnálja, hogy bár az 1960-as Szent Esküvő után az első gombot helyesen kellett volna begombolni, a kabát mégis félre lett gombolva. A pusztaságban töltött időszak alatt a gondviselés igazsága teherként nehezedett szívére, ám ez a türelmes várakozás időszaka volt.77 Fél évszázadnyi türelmes kitartás után Igaz Anya végre felfedte a gondviselés igazságát, kezdve az Egyszülött Lány kihirdetésével, így helyesen gombolta újra az első gombot.
Eddig a Családok Szövetsége a Világ Békéjéért és Egységéért a Menny gondviselését az Egyszülött Fiúval, Jézussal, és a Messiás Második Eljövetelével a középpontban értelmezte. Most itt az ideje, hogy az Igét és a gondviselést az Egyszülött Lány, Igaz Anya nézőpontjából tanulmányozzuk. Ekkor majd rájövünk, hogy az Ige és a gondviselés megértésének terjedelme hogyan bővült ki. Amikor abból a nézőpontból igyekszünk megérteni az Igét és a gondviselést, hogy az Egyszülött Lány a Menny gondviselésének központi pillére, akkor megértésünk új szintre fog lépni. A Cshon Il Guk korszakában való élet legmagasabb szintű bölcsessége az, ha az Igét és a gondviselést abból a nézőpontból tudjuk nézni, hogy az Egyszülött Lány, Igaz Anya a Menny gondviselése beteljesítésének központi pillére. E tanítás részletesebb magyarázata a következő fejezetek olvasásával ismerhető meg.

2. fejezet: Mennyei Szülőnk
1. Mennyei Szülőnk lényege
2. Isten, a mi Mennyei Szülőnk
3. Mennyei Szülőnk eszménye az Igaz Szülőkről
4. Mennyei Szülő Szíve, amelyet az emberiségnek meg kell tapasztalnia
A Cshon Il Guk Alapítási Napja, 2013. első holdhónapjának 13. napja (február 22.), rendkívül fontos nap volt Isten gondviselésében. Ez a nap jelölte a teremtés eredeti mércéje szerinti világ, a Cshon Il Guk kezdetét, amelyben Mennyei Szülőnk teremtésének eszménye megvalósul. Igaz Anya, az Egyszülött Lány, a megtestesült Szentlélek elnökölt az Alapítás Napján, és a következő történelmi alapító kinyilatkoztatást tette.
„Mostantól másként kell szólítanunk Istent. Imádkozáskor a ’Hananim’-ot ’Haneul Bumonim’-ra változtatjuk. Ez magyarul ’Mennyei Szülő’. Angolul jól hangzik, hogy ‘Heavenly Parent’, és koreaiul is jelentőségteljes. Ezért, amikor imádkozunk, az első szavak, amelyeket kimondunk, a ’Mennyei Szülő’ legyenek, amelyet ’a Menny, a Föld és az emberiség szeretett Igaz Szülei’ követ. Változtassuk meg először ezt. Ha én nem rendezem ezt el, miközben az Alapítás Napját ünnepeljük, ti nem fogjátok tudni ezt megtenni. Eredeti lelkemmel tanácskoztam erről a kérdésről.”1
Ezek a szavak Igaz Anyától összhangban vannak azzal a tanítással, hogy új élet születéséhez nemcsak Mennyei Atyára, hanem Mennyei Anyára is szükség van. „A természet és az emberi világ megfigyelésével látjuk, hogy a Teremtő Isten, aki a világot kormányozza, nem csupán férfias lény. Tisztán meg kell értenetek, hogy az élet a Mennyei Atya és a Mennyei Anya együttes létezése miatt jött létre.”2
Igaz Anya szavait figyelembe véve megérthetjük, hogy a Cshon Il Guk korszaka az Alapítás Napja után az az időszak, amikor Istent mint Mennyei Szülőnket kell követnünk. Ebben a korban világos képet kell alkotnunk Istenről mint Mennyei Szülőről, az Istenről mint Mennyei Atyáról alkotott felfogásunkat kiegészítve Isten Mennyei Anyaként való megértésével is. Isten helyes megértése megkönnyíti emberi mivoltunk értelmezését, és az élet céljának megértését, valamint felállít egy általános mércét a mindennapi élet problémáinak megoldásához. Ezért az Istenről mint Mennyei Szülőnkről alkotott nézetünk kialakítása az egyik előfeltétele annak, hogy a Cshon Il Guk korszaka szellemének megfelelően élhessünk.
Az az Isten, akit Igaz Anya szavai feltárnak, nem csak Mennyei Atya vagy csak Mennyei Anya, hanem olyan Mennyei Szülő, akiben a Mennyei Atya és a Mennyei Anya teljesen egyesül az adás-elfogadás által. Ahhoz, hogy világosan megértsük a Mennyei Szülő tulajdonságait és jellemét, mindenekelőtt ismernünk kell az Ő szívét, és mélyrehatóan meg kell értenünk Mennyei Szülőnk atyai férfias és anyai nőies jellemzőit.
Ilyen értelmezésben ez a fejezet feltárja Mennyei Szülőt, akinek lényege, hogy férfias és nőies természete is van, és miközben megmutatja a Mennyei Szülő szívét, amely rejtve maradt a helyreállítás gondviselésének történelmében, és amelyet az emberiségnek meg kell tapasztalnia, elmagyarázza, hogy az Alapítás Napja után miért nem szabad többé Istent csak Mennyei Atyaként, hanem Mennyei Szülőként követnünk. A fejezet végül feltárja Mennyei Szülő teremtésének eszményét.
1. Mennyei Szülőnk lényege
A teremtett világban semmi sem önmagát hozta létre. Mivel a teremtés összes létezője okozati lény, ha visszavezetjük létezésük eredetét, azt találjuk, hogy végső soron kell lennie egy okozó lénynek. Láthatjuk, hogy az élet szaporodásához a virágos növények esetében porzóra és termőre van szükség; az állatok esetében hímre és nőstényre; és számunkra, emberek számára, férfira és nőre – vagyis apára és anyára. A teremtést irányító elvek Istentől származnak, aki a végső okozó a világ számára, amelyben élünk. Más szóval, Isten, aki ezt a világot és az emberiséget létrehozta, nemcsak Mennyei Atya, hanem Mennyei Anya is – vagyis Ő a Mennyei Szülő.
Isten ennek a világnak a Teremtője és a Szülője is. Isten és az emberek kapcsolata végső soron a szülő és a gyermek kapcsolata, ezért Istent Mennyei Szülőnek nevezzük. Kezdetben Mennyei Szülőnek volt egy álma. Ez az álom az volt, hogy életet adjon egy fiának és egy lányának, akik Mennyei Szülőjükhöz hasonlítanak, és amikor elérték az érettséget és eggyé váltak az igaz szeretetben, bennük lakozzék és megossza velük földi életüket. Így, miközben egységben élnek, ez a férfi és nő Mennyei Szülővel együtt a Menny, a Föld és az Emberiség Igaz Szüleivé válnak,3 sok gyermeket, családot és nemzetet hoznak létre, és közösen kormányozzák a teremtett világot. Ezáltal jön létre a Mennyország a földön és a szellemi világban, ahol örök szeretetet és örömöt osztanak meg egymással. Az érett párként Isten szeretetét megtestesítő Igaz Szülők eszménye volt Mennyei Szülő álma, és az egész emberiség reménye.
Mennyei Szülőnek ez a szerető Akarata abszolút. Mennyei Szülő mozgásba hozza a teremtés örök és változatlan elveit, és szüntelenül vezeti a világot a teremtés eszményének teljes megvalósulásáig. Megteremtette az embereket, és időt adott nekik az éretté váláshoz. Első őseinknek, Ádámnak és Évának „tiszta vízként” kellett volna felnőniük, mélyen megtapasztalva Mennyei Szülő szívét, elérve az abszolút hit, az abszolút szeretet és az abszolút engedelmesség mércéjét, és saját tudatos erőfeszítésükkel kellett volna elérniük tökéletességüket, majd követniük kellett volna az Igaz Szülők útját. Ádám és Éva azonban a növekedési időszakuk alatt bűnbe estek, és Mennyei Szülő eszményének megvalósulása meghiúsult.
Ahogy Igaz Anya elmondta nekünk, Isten, a Mennyei Szülőnk, akinek a kezdete és a vége azonos, soha nem hagyja magára ezt a bűnbeesett világot, hanem mindenképpen beteljesíti Akaratát.4 A szerető Mennyei Szülő soha nem fárad el e cél követésében. Isten a bűn sötétsége által eltakart emberi történelmet örökké ragyogó Napként vezeti a szeretet fénye felé. Annak érdekében, hogy megtalálja a bűnbeesés miatt elveszett fiait és lányait, Mennyei Szülőnk a helyreállítás gondviselése hosszú és fáradságos történelmét több mint 6000 éve vezeti. Bár senki sem láthatta Őt, Mennyei Szülő csendben és türelmesen tűrt, folytatva az emberiség helyreállításának útját. Az embereknek meg kell érteniük Mennyei Szülőnk fájdalmát és szenvedését, amely a helyreállítás gondviselése történelmének minden fordulópontját átitatta, és minél előbb vissza kell térniük az Ő ölelésébe. Ahhoz, hogy ez lehetséges legyen, világosan meg kell értenünk, ki a Mennyei Szülőnk.
2. Isten, a mi Mennyei Szülőnk
Isten, a Teremtő, a Mennyei Szülő, aki életet adott az emberiségnek. Főleg ezt kell felismernünk és megtapasztalnunk ahhoz, hogy teljes mértékben megértsük Isten tulajdonságait. Mivel Mennyei Szülőnk a végső eredet, az Ő eredeti jang (férfias) és jin (nőies) természete tükröződik minden teremtett lényben, beleértve a férfiakat és a nőket is. Így mindannyian a jang és jin kapcsolatok alapján lettek teremtve. Hasonlóképpen, Mennyei Szülőnk eredeti belső karaktere és eredeti külső formája tükröződik az emberi lények elméjében és testében, valamint a teremtett lények belső természetében és külső formájában.
Mennyei Szülőnk személyiséggel rendelkező lény, akinek jang és jin jellemzői férfiasságként és nőiességként nyilvánulnak meg.5 Mennyei Szülőnknek van férfias személyisége (男性格位, namszong kjogü) férfias belső természettel és külső formával, amely a Mennyei Atya. Ugyanakkor Mennyei Szülőnk nőies személyiséggel (女性格位, joszong kjogü) is rendelkezik, nőies belső természettel és külső formával, a Mennyei Anyával. Ez azt jelenti, hogy Mennyei Szülőnk mindkét nem pozíciójával (格位, kjogü) és természetével (性品, szongphum) rendelkezik. A Mennyei Szülő kettős, férfias és nőies természete külön-külön fejeződött ki a teremtett világban, a páros rendszerben való teremtésen keresztül, beleértve a férfit és a nőt, a hímet és a nőstényt, a porzót és a termőt, valamint a pozitívat és a negatívat. A Mennyei Szülő természetének férfias és nőies elemei az összes élőlény nemi megkülönböztetésének alapvető forrása ebben a világban.
Ez a jang-jin kapcsolat tovább tükröződik a férfiakban férfias belső természetként és külső formaként, a nőkben pedig nőies belső természetként és külső formaként.6 Egyszerűbben fogalmazva, a férfiaknak férfias elméjük és férfias testük van, a nőknek pedig nőies elméjük és nőies testük. Az itt említett férfiasság és nőiesség a Mennyei Szülőn belül ezeknek megfelelő férfias és nőies személyiségből származik. Minden ember a Mennyei Szülő férfias vagy nőies aspektusát tükröző személyiséggel rendelkezik, ami a férfiak és nők létezéséhez vezet. A férfiak Mennyei Szülő férfias természetének, a nők pedig Mennyei Szülő nőies természetének valóságos megnyilvánulásai.
Az Igaz Szülők szavai szerint minden férfi vagy nő a Mennyei Szülő két személyiségének egyike hasonlóságára születik, a férfiak Isten férfias személyiségéhez vagy természetéhez, a nők pedig Isten nőies személyiségéhez vagy természetéhez hasonlítva. A férfiak tehát a Mennyei Szülő részleges megnyilvánulásai, a Mennyei Atya férfias természetéhez hasonlítva,7 míg a nők a Mennyei Szülő részleges megnyilvánulásai, akik a Mennyei Anya nőies természetét veszik fel. Más szóval, minden férfi vagy nő a Mennyei Szülő egyik feléhez hasonlít. Ezért, amikor az emberek felnőnek, és férjjé és feleséggé válnak, együtt hasonlíthatnak teljes mértékben a Mennyei Szülőre.
Miért házasodunk meg? Azért, hogy tükrözzük Isten képmását. Isten kettős jellemzőkkel rendelkezik: a láthatatlan férfi természettel és a láthatatlan női természettel. Ez a két jellemző tökéletesen egyesül Istenben, egyetlen harmonikus lényként. Magában mindkét személyiség Isten kettős jellemzőinek egyik felét képviseli, különálló és kiegészíti a másikat. Ha a férfi és a női személyiségek azonosak lennének, akkor csupán duplikátumok lennének, de különböznek. Így, férfiként és nőként, teljes egységben kell egyesülniük, olyanná válva, mint egy mag, és vissza kell térniük Isten eredeti természetéhez.8
Mennyei Szülő a mély szív (simdzsong) alapjain létezik, mint a Mennyei Atya és a Mennyei Anya személyiségének teljes egysége, nem pedig két önálló létező. Ezért amikor a koreai „Hanul Bumonim” („Mennyei Szülő”) kifejezést lefordítjuk, egyes számot használunk a többes szám helyett. Mennyei Szülő egy olyan egységként létezik, amelyben a Mennyei Atya és a Mennyei Anya a kölcsönös adás-elfogadás által egyesül, ugyanakkor amikor életünkben találkozunk Mennyei Szülővel, előfordulhat, hogy egyszer úgy érezzük, mintha a Mennyei Atyával, máskor pedig úgy, mintha a Mennyei Anyával találkoznánk. 
Mivel az emberek különálló egyénekként vagy férfiként, vagy nőként léteznek, nem feltétlenül értjük meg teljesen, hogyan létezhet Mennyei Szülőnk egyetlen lényként, amely fenntartja a férfi és női személyiségek egységét. Az emberi felfogás korlátozott. Mégis, a Mennyei Szülő megértésének legközvetlenebb útja az embereken keresztül vezet, akik a leginkább hasonlítanak Mennyei Szülőnkre. Ez a hasonlóság akkor jön létre, amikor egy férfi és egy nő, akik a Mennyei Szülő férfiasságának és nőiességének megnyilvánulásai, házassági köteléket alakítanak ki, gyermekeket szülnek, családot alapítanak, és teljesen eggyé válnak a szeretetben.
A Mennyei Szülőre leginkább hasonlító teremtmények jelentősége a Vele szeretetben való egység elérése, vagyis Isten és az emberiség egysége a szeretetben.9 Amikor Mennyei Szülőnk az egyéni tökéletességet elért első ősök, az Egyszülött Fiú és az Egyszülött Lány házastársi szeretetének középpontjában lakozik, és szerető egység van köztük és Isten között, együtt a Menny, a Föld és az Emberiség Igaz Szüleinek nevezzük őket.
Az Igaz Szülők mindig is hangsúlyozták, hogy a férjeknek és a feleségeknek Isten képviselőiként kell tekinteniük egymásra, és hogy házastársakként, a férjként vagy feleségként való létezésük a másik létezésétől függ,10 ezért egymásért kell élniük. „Alapvetően a szülők Isten eredeti pozícióját képviselik, és mind a férj, mind a feleség Isten egyik oldalát képviseli a másik számára.”11 Igaz Szülők szavaiban Isten egymást kiegészítő két oldala, amelyekhez mindketten kapcsolódnak, a Mennyei Atya és a Mennyei Anya. Más szóval, a férjeknek úgy kell szolgálniuk feleségüket, mintha a Mennyei Anyát szolgálnák, a feleségeknek pedig úgy kell szolgálniuk férjüket, mintha a Mennyei Atyát szolgálnák. Ez a jelentése a Családok Szövetsége tiszteletteljes meghajlási hagyományának, amelyben a férj és a feleség először Istennek ajánlanak fel meghajlást, hogy megmutassák vertikális tiszteletüket a Menny felé, majd egymás felé hajolnak meg, hogy kifejezzék horizontális tiszteletüket egymás iránt.
Ahogyan a Mennyei Atya és a Mennyei Anya közötti kapcsolat, úgy a férj és a feleség, mint különálló, valóságos lények, közötti kapcsolat is horizontális és kölcsönösen kiegészítő harmóniát alkot. A férfiak és nők minőségi különbségekkel rendelkeznek elméjükben és mennyiségi különbségekkel testükben, de ezek a különbségek soha nem jelentenek semmilyen státusz- vagy osztálybeli felsőbb- vagy alsóbbrendűséget. Egy horizontális, szeretetteljes kapcsolatban a férj és a feleség úgy hasonlíthat teljes mértékben a Mennyei Szülőre, hogy kiegészítik egymás hiányosságait. Más szóval, a férj és a feleség egymást kiegészítő lények.
Az a hagyományos értelmezés, miszerint Isten férfias és a teremtett világ nőies, adott alapot a férfiak és nők közötti kapcsolat félreértelmezésére, mintha vertikális és ok-okozati kapcsolat lenne. Ezért a jövőben szükséges tisztázni azt, hogy a Mennyei Szülő és az emberek közötti kapcsolat egy vertikális, szülő-gyermek kapcsolat, míg a Mennyei Atya és a Mennyei Anya, valamint a férj és a feleség,  az Isten valóságos megnyilvánulásai közötti kapcsolat, egyenlők közötti kölcsönösen kiegészítő horizontális kapcsolat.
Összefoglalva, amikor világosan megértjük a Mennyei Szülő férfias és nőies személyiségeit, ahogy azt az Alapelv megmutatja, és valóságosan megtapasztaljuk a Mennyei Atya pozícióját és a Mennyei Anya pozícióját is a Menny, a Föld és az Emberiség Igaz Szülein keresztül, akkor világosan megértjük, mit jelent az, hogy Isten a mi Mennyei Szülőnk.
3. Mennyei Szülőnk eszménye az Igaz Szülőkről
„A Teremtőnek, Mennyei Szülőnek volt egy álma, és megteremtette a világot, majd saját képére a férfiakat és a nőket is, hagyva, hogy egy növekedési időszakon menjenek keresztül, hogy elérjék a tökéletességet. Ez azt jelenti, hogy a Teremtő együtt akart élni minden emberrel, akik elérték szívük tökéletességét. A Teremtő, a Mennyei Szülő álma az volt, hogy vezesse az Igaz Szülőket és az összes fiát és lányát, miközben együtt élnek a Mennyországban a látható földi világban. Azután pedig, amikor az Igaz Szülők a földi világot elhagyva a szellemi világba jutnak, Mennyei Szülőnk velük marad, és együtt vezetik az örök Mennyei világot.” (Han Szent Anya, 2024. okt. 31., Cshon Dzsong Gung)
Ahhoz, hogy a gyermekek teljesen kövessék és tiszteljék szüleiket, meg kell érteniük szüleik szívét. Hasonlóképpen, ahhoz hogy az emberek, akik Mennyei Szülő gyermekeiként születtek, teljesen tisztelhessék és szolgálhassák Mennyei Szülőt, képesnek kell lenniük összhangba kerülni Mennyei Szülő szívével. Azt is világosan meg kell érteniük, milyen álom motiválta Mennyei Szülőnket, amikor a kezdetben megteremtette a világot és minden embert.
A teremtés célja, a Teremtőnk, Mennyei Szülő álma, csak az emberrel együtt válhat teljessé. Röviden összefoglalva, ez az álom az Igaz Szülők eszményének megvalósulása. Amikor az első emberpár, a férfi és a nő, akik Mennyei Szülőnk képmására lettek teremtve, saját tudatos erőfeszítésük által szívük tökéletességére érve felnőtté váltak, majd házastárssá lettek, Mennyei Szülő jelen akart lenni szerelmük középpontjában, bennük akart lakozni, és velük együtt Igaz Szülővé válni. Mennyei Szülő az Igaz Szülőkön keresztül akart a földön gyermekeket nemzeni, irányítani a világot, átélni a szeretet örömét, élni a földi mennyországban, majd a szellemi világba menni, és ott a gyermekekkel örökké együtt élni.  Így Mennyei Szülő álmának beteljesülése attól a ponttól kezdődik, amikor az Igaz Szülők megjelennek a földön. Ezért mondhatjuk, hogy Mennyei Szülőnk álma az Igaz Szülők eszményének beteljesítése. Az Igaz Szülők eszményének magja a következő:
Először is, Mennyei Szülőnk Igaz Szülőkre vonatkozó eszménye saját simdzsongjából (szívéből) ered. A simdzsong egy érzelmi ösztönzés arra, hogy vég nélkül szeretetet adjon. Ez az igaz szeretet elfojthatatlan forrása, egy olyan szeretet, amely arra vágyik, hogy csak adjon és adjon másoknak, majd el is felejti, hogy adott. Azonban ahhoz, hogy szeretni lehessen, léteznie kell egy megfelelő félnek, aki befogadja a szeretetet, ezért Mennyei Szülőnk, a Teremtés előtti csendes állapotban, erős vágyat érzett egy ilyen szeretettárs iránt szeretetének megosztásához, és elkezdte elképzelni, milyen is legyen ez a szeretettárs. A Teremtés eszméjének középpontjában az Igaz Szülők álltak, akik együtt valósítanák meg Mennyei Szülőnk álmát. A teremtés elkezdését ez a szív motiválta. Az univerzum tágulása az Ősrobbanással kezdődött, és Mennyei Szülőnk végtelen szíve is szinte felrobbant, annyira kereste szeretettársait, akikkel megoszthatja szeretetét.
Másodszor, azok, akik a Mennyei Szülővel együtt valósítják meg az Igaz Szülő eszményét, az Ő közvetlen fiaként és lányaként születnek. Azoknak, akik végső soron szeretetet tudnak megvalósítani Mennyei Szülőnkkel, olyan lényeknek kell lenniük, akik hasonlítanak Mennyei Szülőnkre, és akik jelleme a szeretetre épül. Milyen lény hasonlít leginkább Mennyei Szülőnkre? Nem más, mint az Ő különleges fia és lánya, akik szívben és jellemben Őrá hasonlítanak, és akik örökölték az igaz szeretetet, az igaz életet és az igaz vérvonalat, vagyis az Egyszülött Fiú és az Egyszülött Lány. Ezért azok tudják megvalósítani Mennyei Szülőnk eszményét az Igaz Szülőkről, akik Mennyei Szülőnk közvetlen fiaként és lányaként, az Egyszülött Fiúként és az Egyszülött Lányként születtek.
Harmadszor, Mennyei Szülőnk eszménye az Igaz Szülőkről az emberek növekedési időszakának sikeres teljesítésével valósul meg. A Teremtő, Mennyei Szülőnk, minden teremtett dolognak adott egy „növekedési időszakot”.12 A Mennyben és a földön minden teremtmény három rendezett szakaszban növekszik és válik tökéletessé: ezek a kialakulási szakasz, a növekedési szakasz és a kiteljesedési szakasz. Az embereket leszámítva a teremtett dolgok természetes módon, idővel, a természet törvényeit követve fejlődnek a tökéletességig. Azonban, mivel az embereknek nemcsak fizikai testük, hanem szellemi testük is van, meg kell tapasztalniuk Mennyei Szülőnk szívét a növekedési időszakuk alatt, meg kell érteniük a teremtés elveit, és gyakorolniuk kell ezeket az elveket a tökéletesség eléréséhez. Abszolút hitre, abszolút szeretetre és abszolút engedelmességre kell törekedniük Mennyei Szülőnk iránt, tiszta férfiakká és nőkké kell válniuk tiszta testtel és lélekkel, és az egyéni tökéletességig kell növekedniük, eggyé válva Mennyei Szülőnkkel a szeretet által. Azok az emberek, akik beteljesítették ezt a növekedési folyamatot, megkapják a jogot az egész teremtés feletti közös uralomra Mennyei Szülőnkkel együtt. Miközben az emberek azon dolgoznak, hogy saját tudatos erőfeszítésükkel beteljesítsék szellemi növekedésüket, és előrehaladjanak a tökéletességig, Mennyei Szülő velük marad és védi őket, miközben várja, hogy befejezzék növekedésüket.
Negyedszer, Mennyei Szülőnk eszménye az Igaz Szülőkről akkor valósul meg, amikor az Egyszülött Fiú és az Egyszülött Lány, akik beteljesítették növekedési időszakukat, egy párrá válnak és családot alapítanak Mennyei Szülőnk szeretetével a középpontban. Az Egyszülött Fiú és az Egyszülött Lány, Mennyei Szülőnk vérvonalának fia és lánya, külön-külön hasonlítanak Mennyei Atyára és Mennyei Anyára. Szent Esküvőjükön keresztül egy igaz házaspárrá válnak, és szívük, testük, gondolkodásuk egységében, harmóniában élve, teljesen hasonlítani fognak Mennyei Szülőnkre. Amikor azt mondjuk, hogy teljesen hasonlítanak Mennyei Szülőnkre, az azt jelenti, hogy a Mennyei Szülő testévé válnak. A Mennyei Szülő jelen van szerelmükben és életükben, együtt nemzenek gyermekeket, Igaz Szülőkké válnak, és egy igaz családot alapítanak. Az így az Igaz Szülők köré alapított igaz család vég nélkül terjeszkedhet törzsekké, népekké, nemzetekké, a világgá és az univerzummá, ezáltal megvalósítva az emberiség egyetlen családját, amely Mennyei Szülőnkkel élhet. Ez jelenti a Mennyországot a földön és a szellemi világban.
Ötödször, a globális közösség legalapvetőbb egysége a család. Amikor Mennyei Szülőnk eszménye az Igaz Szülőkről megvalósul, a családok valóságos értelemben élnek majd Mennyei Szülőnkkel. Amikor az Igaz Szülők teljesen egyesülnek Mennyei Szülővel a szeretet által, és gyermekeket nemzenek, ezek a gyermekek egy olyan családi környezetben nőnek fel, ahol megtapasztalható Mennyei Szülőnk szívének és szeretetének négy nagy birodalma: a gyermeki szeretet, a testvéri szeretet, a házastársi szeretet és a szülői szeretet. A család olyan, mint a szeretet iskolája, így amint az emberek életük során gyermekből szülővé érnek, megtapasztalják Mennyei Szülőnk szeretetét, és szívük Mennyei Szülőnk szívére fog hasonlítani.13 Emellett egy olyan családban, ahol Mennyei Szülő van a középpontban, az emberek megismerik és megtapasztalják a testvérek közötti horizontális, és a szülők és gyermekek közötti vertikális kapcsolatok dinamikáját, majd ezt használhatják társadalmi kapcsolataik irányítására. Így az emberek a családjukban szerzett tapasztalataik alapján megsokszorozzák a gyermeki, testvéri és szülői szív birodalmait szerte a világon, aminek eredményeként az egész emberiség a Mennyei Szülőnkkel együtt élő egyetlen nagy világcsaláddá válik.
Hatodszor, az Igaz Szülők eljövetele után Mennyei Szülőnek az Igaz Szülőkre vonatkozó eszménye továbbadódik a következő generációkra, és követendő mintává válik minden ember számára, hogy gyakorolják saját életükben. Azok a gyermekek, akik a Mennyei Szülőnkkel  eggyé vált Igaz Szülők szeretetét, életét és vérvonalát örökölték, az Igaz Szülők példáját követve nőnek fel, tökéletesítik egyéniségüket, igaz családokat alapítanak, és együtt uralják szeretettel az egész teremtést. Az igaz szülő eszményét az emberiség első őseiként megvalósító, a Menny, a Föld és az Emberiség Igaz Szüleinek élete az alapvető minta, amely megmutatja, hogyan kell élni minden embernek. Mivel az Igaz Szülők az emberiség első ősei, még ha gyermekeik szintén meg is valósítják saját életükben az igaz szülő eszményét, ez sem változtat azon a tényen, hogy ők az Igaz Szülők gyermekei. Más szóval, az Igaz Szülők abszolútak, egyediek, változatlanok és örökkévalóak, és az Igaz Szülők leszármazottai soha nem helyettesíthetik az Igaz Szülőket, akik az ő gyökereik.
Hetedszer, a Cshon Il Guk a teremtés eszményi világa, amelyet az Igaz Szülőkkel egységben lévő, és kiválasztott népként elhívott áldott családok építenek. Ez egy olyan világ, amely az Igaz Szülőkre hasonlít. A Cshon Il Guk a legelső olyan hely, ahol megvalósul Mennyei Szülőnk eszménye az Igaz Szülőkről, ezért az Igaz Szülőkből ered, és a Cshon Il Guk az a nemzet, ahol két ember eggyé válik. Amikor az Igaz Szülők szíve együtt rezonál gyermekeik, az egész emberiség szívével, akkor látni fogjuk az érzelmet, az értelmet és az akaratot, az emberi szív három jellemzőjét egyazon célra, a teremtés céljára összpontosítani. Az érzelem, az értelem és az akarat által követett szépség, igazság és jóság értékei az emberi kultúra olyan változatos elemeiben fejeződnek ki, mint például a művészetek, a tudomány, a filozófia és az etika. Végső soron a szív kultúrájának világa jön így létre, amely az Igaz Szülők simdzsongjára (szívére) épül. Bár minden embernek megvan a saját különálló személyisége, amikor ezek a személyiségek egyesülnek és eggyé válnak az Igaz Szülők szívével, a szív kultúrájának forrásával és a szív otthonával, akkor együtt élvezhetik a sokszínűség és az egység harmóniáját, amely az egy szeretetre és az egy igazságra épül. A szív kultúrájának ezt a világát tágabb nézőpontból szemlélve láthatjuk, hogy az Igaz Szülők a szív pozíciójában állnak, ahogyan az emberi szív is az ember középpontjában van. Ezért a Cshon Il Guk egy olyan nemzet és olyan világ, amely hasonlít az Igaz Szülőkre.
4. Mennyei Szülő Szíve, amelyet az emberiségnek meg kell tapasztalnia
Isten, a Mennyei Szülőnk oly sokáig készült Ádám és Éva megszületésére! Bűnbeesésüktől kezdve Isten leírhatatlan szomorúság és fájdalom közepette vezeti a gondviselést afelé, hogy visszaszerezze elveszett fiait és lányait. Hogyan tudnánk akár csak elképzelni is Mennyei Szülőnk szívét, amint látja azoknak a gyermekeknek a nyomorúságos életét, akik a tudatlanság ilyen állapotába süllyedtek, és fogalmuk sincs az ő Mennyei Szülőjük létezéséről? Ráadásul, bár a Mennyei Atya meg tudott jelenni az emberiség előtt, ennek ellenére a Mennyei Anya nem tárulhatott fel, mert az Egyszülött Lány még nem született meg. Az elmúlt 2000 év keresztény történelme során Mennyei Szülőnknek annak fájdalmát is el kellett szenvednie, hogy nem tudott Mennyei Anyaként fordulni az emberekhez.
Ahhoz, hogy megértsük, milyen emberek az Igaz Szülők, meg kell tapasztalnunk azt a szívet, amellyel Mennyei Szülőnk a helyreállítás gondviselését vezette az emberi történelem hosszú évezredein keresztül. Erre szükség van ahhoz, hogy megértsük, milyen emberek az Igaz Szülők. Részletesen fel kell tárnunk Mennyei Szülőnk rejtett szívét, követve a kinyilatkoztatások fejlődését a gondviselés folyamatában. Ebből a szempontból megérthetjük majd, miért nem szabad többé az Alapítás Napja óta Istenre mint csupán Mennyei Atyára tekintenünk, hanem mint Mennyei Szülőnkre.
Először is, meg kell tapasztalnunk a Mennyei Anya szívét, aki abszolút hittel, abszolút szeretettel és abszolút engedelmességgel dolgozott az emberiség megszülésén. Isten és az emberek kapcsolata a szülő és a gyermekek kapcsolata. Mivel Isten szülő, minket gyermekeinek teremtett. Egy élőlény megszületéséhez apa és anya is szükséges, de a szülés fájdalma az anya része. Az emberek esetében a magzat életét generáló géneket egyenlő mértékben kapják az apától és az anyától, de amíg a csecsemő az anya méhében van, addig csak az anyától kapja meg a szükséges tápanyagokat. Ezért az élet kezdetén a vér elszakíthatatlan köteléke jön létre az anya és a gyermek között. Az anya és a baba mindent bevetve, életük kockáztatásával, a teljes erejüket beleadva hozzák létre az új élet nagyszerű csodáját.
Egy ember élete három szakaszból áll: 10 hónap az anyaméhben, 100 év a földön, majd az örök élet a szellemi világban.14 Az emberi élet e három szakasza közül a méhben töltött élet alapja az anya ölelése. Ez rávilágít az anya szerepének fontosságára az ember életében. A magzat méhben töltött élete során az anya közvetlen szívbéli kapcsolatot alakít ki a magzattal, és mindent odaad, ami a magzat elméjének és testének fejlődéséhez szükséges. Nemcsak a test növekedéséhez járul hozzá, hanem az érzelmi tulajdonságok és a személyiség alapjait is megteremti. Igaz Anya ebből a szemszögből mondja: „A gyermek születésével kapcsolatban az anya felelőssége 99,99 százalék.”15
Ez a fajta anyai erőfeszítés hasonló Mennyei Anya erőfeszítéséhez, aki eredetileg életet adott az emberiségnek. Ádám és Éva születéséért Mennyei Anya odaadó erőfeszítéseket tett. Igaz szeretetének minden erejét befektette Ádám és Éva születésébe. Történelmileg a Teremtő Istent férfias alakhoz, például egy építészhez hasonlítjuk. Beszélhetünk-e új élet születéséről az anya említése nélkül? Az emberek eddig úgy éltek, hogy nem tudták, mennyi erőfeszítést tett Mennyei Anya a teremtés során. Mostantól meg kell tudnunk tapasztalni az emberiség teremtését Mennyei Anya reményének, helyzetének és szívének szemszögéből is. Csak így hangolódhatunk rá a Mennyei Anya szívére, és válhatunk eggyé Vele.
Másodszor, meg kell tapasztalnunk Mennyei Szülő szomorú szívét, akit az első emberősök bűnbeesése után a tudatlanság állapotába süllyedt emberek képtelenek voltak szülőjükként felismerni. Miután Ádám és Éva a Menny reményeit meghiúsítva bűnbeestek, az emberiség a szolgák szolgájának szintjére süllyedt, a rendkívüli tudatlanság állapotába, még a teremtésnél is alacsonyabb szintre. Ahhoz, hogy a testetlen Isten az emberiség szülőjévé váljon, fiakra és lányokra van szüksége az anyagi, földi világban. Csak akkor lesz valaki szülő, ha gyermekei vannak, és ezeken a gyermekeken keresztül ismerik el szülőnek. A bűnbeesés után Mennyei Szülőnknek nem volt kapcsolata az emberiséggel, akik akkor a szolgák, vagy a szolgák szolgái pozíciójában álltak. Így Mennyei Szülőnket nem ismerték fel szülőként. Az emberek a szolgák pozíciójában Istent mindenható uruknak látták.
Még az izraeliták, Isten kiválasztott népe is „Jahvé”-nek (YHWH) vagy „Jehovának” hívták Istent, ami „Mindenhatót” jelentett, és féltek közvetlenül kimondani a nevét. Ehelyett az „Adonáj” tiszteletbeli címet használták, amivel abban az időben a szolgák szólították uraikat.16 El tudjátok képzelni, mennyi fájdalmat és szenvedést okozhatott Mennyei Szülőnknek az, hogy az izraeliták nem ismerték fel, hogy Ő a szülőjük, hanem „Úrnak” nevezték? Mennyei Szülőnk nem tudott közvetlenül kapcsolatba lépni az Ószövetség korának embereivel, így nem tehetett mást, mint hogy szomorúsággal és frusztrációval teli szívvel, az emberek helyett az angyalok segítségével irányította a gondviselést.
Harmadszor, az emberiségnek meg kell éreznie és át kell örökölnie azt a fájdalmat és felháborodást, amelyet Mennyei Szülőnk Jézus kora óta hordoz szívében. A bűnbeesés után 4000 hosszú évbe telt, mire Jézus, az Egyszülött Fiú megszülethetett azon az alapon, amelyet Izrael kiválasztott népe épített fel. Végre megszületett egy fiú, aki befogadhatta és megtapasztalhatta Mennyei Szülőnk első szeretetét, és először zendülhetett fel az egész Mennyben az Egyszülött Fiú hangja, aki Istent „Abbá”-nak (אבא, „Édesapám”) szólította.
Ahhoz, hogy a tudatlanságba süllyedt emberiség helyesen megértse a testetlen Mennyei Szülőt, látnia kellett Isten valóságos megnyilvánulását. Jézus, az Egyszülött Fiú volt a Mennyei Atya valóságos, testet öltött alakja. Azzal, hogy: „Aki engem látott, az Atyát is látta” (Jn 14,9), Jézus kinyilatkoztatta, hogy az emberek Mennyei Atyát látják benne. Így az emberiség Jézus által először találkozhatott a Mennyei Atyával. A szolgák pozíciójából a fogadott gyermekek pozíciójába léptek, így a személyes kapcsolat felé vezető út, ahol az emberek Istent „Atyának” hívhatták, Jézus által nyílt meg.
Jézus azonban meghalt a kereszten, és mivel az akkori vallási vezetők és a nép nem tudták teljesíteni felelősségüket, az Egyszülött Lány születése végső soron lehetetlenné vált. Ahogyan a földön élő emberek találkozhattak Mennyei Atyával az Egyszülött Fiú, Jézus által, ha az Egyszülött Lány, a Mennyei Anya valóságos formája akkoriban megszületett volna, az emberiség a Mennyei Anyával is találkozhatott volna. Az a tény, hogy az emberiség az Egyszülött Fiú, Jézus által megtalálta a Mennyei Atyát, nagy előrelépés volt a gondviselésben. Másrészt az Egyszülött Lány születésének elhalasztása, amelynek következtében az emberek még mindig nem tudtak Mennyei Anyáról, nagy fájdalmat okozott Mennyei Szülőnknek.
Pontosan ezért ismerték Istent az elmúlt 2000 évben csak „Mennyei Atyaként”. Ez idő alatt Mennyei Szülőnk szívének fájt az, hogy gyermekei csak Mennyei Atyaként ismerték, anélkül, hogy gondoltak volna a Mennyei Anya létezésének lehetőségére is. Ezt a Volli Vonbon (az Isteni Alapelv eredeti szövege) a következőképpen fejezi ki:
„Az emberek a történelem során Istent csak Atyaként ismerték, Anya nélkül. Mindazonáltal igaz, hogy még csak nem is gondoltunk arra az alapvető okra, amiért Isten csak Atyánkként jelent meg, anélkül, hogy Anyánk lett volna. Az ilyen gyermekekkel való kapcsolatban, akik nem ismerik Istent Anyjukként, Mennyei Atya fájdalma és szomorúsága leírhatatlan lehet. Az emberek sem tudták megoldani saját szenvedésüket és szomorúságukat. Ezért, mivel a gyermek a cél, csak akkor kezdődhet el a család, mint igaz intézmény megvalósítása, ha mind a Mennyei Atya, mind a Mennyei Anya elfoglalja helyét. A szentek és a Menny népe régóta várják ezt a különleges napot.”17
Negyedszer, az emberiségnek örökölnie kell azt a szívbéli örömöt, amelyet Mennyei Szülőnk bizonyosan érzett, amikor az Egyszülött Lány, Igaz Anya kinyilatkoztatta a Mennyei Szülő korszakát. Jézus ígérete, hogy „újra eljön”, tartalmazta a Menny erős reményét az Egyszülött Lány születésére és a Bárány menyegzői lakomájára vonatkozóan, melyeket Jézus élete során nem lehetett beteljesíteni. 6000 év bibliai történelem után 1943-ban végre megszületett az Egyszülött Lány, Igaz Anya. Az Egyszülött Lány, Igaz Anya által feltárult a történelem során rejtett Mennyei Anya, és így most abban a korban élünk, amikor Mennyei Szülőnket teljes mértékben fogadhatjuk itt a földön.
„Említettem, hogy a gondviselés olyan igazságáról fogok beszélni, amely eddig rejtve maradt. Nem csak Mennyei Atya lakozik Mennyei Szülőnkben, hanem Mennyei Anya is. ... Annyira izgatottnak kellene lennetek, hogy örömtáncot kellene járnotok. Volt-e valaha is még egy ilyen örömteli nap?”18
A helyreállítás gondviselésének Jézus halálát követő 2000 éves történelme után Igaz Atya, a Második Eljövetel Ura, és Igaz Anya, a megtestesült Szentlélek, az Egyszülött Lány, a Bárány menyegzői vacsorája után az emberiség Igaz Szüleivé váltak, legyőzve minden nehézséget, és egyidejűleg horizontálisan győzelmet arattak a történelem minden jóvátétele felett. Miután elérték a teljes egységet Istennel, a Menny, a Föld és az Emberiség Igaz Szüleivé váltak. Ezen az alapon az Egyszülött Lány, Igaz Anya elnökölt a Cshon Il Guk Alapítási Napján, az eredeti teremtett világ kiindulópontján. Most megnyílt az a korszak, amikor Igaz Atyán keresztül valóságosan találkozhatunk a Mennyei Atyával, és Igaz Anyán keresztül a Mennyei Anyával. Amint a Mennyei Atya és a Mennyei Anya,  mint Isten férfias és nőies megnyilvánulásai teljesen egyek, úgy Igaz Atya és Igaz Anya két valóságos tökéletes egységben élő személy. A Mennyei Szülő és az Igaz Szülők közötti teljes egység eredményeként pedig együtt a Menny, a Föld és az Emberiség Igaz Szüleiként nyilvánultak meg.
Mennyei Szülőnk álma az, hogy az embereken keresztül nyilvánuljon meg, létrehozzon egy nagy családot a Mennyben és a földön, és örökké igaz szeretetben éljen velük. Az Alapítás Napja óta, mivel a Cshon Il Guk korszaka az az időszak, amikor valóságosan követhetjük a Menny, a Föld és az Emberiség Igaz Szüleit, akik elérték a végső egységet, Isten nevét Mennyei Szülőre kell változtatni Mennyei Atya helyett. Mivel ez az a korszak, amelyben minden nap valóságosan követjük a Menny, a Föld és az Emberiség Igaz Szüleit, az Istenre mint Mennyei Szülőre való hivatkozás jobban megfelel a Cshon Il Guk korszak szellemének. Isten neve Jahvéből Mennyei Atyára, majd a gondviselés előrehaladtával Mennyei Szülőre változott. Isten egy változatlan Isten, ám most, a gondviselés beteljesedésekor, mint Mennyei Szülő teljesen felfedi igaz nevét és természetét.

1. A helyreállítás gondviselésének történelme a Menny vérvonalából származó Igaz Szülőket kereste
1) Az alap az Egyszülött Fiú és az Egyszülött Lány elküldéséhez
Mennyei Szülő, és a gondviselése is abszolút, egyedi, változatlan és örök. Kezdetben Mennyei Szülőnek volt egy álma, hogy olyan gyermekeket teremt, akiket teljes mértékben szerethet, és hogy létrehoz egy olyan világot, ahol a gyermekei és Ő határtalan szeretetet oszthatnak meg egymással, és együtt élhetnek soha véget nem érő  örömben és boldogságban.1 Ha az emberiség első ősei, akiket a kezdetben megteremtett, Igaz Szülőkké váltak volna, és teljes szívbéli egységet érnek el Mennyei Szülővel, ez az álom beteljesült volna. Mivel azonban első őseink, Ádám és Éva, bűnbeestek, miután nem tartották be a „Ne egyetek!” parancsolatot, amelyet Mennyei Szülő adott nekik, hogy segítsen elérniük a tökéletességet, az emberi történelem során kialakult világ egy bűnbeesett vérvonalú világ, amely nem kapcsolódik Mennyei Szülő vérvonalához.2
Mennyei Szülő, akinek kezdete és vége ugyanaz, nem hagyhatja egyszerűen magára a bűnbeesett emberiséget. Annak érdekében, hogy helyreállítsa a bűnbeesett embereket, akik miután öröklik Mennyei Szülő vérvonalát, újjászületnek a jóság fiaiként és lányaiként, és hogy megalapítsa a Cshon Il Gukot, az eszményi világot, ahol személyesen is lakozhat, Mennyei Szülő Izraelt jelölte ki kiválasztott népnek és központi nemzetnek, amely az Akaratával összhangban végigvinné a helyreállítás gondviselését a bűnbeesett emberiség körében.3 A helyreállítás gondviselésének központi nemzeteként Izrael kiválasztott népének az volt a küldetése, hogy szolgálja és kövesse a Mennyei Szülőt, örökölje a vérvonalát, és világra hozza az Egyszülött Fiút és az Egyszülött Lányt, akiknek az emberiség Igaz Szüleivé kellett válniuk.
Mennyei Szülő a jóvátétel általi helyreállítás gondviselése során megvalósította azt a gondviselési tervét, hogy világra hozza az Egyszülött Fiút és az Egyszülött Lányt. Jó családokon keresztül munkálkodva arra törekedett, hogy helyreállítson egy vérvonalat a jóság oldalán azáltal, hogy a jóság oldalát képviselő központi személyek megnyerik a gonoszság oldalát képviselő központi személyek szívét. Ábrahám, Izsák és Jákob három nemzedékén keresztül alapozta meg annak a vérvonalnak a helyreállítását, amely által lehetővé vált az Egyszülött Fiú és az Egyszülött Lány elküldése, és megalapította Izrael kiválasztott népét. Ahhoz azonban, hogy elküldhesse az Egyszülött Fiút és az Egyszülött Lányt, először Izrael kiválasztott népének nemzeti szintű alapját kellett megteremteni, hogy a gondviselés hatékonyan kapcsolódhasson a világ nemzeteihez. 2000 év elteltével létrejött az Izrael kiválasztott népére összpontosuló nemzeti alap, és a Római Birodalom korában felépült a szükséges környezet az Egyszülött Fiú és az Egyszülött Lány megszületéséhez, akiknek később Igaz Szülőkké kellett válniuk. Végre lehetővé vált a Menny számára, hogy elküldje a régóta várt Egyszülött Fiút és Egyszülött Lányt.
2) Jézus, az Egyszülött Fiú lényege, aki a jóvátétel általi helyreállítás 4000 évnyi gondviselésének gyümölcseként született
A jóvátétel általi helyreállítás gondviselésének 4000 éve után Mennyei Szülő végre képes volt Márián keresztül elérni, hogy Jézus, az Egyszülött Fiú megszülessen. Jézus Mennyei Szülő vérvonalát örökölte. Mennyei Szülő Jézus, az Egyszülött Fiú által remélte beteljesíteni az Igaz Szülők eszményét, amelyet eredetileg Ádámon és Éván, az emberiség első ősein keresztül szeretett volna megvalósítani. Mennyei Szülő ezért választotta ki Máriát és Zakariás főpapot, és rajtuk keresztül munkálkodott azon, hogy megszülessen Jézus, az Egyszülött Fiú.
Mária, József jegyese, kinyilatkoztatást kapott arról, hogy ő fogja világra hozni az Egyszülött Fiút, és úgy döntött, hogy abszolút hittel engedelmeskedik Mennyei Szülő Akaratának. Elutazott Zakariás, a tiszteletreméltó főpap házába, aki nem csak rokona volt, de Keresztelő János apja is. Amíg ott tartózkodott, Zakariás felesége, Erzsébet tanúságot tett arról, hogy Mária megfoganta Jézust. Mennyei Szülő elsőként Máriával, Zakariással és Erzsébettel tudatta Jézus fogantatását. Rájuk hárult az a kulcsfontosságú küldetés, hogy kövessék és támogassák az Egyszülött Fiúként születendő Jézust, és hogy engedelmeskedjenek Mennyei Szülő Akaratának. Így 4000 év bibliai történelem után Mária felkészített méhében a Szentlélek által megfogant a Menny által Mennyei Szülő Egyszülött Fiaként küldött Jézus, akinek az emberiség egyik Igaz Szülőjévé kellett válnia. Első alkalommal született meg a földre az Egyszülött Fiú, aki különleges módon részesült Mennyei Szülő első szeretetében.4
A Mennyei Szülő Egyszülött Fiaként született Jézus lényege5 a következő: először, Jézus, az Egyszülött Fiú, Mennyei Szülő szeretetét és vérvonalát örökölve született. A Mennyei vérvonal helyreállításának gondviselésében Mennyei Szülő Márián és Zakariáson keresztül dolgozott, hogy végül világra hozza Jézust, az Egyszülött Fiút. Az Egyszülött Fiú születése kizárólag Mennyei Szülő Akaratának eredménye.
Másodszor, Jézus, az Egyszülött Fiú, a teremtés elvei szerint élt, és érte el a teljes érettséget és a szívbéli tökéletességet. Miközben növekedett, Mennyei Szülővel folytatott párbeszéd által személyesen megtapasztalta Mennyei Szülő szívének világát, és tökéletesítette saját szívét. Teljes szívbéli egységben élt Mennyei Szülővel, tökéletessé vált emberként, olyan tiszta férfiként, aki arra készült, hogy felemelkedjen az Igaz Szülők pozíciójába, amelyet első őseinknek kellett volna elérniük az eredeti Édenkertben.
Harmadszor, Jézusnak, az Egyszülött Fiúnak az emberiség Igaz Atyjává kellett volna válnia. Miután elérte egyéni tökéletességét, Jézusnak találkoznia kellett volna az Egyszülött Lánnyal a Menny által kijelölt időben, és együtt részt kellett volna venniük a Szent Esküvőn, hogy az emberiség Igaz Szüleivé váljanak.6 Jézus egész életét annak szentelte, hogy beteljesítse Mennyei Szülő Igaz Szülőkre vonatkozó eszményét.
Negyedszer, Jézus, az Egyszülött Fiú valósítja meg Mennyei Szülő álmát azáltal, hogy Igaz Szülőként teljessé teszi önmagát. Ezután Igaz Szülőként újjászületést és feltámadást kellett volna hoznia az egész emberiség számára, megvalósítva az igaz családok eszményét, majd igaz szeretet által uralkodnia az egész teremtett világon, és meg kellett volna valósítania a teremtés eszményi világát, ahol az egész emberiség valóságosan követi Mennyei Szülőt, és él Vele egy családként.
Ötödször, Jézus, az Egyszülött Fiú, élete utolsó pillanatáig megőrizte a teljes szívbéli egységet Mennyei Szülővel, annak ellenére, hogy a keresztrefeszítéssel kellett szembenéznie azoknak a központi személyeknek a kudarca miatt, akiknek szolgálniuk és támogatniuk kellett volna őt nyilvános küldetése során. Jézus még a legkritikusabb pillanatban, a halállal szembenézve is először Mennyei Szülőre és az emberiségre gondolt. A Gecsemáné-kertben Jézus kétségbeesett könnyeket hullatott imádság közben, szívében nem saját életét gyászolva, hanem Mennyei Szülő gondviselésének meghosszabbítása miatt szomorkodva.
Hatodszor, még akkor is, amikor egyedül kellett járnia az utat a központi személyek és kortársai kudarca miatt, az Egyszülött Fiú, Jézus létrehozta az alapot ahhoz, hogy a Második Eljövetelkor be tudja teljesíteni eredeti felelősségét. Az igaz szeretet mintájává vált az egész emberiség előtt azzal, hogy megvigasztalta a Mennyet, és megbocsátást kért azok számára is, akik keresztre feszíttették őt, akinek az emberiség Igaz Atyjává kellett volna válnia.
Jézus az Egyszülött Fiúként jött el, és az a győzedelmes alap, amelyet Egyszülött Fiúként hátrahagyott, örökké megmarad.
2. Jézus megígérte, hogy újra eljön
1) A kiválasztott nép küldetése, amely beteljesületlenül maradt Jézus korában
A Mennyei Szülő Egyszülött Fiaként született Jézusnak szüksége volt egy védelmező környezetre, hogy beteljesítse Isten Akaratát, és hogy az Egyszülött Lánnyal együtt az Igaz Szülők pozíciójába emelkedjenek, miután Mennyei Szülő védelme alatt elérték a tökéletességet. Mennyei Szülő reménye az volt, hogy Zakariás, az igaz főpap, és felesége, Erzsébet biztosítják majd ezt a környezetet Jézus számára. Fiuk, Keresztelő János példamutató aszkéta életet élt, és egyengette Jézus, az Egyszülött Fiú útját azáltal, hogy a Jordán folyónál keresztelt, miközben hirdette: „Tartsatok bűnbánatot, mert közel van a mennyek országa!” Mennyei Szülő abban is reménykedett, hogy Mária majd férjével, Józseffel együtt védelmezni fogja Jézust. Jézus azonban nem kapott védelmet Zakariás családjától miután megszületett, majd József támogatása nélkül, magányosan, küzdelmes körülmények között kellett felnőnie. Anyjának, Máriának is elsősorban az lett volna a küldetése, hogy biztosítsa a szükséges környezetet és támogatást, amíg Jézus el nem érte az Igaz Szülő pozícióját. Míg Jézus nem érte ezt el, Mária felelőssége az lett volna, hogy a gondviselést személyes családi élete elé helyezve védelmezze és támogassa Jézust. Mária azonban elveszítette vertikális nézőpontját, miközben mindennapi életét élte Józseffel, és családjával. Az lett volna a küldetése, hogy szolgálja Jézust, de mivel végül pusztán emberi szemszögből viszonyult Jézushoz, nem tudta teljesíteni nyilvános küldetését.7
Zakariás családját a Mennyei Szülő arra választotta ki, hogy elsőkként kövessék Jézust, és tanúságot tegyenek róla születése után is, és hogy egy védelmező környezettel vegyék körül. Nem csak úgy kellett volna követniük Jézust, mint Mennyei Szülő Egyszülött Fiát és a Messiást. Mennyei Szülő Akarata szerint abszolút egységben kellett volna lenniük vele. Elsősorban a bűnbánatot hirdető Keresztelő János felelőssége lett volna, hogy a Jézusba vetett hitre és Jézus követésére is vezesse az embereket.8
Bár Zakariás, Erzsébet és Keresztelő János tanúságot tettek Jézusról, mint Mennyei Szülő Fiáról, sajnos egyikük sem állt mellette a végsőkig. Zakariás, a köztiszteletben álló főpap, passzív maradt Jézussal szemben, Keresztelő János, a tiszteletreméltó aszkéta pedig szintén távolságot tartott tőle. Ez megnehezítette Jézus útját, és jelentősen hozzájárult ahhoz, hogy kortársai nem követték őt. Ezek az emberek arra lettek kiválasztva, hogy támogassák Jézust, ám elveszítették hitüket, és egyre inkább emberközpontú gondolkodás vett erőt rajtuk, így Jézus nem számíthatott arra, hogy segíteni fogják leghőbb vágya teljesítésében, hogy megtalálja az Egyszülött Lányt, és megtartsa vele Szent Esküvőjüket, a Bárány menyegzői lakomáját.
József nem tudta legyőzni kétségeit Jézus születésével kapcsolatban, és normális házasságot akart jegyesével, Máriával, ami végül lehetetlenné tette számára, hogy teljesítse küldetését, és védelmezze Jézust. Emellett Mária, Jézus anyja is elidegenedett Zakariás családjától, és megkezdte házaséletét Józseffel, elfeledkezve a Mennyei Szülőtől kapott kegyelemről és a háláról, és emberi nézőpont uralkodott el gondolkodásán. Az Egyszülött Fiúként és Messiásként megszületett Jézust csak saját fiának látta, így nem tudta megérteni őt, és nem tudta sikeresen támogatni kívánt útján, hogy találkozzon az Egyszülött Lánnyal és megtartsa a Szent Esküvőt.
Továbbá a vallási vezetők sem értették meg teljesen Jézus szavait, így ellene fordultak. Megvádolták, hogy törvényszegő, mert nem tartotta be a hit törvényeit, istenkáromló, mert Istent Atyjának nevezte és megzavarta a templom rendjét, és lázító, aki csodáival félrevezette a zsidó népet. Mivel az emberek elfogadták vallási vezetőik útmutatását, nem hittek Jézusban.9
Mária, József, Zakariás családja, a vallási vezetők és Izrael korabeli népe, akiket a Mennyei Szülő arra készített elő, hogy támogassák Jézust, az Egyszülött Fiút, nem voltak tisztában Jézus lényegével, nem tudták, hogy az emberiség Igaz Atyjává kellett volna válnia. Leragadva emberközpontú nézőpontjuknál és önközpontú vágyaiknál, elveszítették küldetésüket, hogy szolgálják és kövessék Jézust, és nem teljesítették felelősségüket.
2) Az Egyszülött Lány születésének akadályozása
Azoknak a központi személyeknek – köztük anyjának, Máriának, Józsefnek, Zakariásnak, Erzsébetnek és Keresztelő Jánosnak – kritikus kudarcai miatt, akiket Mennyei Szülő előkészített, hogy támogassák Jézust küldetése beteljesítésében, Jézus a küldetésének teljesítéséhez szükséges környezet és támogatás nélkül maradt. Következésképpen el kellett hagynia otthonát, hogy egy új szellemi alapot teremtsen, egyesével szólítva el embereket tanítványainak, hogy átadja nekik Isten igéjét. Ez lett Jézus nyilvános szolgálatának kezdete.
Jézusnak azonban, bár az emberiség Igaz Szülőjének pozíciójába kellett volna emelkednie, a magukat fenyegetve érző vallási vezetők ellenállása, a vallási vezetők útmutatását követő emberek hitetlensége és tanítványai gyengülő hite miatt még ezután is a kereszt útját kellett járnia. Így Mennyei Szülő álma ismét meghiúsult. Eredetileg Jézusnak és az Egyszülött Lánynak találkozniuk kellett volna, és Szent Esküvőjükön, a Bárány menyegzői lakomáján keresztül Igaz Szülőkké kellett volna válniuk. Ezt követően Áldást adtak volna minden embernek, kezdve Jézus tanítványaival, és megalapították volna a földi mennyországot. Ennek megvalósulásához az Egyszülött Lánynak Jézus életében kellett volna megszületnie. Ha Mária, József és Zakariás családja, akiket Mennyei Szülő felkészített, megértették volna Isten Akaratát, és egyesültek volna, hogy teljesítsék felelősségüket, megteremtve az alapot az Egyszülött Lány megszületéséhez, akkor ő megszülethetett volna akkor, amikor Mennyei Szülő tervezte. Mária, Zakariás családja és az emberek azonban nem teljesítették felelősségüket, emiatt az Egyszülött Lány születése meghiúsult. Mennyei Szülő teremtési eszménye – hogy Jézus és az Egyszülött Lány Igaz Szülőkké váljanak a Szent Esküvőn, a Bárány menyegzői lakomáján keresztül – nem valósulhatott meg abban az időben. Mindazonáltal nyilvános szolgálata által Jézus megmutatta, hogy Mennyei Szülőnk az Atyánk, győzedelmes alapot hagyott hátra Egyszülött Fiúként, és megalapozta a kereszténység kezdeteit, amely által az Egyszülött Lány később megszülethetett.10
3) Jézus, akinek a kereszt útját kellett járnia
Bár Mennyei Szülő úgy vezette Izrael népét, mint a kiválasztott népet, és közéjük született meg Jézus, az Egyszülött Fiú, a nép mégsem tette, amit Mennyei Szülő várt tőlük: nem hittek Jézusban. Mennyei Szülő azért küldte el Jézust, hogy helyreállítsa az egész emberiséget, beleértve Izrael népét. Ezért amikor Jézusnak a kereszt útjára kellett lépnie, Mennyei Szülő ismét elkezdte előkészíteni az egész emberiség helyreállítását.
Kereszthalálával Jézus fizikai testét adta áldozatul Sátánnak az egész emberiség megmentéséért. Feltámadása után 40 napig vezekelt a földön az emberiség minden bűnéért. Ezenkívül a feltámadt Jézust elfogadó tanítványok újra összegyűltek, ezzel helyreállítva tizenkét központi támogató tanítványt. Azáltal, hogy hittek Jézusban, életükkel szolgálva és követve őt, alapot teremtettek a kereszténységnek, és elkezdték építeni az Egyszülött Lány születésének és Jézus Második Eljövetelének alapját. Jézus keresztútja lett az a jóvátételi feltétel, amely lehetővé tette számára, hogy feltámadjon, szellemileg megjelenjen a földön, és  tanítványai vele való egysége a feltámadás 40 napja során megteremtette a Szentlélek jövőbeli munkájának alapját.
Annak ellenére, hogy Mária, Zakariás családja és Izrael népe nem tudta teljesíteni felelősségét, Jézus élete egy szent és nemes út volt, amelyet Egyszülött Fiúként azért járt, hogy beteljesítse Mennyei Szülő álmát.
4) Jézus megígért visszatérése és a Bárány menyegzői lakomája
Jézus megígérte tanítványainak, hogy visszatér. Mivel azonban egyszer már meghalt, nem jöhet el újra testben; így amikor Második Eljövetele bekövetkezik, az egy új emberen keresztül történik majd, aki örökli Jézus küldetését. Ez a férfi lesz a Messiás Második Eljövetele, aki végigjárja az Igaz Szülők útját, amelyen Jézusnak kellett volna járnia. A férfi, aki a Messiás Második Eljövetelévé válik, elhívást kap e küldetés felvállalására, és Jézus győzedelmes alapjára építve beteljesíti Jézus felelősségének fennmaradó részét. Ez azt jelenti, hogy meg kell találnia az Egyszülött Lányt, és a Bárány menyegzői lakomája által meg kell valósítaniuk az Igaz Szülők eszményét. A Jelenések Könyve, a Biblia utolsó könyve, azt jövendöli, hogy a mindenható Mennyei Szülő által keresett béke királysága a Bárány menyegzői lakomájával – a Visszatérő Úrral – kezdődik, és magában foglalja az áldást: „Íme, hamarosan eljövök. Boldog, aki megszívleli ennek a könyvnek prófétai szavait.” (Jel 22,7), és hogy a Lélek és a menyasszony az élet vizét adja (Jel 22,17).
A Bárány menyegzői lakomája volt az Egyszülött Fiúként született Jézus legfőbb reménye. Az Igaz Szülők eszményét kellett volna beteljesítenie azáltal, hogy találkozik az Egyszülött Lánnyal, és megtartja vele a Szent Esküvőt. Mivel Jézus korának központi személyei nem tudták teljesíteni felelősségüket, a Szent Esküvőt abban az időben nem lehetett megtartani, és így ez vált Mennyei Szülő leghőbb kívánságává Jézus Második Eljövetelének idejére. Jézus Második Eljövetelének végső célja az, hogy az Igaz Szülők pozíciójába emelkedjen az Egyszülött Lánnyal való találkozás, és a Szent Esküvő, a Bárány menyegzői lakomája által. A kereszténység küldetése az Egyszülött Lány fogadása, felkészülés a Bárány menyegzői lakomájára az Egyszülött Lány és aközött, aki a Messiás Második Eljövetelévé válik, majd az Igaz Szülők követése.11
3. A kereszténység 2000 éves történelmének lényege
1) Az apostolokkal kezdődő kereszténység
Jézus kereszthalála után apostolai szétszóródtak, de a feltámadt Jézus megjelent nekik, és újra összehívta őket. A Jézus feltámadása utáni 50. napon a Szentlélek leszállt összegyűlt követőire, beleértve az apostolokat is, akik a Szentlélekkel eltelve kimentek a világba, hogy terjesszék Jézus üzenetét. A keresztények hittek Jézusban és követték őt, így a kereszténység átvette a judaizmus helyét, amely nem tudta szolgálni az Egyszülött Fiút, Jézust. A kereszténység vált Mennyei Szülő gondviselésének központi vallásává, amelyben elküldhette az Egyszülött Lányt.
Az apostolok összegyűjtötték, és az evangéliumokban lejegyezték Jézus szavait és tetteit. Megalapították és fejlesztették a korai egyházat, leveleikben útmutatást adva a hitéletről a gyülekezeteknek szerte a missziós területeken. Az apostolok és az olyan próféták, mint Péter vagy Pál, az egyház fejlődését irányítva sokfelé utaztak, hogy terjesszék az evangéliumot és meglátogassák a helyi közösségeket. A Római Birodalom erősen ellenezte és üldözte őket, de ők kitartottak és megőrizték hitüket, és a keresztények száma folyamatosan nőtt.
A kereszténység az ilyen tevékenységeken keresztül terjedt el az ókori görög-római világban. A római kori Palesztina Júdea tartományából elindult korai egyház fokozatosan elterjedt az egész Közel-Keleten és a Földközi-tenger térségében, majd végül Skandináviáig és Észak-Európa más területeiig is eljutott. Az üldöztetés ellenére a 4. századra az egyház jelentősen kiterjesztette befolyását, miután számos befolyásos személyiség és a Római Birodalom császári családjának néhány tagja is megtért. Ezen az alapon Konstantin császár 313-as milánói ediktumával, amely vallásszabadságot adott a keresztényeknek, végre hivatalosan elismerték a kereszténységet, majd 392-ben Theodosius császár a kereszténységet államvallássá is tette az egész Római Birodalomban. A Nyugatrómai Birodalom Kr. u. 476-os bukását követő káosz idején a Jézus evangéliumaiban tanított szeretet és áldozat gyakorlása révén a kereszténység stabil szellemi központként és a társadalom egyesítésének eszközeként szolgált. Amikor a Szent Római Császárt 800-ban a pápa megkoronázta, a kereszténység egész Nyugat-Európa szellemi főáramlatává vált, és a Bizánci Birodalmon keresztül Kelet-Európában és a Közel-Keleten is szilárd gyökereket eresztett.
A keresztények szenvedéllyel folytatták a missziós munkát azzal az erős vággyal, hogy az evangéliumot Jézus Második Eljövetele előtt a föld végső határáig elterjesszék. A Felfedezések Korát követően így a kereszténység elterjedt Európában és a Közel-Keleten túl, majd az Újvilág, Észak- és Dél-Amerika közvetítésével világvallássá vált.
2) A középkori katolikus egyház korlátai
Azok a hívők, beleértve az újjászületett apostolokat is, indították el a kereszténységet, akik közvetlenül tanúi voltak a megfeszített Krisztus feltámadásának, és megtapasztalták a Szentlélek munkáját. A korai keresztények, szívükben egyesülve, buzgón várták Jézus visszatérését. A Jézus és az apostolok szavain alapuló Újszövetséggel adták tovább és terjesztették a keresztény hitet. Az idő múlásával az egyház püspökei, akik tekintélyüket a Jézustól közvetlen útmutatást  kapott apostoloktól örökölték, felvállalták a szentírások értelmezésének, az ortodox tanok megerősítésének, a szentségeken keresztüli üdvösség közvetítésének és a hívek szellemi vezetésének feladatait.
Amikor a püspökök igyekeztek közös álláspontra jutni, a Jézus lényegéről és a Biblia értelmezéséről szóló eltérő vélemények némelyikét elutasították és félresöpörték. A papság és a hívők közötti kapcsolat fokozatosan hierarchikussá és polarizálttá vált, a papság a hívők és Isten közé helyezkedett. A kereszténység vezetői így többé már nem tudtak olyan szellemi alapot teremteni, amely képes lett volna vezetni a hívőket a folyamatosan fejlődő és változó korokban. Ehelyett a papság emberközpontú rendszerek és szervezetek felé sodródott, elvesztette spirituális fókuszát, és gyakran elnyomták azokat, akik Isten Igéjére és a Szentlélek kegyelmére szomjaztak.12
A kereszténység ezen az úton számos hibát követett el. A szimónia (vagyis a papi tisztségek vagy lelki szentségek pénzért történő árusításának gyakorlata), a korrupció a kolostorokban, az egyház elvilágiasodása, valamint a külvilág valóságához alkalmazkodó komp­romisszumos hagyományok bevezetése, egyértelműen megmutatták a kereszténység korlátait és romlottságát. A teológiában azonban még nagyobb probléma rejlett. Mivel a kereszténység a teológiáján keresztül nem tudta egyértelműen meghatározni Jézus, az Egyszülött Fiú lényegét, így nem lehetett egyértelműen meghatározni a kereszténység küldetését és szerepét sem. Ez  végül a lélek és az igazság hiányának jelentősebb problémájához vezetett az egyház életében, és ebben az állapotban egyre fokozódott a kereszténységen belüli korrupció és hanyatlás.
A keresztény hit által, amely mint a gondviselés központi vallása felváltotta a judaizmust, Mennyei Szülő azon munkálkodott, hogy előkészítse az alapot az Egyszülött Lány születéséhez és a Bárány menyegzői lakomájához az Egyszülött Lány és az a férfi között, aki a Messiás Második Eljövetelévé válik, és beteljesíti Jézus küldetését. E folyamat részeként Mennyei Szülő ösztönözte a kereszténység újjáalakítását és újjászületését a második évezred közepén, és e gondviselési terve a protestáns reformációként nyilvánult meg.
3) A protestáns reformáció
A 16. századi katolikus egyházban nehéz volt fellelni a korai kereszténység tiszta hitét, amely a Jézus iránti szeretetre és Jézus felebaráti szeretetének gyakorlására összpontosított. A középkori Európában súlyos hanyatlás és korrupció jellemezte a világi hatalommal összejátszó papságot, mint például a szimónia és a búcsúcédulák árusítása. Végül létrejött egy reformmozgalom, amely a korai egyház szellemének helyreállítására törekedett azzal, hogy visszatért egy olyan hithez, amely a Biblia szavain, a Szentlélek által hozott megvilágosodáson és a Jézusba vetett hiten alapult. Ez a mozgalom az egyház intézményeinek és a hit gyakorlásának megreformálására törekedett. A protestáns reformáció, amely a 16. századi európai katolikus egyház hiányosságaira válaszul indult el Luther Márton 1517-es, a búcsúcédulák árusítását kritizáló 95 tézisének bemutatása által, egész Európában erőre kapott.
Luther Márton egyházreformra vonatkozó nézetei mély hatást gyakoroltak az európai társadalomra és a kereszténységre, egy új vallási és társadalmi mozgalmat indítva el a 16. század elején. Luther élesen bírálta a katolikus egyházat romlottsága miatt, és egyre kritikusabbá vált bizonyos katolikus gyakorlatokkal és tanokkal szemben. Hevesen ellenezte a búcsúcédulák árusítását, amelyet az egyház csupán bevételként használt. Luther Márton úgy vélte, hogy az üdvösségnek kizárólag a hiten és Isten kegyelmén kell alapulnia, és nem búcsúcédulák vásárlásán vagy erkölcsös cselekedetek, érdemek feltételein keresztül kell törekedni rá.13 Luther teológiai koncepciói fontos alapot képeztek a reformáció számára. Hangsúlyozta a Sola Fide („egyedül a hit”), a Sola Gratia („egyedül a kegyelem”) és a Sola Scriptura („egyedül az Írás”) fogalmait, mint a keresztény hit helyes megértéséhez és gyakorlásához nélkülözhetetlen alapelveket. Úgy vélte, hogy az üdvösség egyetlen eszköze a Jézusba vetett hit, ahogyan az Írásokban kinyilatkoztatva van, és elutasította azt az elképzelést, miszerint az egyház és hagyományai képviselik a végső tekintélyt, hiszen mivel emberek hozták őket létre, nem tévedhetetlenek.
A reformáció és a Luther Márton által képviselt tanítások sok igazlelkű hívő figyelmét felkeltették, akik kritikusan szemlélték a korabeli katolikus egyház korrupcióját és erkölcsi romlottságát, és azt kívánták, hogy az egyház ismét a hit lényegére és Jézus szavaira összpontosítson. Ezek a hívők csatlakoztak a reformáció mozgalmához. A reformáció teológiájának későbbi továbbfejlesztése más reformátorok, mint Kálvin János és Ulrich Zwingli által, a katolikus egyháztól elszakadó protestáns felekezetek kialakulásához vezetett.
A Luther által elindított reformáció fő teológiai gondolatait Kálvin János rendszerezte, ami egyben a protestáns teológia megalapítását is jelentette. 1543-ban Kálvin közzétett egy tézist „Az egyház megreformálásának szükségességéről” címmel, amelyet a következő évben bemutatott a Német-római Birodalom császára és a Birodalmi Gyűlés előtt. Kálvin vissza akarta fordítani a katolikus egyház korrupcióját, és helyre akarta állítani az egy igaz egyházat, amely oly távol került a Szentlélektől és az igazságtól.14 Emellett, hogy meg­akadályozza, hogy a reformáció fanatikusan csakis a Szentlélekre összpontosítson, megírta „A keresztény vallás rendszere” című művét, amely a Biblia alapján összefoglalja a kereszténység kulcsfontosságú tanait. Célja a kereszténység megtisztítása és egy helyes reformációs teológia létrehozása volt.
Kálvin János elsősorban „A keresztény vallás rendszere” című könyvén keresztül rendszerezte a kereszténység alapvető tanait azzal a céllal, hogy megreformálja a középkori római katolikus egyház korrupcióját, és újra létrehozzon egy igaz egyházat. Kálvin hangsúlyozta a Teremtő Isten és Jézus Krisztus megismerésének fontosságát, miközben arra is törekedett, hogy tisztázza a Krisztus kegyelmének elnyeréséhez vezető utat, és megvilágítsa az egyház és az állam céljait.
Nevezetesen, Kálvint tartják annak, aki teljessé tette a Luther Márton, Ulrich Zwingli és mások által kezdeményezett reformációs törekvést azáltal, hogy elősegítette a Luther Márton által szorgalmazott „minden hívő papsága” elvének megvalósítását az egyházakban és istentiszteleteken. Egy olyan egyház helyett, ahol a papság és a hívők elkülönülnek, ez a reform egy olyan egyházat támogatott, ahol a lelkészek, presbiterek, diakónusok és diakonisszák mind egy gyülekezetként tisztelik Istent az evangélium tanításai alapján. Az istentiszteletek gyakorlatának megreformálásával a liturgiák helyett az Ige-központúságot erősítette, emellett a Biblia értelmezését a Szentlélek megvilágosodán keresztül hangsúlyozta.
A reformáció megkérdőjelezte a katolikus egyház hagyományos tekintélyét, és korának társadalmában jelentős változásokhoz vezetett a vallásgyakorlásban, az oktatásban és a kormányzásban. Ösztönözte a demokratikus politikai rendszerek fejlődését, és az egyéni szabadságra és jogokra való ébredést. A reformáció hatásai túlmutattak a vallási kérdéseken, és mély hatást gyakoroltak a nyugati világ kulturális és politikai fejlődésére.
4) A puritánok, akik a vallásszabadságot keresve az Újvilágba mentek
A reformáció után a protestantizmus követői sok üldöztetésnek voltak kitéve azokban az európai országokban, ahol a katolikus egyház maradt a politikai hatalom által támogatott fő irányzat. Számos üldözött, elsősorban a puritánok, az Újvilágba indultak valódi vallásszabadságot keresni, hogy saját akaratuk és vágyuk szerint szolgálhassák a Mennyet és imádkozhassanak. A zarándok atyák is az Újvilágba indultak,  ahol Mennyei Szülőt közvetlenül követve gyakorolhatták hitüket, ahelyett, hogy egy emberközpontú egyházi kultúrában lettek volna kénytelenek félszívvel tenni azt. Amikor a zarándok atyák 1620-ban megérkeztek Amerikába, először templomot építettek Isten szolgálatára, majd iskolát gyermekeik, az új nemzedék oktatására. Csak ezután építették fel saját otthonaikat. Eltökélték, hogy olyan országot hoznak létre, ahol szabadon imádhatják Istent. Ma az „In God We Trust” (vagyis „Istenben bízunk”) kifejezés megjelenik az amerikai bankjegyeken is, és ezt a megingathatatlan hitet jelképezi.
Az Amerikai Egyesült Államokat mintegy 250 évvel ezelőtt alapították a puritánok leszármazottai, akik örökölték a reformáció szellemét és a keresztény hit megtisztítására törekedtek. A Menny erős protestáns alappal áldotta meg Amerikát, és a keresztény szellemet és demokráciát képviselő nemzetként nevelte, hogy olyan környezetet teremtsen, amely képes befogadni és támogatni az Igaz Szülőket, és elkerülni annak a történelemnek a megismétlődését, amelyben Jézusnak a kereszt útját kellett járnia. A Menny a demokrácián keresztül igyekezett megakadályozni, hogy bármilyen egyeduralkodó önkényes döntései gátolhassák a gondviselést.
A második világháborút követően az Amerikai Egyesült Államoknak, amelyet Mennyei Szülő megáldott és a világ vezetésére jelölt ki, az volt a küldetése, hogy olyan környezetet teremtsen, amelyben minden nemzet elfogadhatja és követheti az Igaz Szülőket. Ez hasonlított a Római Birodalom szerepéhez Jézus korában.15 Mennyei Szülő a reformáció alapjaira épült amerikai kereszténységen keresztül irányította a gondviselés központi áramlatát, a kereszténység tisztaságának helyreállítása és az igaz hit keresésének védelme érdekében. Ez a Mennyei Szülő közvetlen követését és imádatát kereső hit emelte fel a kereszténységet Amerikában, miután a puritánok és más telepesek átkeltek az Atlanti-óceánon Európából, majd ugyanez a hit terjedt át a Csendes-óceánon, hogy az amerikai protestáns misszionáriusok munkája segítségével megalapítsa a kereszténységet a koreai nép körében. Ez fektette le a keresztény alapot az Egyszülött Lány születéséhez a Koreai-félszigeten.
5) A kereszténység lényege
2000 éves történelme után a kereszténységnek most helyesen kell megértenie a történelem és Mennyei Szülő gondviselésének igazságát. Mennyei Szülő gondviselésének igazsága az, hogy az Egyszülött Fiú és az Egyszülött Lány Mennyei Szülő vérvonalában születnek meg, Mennyei Szülő teljes szeretetében részesülve, és a Bárány menyegzői lakomáján keresztül Igaz Szülőkké válnak, akik tökéletesen hasonlítanak Mennyei Szülőre.16 Mennyei Szülőnek az emberiség helyreállítására irányuló gondviselése nagyjából felosztható az Igaz Szülők megjelenése előtti és utáni időszakokra. Mennyei Szülő gondviselése az, hogy először lehetővé teszi az Egyszülött Fiú és az Egyszülött Lány megszületését, majd hagyja őket felnőni és Igaz Szülőkké válni, hogy aztán beteljesítsék az egész emberiség helyreállításának gondviselését.17 Ennek fényében fel kell ismernünk, hogy az Igaz Szülők nélkül lehetetlen világosan megérteni vagy teljesen megvalósítani Mennyei Szülő gondviselését.
Ebből a szempontból a kereszténységnek meg kell értenie Jézus lényegét, akinek földre küldését 4000 évnyi bibliai történelem készítette elő. A keresztényeknek tisztában kell lenniük Jézus tervezett céljával és akaratával, és azzal, hogy miért mondta, hogy visszatér. Továbbá a kereszténységnek meg kell értenie saját küldetését ma, 2000 évvel Jézus után.
Jézus, aki születésétől fogva örökölte Mennyei Szülő szeretetét és származását, sikeresen felnőtt és tökéletesítette önmagát Mennyei Szülő Egyszülött Fiaként. Jézusnak az Igaz Szülők pozíciójába kellett volna emelkednie azáltal, hogy találkozik a tökéletessé vált Egyszülött Lánnyal, és vele együtt megtartja a Bárány menyegzői lakomáját. Mivel azonban Mária, Zakariás családja és mindazok, akiknek szolgálniuk és támogatniuk kellett volna Jézust, nem hittek benne, az Egyszülött Lány nem születhetett meg, és Jézusnak nem volt más választása, mint hogy a kereszt útjára lépjen. A mai kereszténységnek világosan meg kell értenie ezt a valóságot.18
Amikor a kereszténység a középkorban tévútra tért, Mennyei Szülő a reformáción keresztül megújította a keresztény hitet, és készült az Egyszülött Lány születésére. Az Egyszülött Lány a Menny gondviselése által született meg 1943-ban, 400 évvel azután, hogy Kálvin János 1543-ban megírta tézisét, amelyben a reformáció szükségességét hirdette, és amelyet benyújtott a Német-római Birodalom császárának.19
Mit kell tennie ma a kereszténységnek? A keresztény világnak fogadnia kell a helyreállítás gondviselésének 6000 éves történelme után megszületett Egyszülött Lányt, és fel kell ismernie a Messiás Második Eljövetelét, aki azért jött, hogy örökölje a keresztrefeszített Jézus, az Egyszülött Fiú küldetését. Miután az Egyszülött Lány és a Messiás Második Eljövetele a Bárány menyegzői lakomáján keresztül Igaz Szülőkké válnak, a kereszténységnek vezető szerepet kell vállalnia az Igaz Szülők szolgálatában és követésében, segítve az emberiséget, hogy Mennyei Szülő fiaivá és lányaivá szülessenek újjá, és megvalósítsák a Cshon Il Gukot, az eszményi világot, ahol az emberek közvetlenül megtapasztalhatják Mennyei Szülő uralmát.20
 
1„Mennyei Szülő álma az, hogy az emberiség Igaz Szülőjévé váljon. Áldott családokként valószínűleg nektek is vannak saját gyermekeitek. A szülők szeretete a gyermekeik iránt nem előre meghatározott, változtathatatlan szabályokon alapul, hanem feltétel nélküli. A Mennyei Szülő is ilyen szülő szeretne lenni, de az emberek ezt elrontották. A szülők szeretik a gyermekeiket, aggódnak értük, és a fényes jövőjüket remélik – ez a Mennyei Szülő szíve.” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2019), 2019. május 1., 21. beszéd, 101. old. (2/4).

2„Hogyan tudjuk konkrétan megmagyarázni, hogy miként jött létre a bűn, a bűnbeesés, a gonoszság és a pokol? Ahhoz, hogy ezekre a kérdésekre válaszoljunk, arra kell gondolnunk, mi történt Ádám és Éva idejében. Ha a bűnbeesés alapvető okait vizsgáljuk, azt mondhatjuk, hogy az első ok az volt, hogy figyelmen kívül hagyták Isten parancsát, miszerint ne egyenek a jó és a rossz gyümölcséből.” – Cshon Szong Gjong, 4.2.2:20.

3„Isten a koreai népet választott néppé emelte, és megszületett az Egyszülött Lány. Kétezer évvel ezelőtt az izraeli népen keresztül Isten megszülte az Egyszülött Fiút. Azonban amikor a választott nép nem képes teljesíteni a felelősségét, nagy jóvátételt kell fizetni. Kétezer év elteltével megszületett az Egyszülött Lány a koreai nép között, akit Isten a kiválasztott néppé tett. És amíg az Egyszülött Lány itt él a földön, ennek a népnek, mint kiválasztott népnek, teljesítenie kell a felelősségét – csak így válhat Korea valódi kiválasztott néppé.” – Igaz Anya, Hak Ja Han, beszéd a Cshon Von Gung megnyitóját, Cshonvon Templom, Igaz Anya beszédeinek gyűjteménye, [koreai nyelven] (2019), 2019. október 13., 59. beszéd, 264. old. (1/3).

4„Zakariás családja hagyta, hogy Mária a házukban lakjon. Jézus Zakariás házában fogant... Így született meg történelemben első alkalommal Isten Egyszülött Fia, Isten első szeretetének birtokosa.” – Pjong Hva Gjong, 114.

5„Jézus eredeti lényege azt jelenti, hogy ő volt az Egyszülött Fiú, akivel a Mennyei Szülő a bűnbeesett világban kapcsolatba léphetett, és akit ‘fiamnak’ nevezhetett.” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2023), 2023. december 25., 32. beszéd, 143. old. (2/4).

6„A jóvátétel történelme megpróbáltatásokkal teli 4 000 éve azt az időt jelentette, amely alatt helyre kellett állítani a Menny eredeti teremtési elveit. Azonban Mária, aki Jézust világra hozta, a vallási vezetők és az izraeli nép akkor nem értették meg Jézus lényegét. Mivel Jézus az Egyszülött Fiúként jött, küldetése az volt, hogy betöltse az Igaz Szülők pozícióját.” – Igaz Anya, Hak Ja Han, beszéd a Rally of Hope rendezvényen, MGM Hotel, Las Vegas, Igaz Anya beszédeinek gyűjteménye [koreai nyelven] (2019), 2019. június 22., 33. beszéd, 153. old. (2/6).

7„A Messiás a királyok királyaként, mindenki Igaz Szülőjeként jött el. Mit tett Jézus tizenkét tanítványa? Milyen szerepet játszott Mária, aki Jézust világra hozta? Nem teljesítették a felelősségüket. Hogyan engedhették meg, hogy Jézus a kereszten haljon meg?” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2014), 2014. december 1., 34. beszéd, 149. old. (3/4).

8„Mária, aki a bűnbeesett Éva helyreállításának pozíciójában volt, egységet kellett, hogy teremtsen az Ábel pozíciójában állt Jézus, és idősebb unokatestvére, a Káin pozíciójában állt Keresztelő János között. Ez az egység elengedhetetlen volt ahhoz, hogy az izraeli nép Jézust Messiásként ismerje el. János volt az idősebb. Nagy követői tábora volt, és széles körben tisztelték. Saját szerepét így jellemezte: „ »A pusztában kiáltó szó vagyok: Egyengessétek az Úr útját«, amint Izajás próféta mondta.” (Jn 1,23) Jézus tanítványainak azt is elmagyarázta, hogy János szolgálata az Ószövetség próféciájának beteljesedése, amely így szól: „Nézzétek, elküldöm nektek Illés prófétát, mielőtt elérkeznék az én nagy és félelmetes napom.” (Mal 3,23) 
De hogyan teljesítette János a felelősségét Isten gondviselésében? Lukács evangéliuma szerint János „Illés szellemével és erejével” jött el. (Lk 1,17) János azonban tagadta, hogy ő Illés lenne, és kételkedett Jézus Messiási voltában, még azután is, hogy világos kinyilatkoztatást kapott a Jordán folyónál Jézus keresztelése idején. János tisztelt vallási személyiség volt, míg Jézust csupán egy szegény ácsmester törvénytelen fiaként ismerték. János támogatása nélkül valószínűtlen volt, hogy a zsidó nép higgyen Jézusban és kövesse őt. Magára maradva, Jézus vállalta saját maga kinyilatkoztatásának nehéz utját. Keresztelő Jánosnak az lett volna a feladata, hogy segítsen Jézusnak elérni az izraeli vallási vezetőket. Ha János betöltötte volna szerepét, akkor a zsidó vallás Ábel pozíciójában és Izrael nemzete Káin pozíciójában egységet alkothattak volna Jézussal.” – Igaz Anya, Hak Ja Han, beszéd az ENSZ székházában, Igaz Anya beszédeinek gyűjteménye [koreai nyelven] (1988–1993), 1993. szeptember 7., 12. beszéd, 112. old. (12/23).

9„Mielőtt a Menny elküldte volna Jézus Krisztust, Isten arra vezette az embereket, hogy számos olyan feladatot hajtsanak végre, amelyeket a hétköznapi emberek nehezen értettek meg. Az ilyen jóvátételi helyreállításon keresztül született meg Jézus Krisztus, Isten Egyszülött Fia. Ő volt az első személy, az Egyszülött Fiú, az első emberi őseink bűnbeesése óta, akikkel Mennyei Szülő közvetlenül kapcsolatba léphetett. A körülötte lévőknek – köztük Máriának, Józsefnek, a főpapoknak és a zsidó vallás vezetőinek – fel kellett volna ismerniük és követniük kellett volna őt. Védelmező környezetet kellett volna létrehozniuk Jézus számára. Ha ez megtörtént volna, Izrael nemzete helyreállítható lett volna, és ezen a nemzeten keresztül Jézus elérhette volna a királyok királya pozícióját. Azonban Isten Egyszülött Lánya nem jelent meg. Amikor Jézus meghalt a kereszten, megígérte, hogy visszatér.” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2015), 2015. február 21., 3. beszéd, 18. old. (4/6).

10„A Biblia szerint az emberiség 6 000 éven át Sátán uralma alatt szenvedett. Az emberiség erősen vágyakozott a Menny iránt, de nem tudta, hogyan találhatja meg azt. Mostanáig a bűnbeesett emberiségnek jóvátételi feltételeket kellett teljesítenie ahhoz, hogy Isten felé haladhasson. Milyen nehéz és fáradságos kellett legyen Isten megváltó gondviselése, ha 6 000 évbe telt az emberiség helyreállítása? Isten egy tiszta klánt alapított, és a hosszú, 4 000 éves folyamat során jóvátételi feltételeket teremtett, hogy megteremtse a nemzeti alapot. Amikor ez az alap elkészült, Isten elküldte Jézus Krisztust, az Egyszülött Fiút. Azonban az adott kor központi személyei – Mária, Zakariás családja, József családja, a vallási vezetők és az izraeli nép – nem ismerték fel a Menny gondviselését. Eddig számtalan ember született a földön, de a 4 000 bibliai év során először, a történelemben első alkalommal, Isten elküldte az Egyszülött Fiát, akit „fiamnak” hívhatott. Ha ez így van, a központi személyeknek üdvözíteniük kellett volna Jézust, a Messiást. El kellett volna készíteniük a megfelelő környezetet Jézus számára; azonban tudjuk az eredményt. Nem teljesítették a felelősségüket. Ezért feszítették keresztre Jézust, és a kereszten azt mondta, hogy vissza fog térni, hogy megtartsa a Bárány Menyegzőjét. Ez Mennyei Szülő Álmának megvalósulását jelenti.” – Igaz Anya, Hak Ja Han, Cshongsim Világbéke Központ, Igaz Anya beszédeinek gyűjteménye [koreai nyelven] (2016), 2016. augusztus 19., 35. beszéd, 165. old. (2/4).

11„Isten 4000 éven át készítette fel Izrael népét, a választott népként. Ennek eredményeként Isten elküldte a Messiást, akire vártak. De mi történt? Mi történt a régóta várt Messiással, Jézus Krisztussal, akit Isten küldött? Végül a kereszten halt meg. Nem ez volt Isten akarata. Az emberiség ismét elkövette azt a bűnt, hogy nem teljesítette a felelősségét. Így a kereszténység 2000 éves gondviselési történelme tulajdonképpen Isten Egyszülött Lányának előkészítésére szolgált. Gondoljunk csak bele: 4000 év után először jött el Isten Egyszülött Fia, és az ő pozíciója megszilárdult. Azonban Isten Egyszülött Lánya nem tudott megjelenni. Ha Izrael népe és a központi személyek, mint Mária, József vagy Zakariás családja, Jézus számára mintegy létrává váltak volna, akkor Isten legnagyobb vágya, az emberiség Igaz Szülei megvalósulhattak volna az Egyszülött Fiú és Lány által. Azonban ez nem lehetséges csupán Isten Egyszülött Fiával. Ha egy királyságnak nincsenek alattvalói, lehet-e királya? Hiányozna a környezet. Ezért, miután életét adta, mit mondott, mit fog tenni, amikor visszajön? Világosan kinyilatkoztatta. Azt mondta, megtartja a Bárány menyegzőjét.” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2016), 2016. február 13., 5. beszéd, 21. old. (2/5).

12„A kereszténység 2000 éves történelme az Isten Egyszülött Lánya előkészítését és felkutatását célzó gondviselés volt. A keresztények azonban nem tudnak erről. A középkori kereszténység romlása azért következett be, mert az emberek kizárólag az emberi értelemre támaszkodtak. Nem ismerték Istent, és nem értették a gondviselést. Jézus a szeretetről beszélt, de nem tudta feltárni, miért született, vagy mit kellett volna a jövőben beteljesítenie. Az emberek tudatlansága ellenére a Menny a kereszténység alapjain azon munkálkodott, hogy megteremtse a visszatérő Messiás alapját, és létrehozza a szükséges környezetet.” – Igaz Anya, Hak Ja Han, Cshongsim Világbéke Központ, Igaz Anya beszédeinek gyűjteménye [koreai nyelven] (2017), 2017. január 6., 2. beszéd, 19. old. (3/6).

13Ezeket a gondolatait részletezte a 95 tételben, amelyeket 1517. október 31-én kifüggesztett a wittenbergi egyetemi templom kapujára. Luther Márton 95 tétele olyan érvek listája volt, amelyek a katolikus egyház egyes tanításait és gyakorlatát kérdőjelezték meg, különösen a bűnbocsátó cédulák árusítását, amelyek pénzért cserébe a bűnök alóli üdvösséget ígérték.

14„Kálvin János, ford. Gon Te Pak: A gyülekezet megújításának szükségessége (De Necessitate Reformandae Ecclesiae) [koreai nyelven], Kálvin válogatott művei, 2. kötet. (Revival and Reformation Press, Szöul, 2021).”

15„Mi Amerika küldetése? Büszkén mondjátok a világ előtt, hogy ti vagytok az elsőszülött fiú nemzet. Az, hogy elsőszülött fiú nemzetté válhattatok, annak köszönhető, hogy a Menny megáldotta őseiteket, a puritánokat. Miért áldotta meg őket Isten? Azért, hogy megteremtse azt a környezetet, amelyben a visszatérő Úr munkálkodhat. A királyi hatalom rendszerénél a visszatérő Úr jobban tudott volna együttműködni a demokráciával. Jézus Krisztus, aki az ókori Izraelbe született, a Római Birodalom miatt nem tudott nemzetet alapítani. A Mennynek azonban győzedelmeskednie kell. Ha a visszatérő Úr, a Messiás, nem vetette volna meg a lábát itt a földön, az emberiségnek nem lenne reménye. Isten reménye és az egész emberiség reménye az, hogy a világ átalakuljon, szabad és békés világgá, ahol boldogan élhetnek. Azonban Sátán rendszerében sok hegy van, ezért a Menny – mivel képes kijelölni egy olyan utat, amelyen mindenki feljuthat ezekre a hegyekre, és elérheti a fennsíkot – a demokrácia mellé állt, amelynek hívei hisznek Isten létezésében. Erre a legjobb példa Amerika.” – Igaz Anya, Hak Ja Han, East Garden, New York, Igaz Anya beszédeinek gyűjteménye [koreai nyelven] (2016), 2016. június 6., 26. beszéd, 119. old. (5/8).

16„Kétezer évvel ezelőtt Jézus, az Egyszülött Fiú és Messiás megszületett erre a földre. Mik voltak az ő eszményei, és mi volt a küldetése? Jézus küldetése az volt, hogy megalapítsa Isten királyságát, és felépítse Mennyei Szülő nagy világcsaládját. Egyszülött Fiúként találkoznia kellett volna a Menny által előkészített Egyszülött Lánnyal, megtartani vele a Bárány menyegzőjét, és olyan családot, törzset, népet, nemzetet és világot alakítani, amely megvalósítja Isten eredeti teremtési eszményének beteljesedését. Ez a világ az egyesült világ lett volna, ahol nincs vallási, kulturális, faji vagy nemzeti megosztottság. Egy olyan világ lenne, ahol a Mennyei Szülő teljes mértékben szerethet, és egységben élhet az Igaz Szülőkkel, az igaz gyermekekkel és az egész emberiséggel, mint szeretett fiaival és lányaival. Tragikus módon az akkori emberek hitetlensége miatt Jézus nagy ellenállással és üldöztetéssel szembesült, és nem találkozhatott az Egyszülött Lánnyal, akit a Menny készített volna fel számára.” – Igaz Anya, Hak Ja Han, Crowne Plaza Hotel, Chicago, Igaz Anya beszédeinek gyűjteménye [koreai nyelven] (2015), 2015. december 5., 37. beszéd, 163. old. (7/10).

17„A Menny keményen munkálkodott, és megteremtette azt az alapot ahhoz, hogy megtalálja Isten Egyszülött Fiát és Egyszülött Lányát. Négyezer év után a Menny kiválasztotta Izrael népét, amely életre hívta Isten Egyszülött Fiát, Jézus Krisztust.” – Igaz Anya, Hak Ja Han, Cshon Dzsong Gung, Igaz Anya beszédeinek gyűjteménye [koreai nyelven] (2017), 2017. november 23., 53. beszéd, 232. old. (2/6).

18„Ez volt a négyezer éves jóvátétel általi helyreállítási útja azért, hogy felkészítse Izrael népét, akikről a Bibliából tudunk, és egyéni, törzsi és faji szintről kiindulva nemzeti alapot hozzon létre azért, hogy elküldhesse Jézus Krisztust, akit Isten „fiamnak” nevezett. Jézus, Isten egyetlen fia, nem állt kapcsolatban Sátánnal. Jézus azonban nem tudta egyedül vezetni a gondviselést. A Jézus körül élő emberek – Mária, Zakariás családja, a hit vezetői és az akkori Izrael népe – nem teljesítették a felelősségüket. Ha Jézus akkor be tudta volna teljesíteni küldetését, találkozott volna Isten Egyszülött Lányával, és ők ketten Igaz Szülőkké váltak volna.
Abban az időben a Menny által előkészített külső alap a hatalmas és erős Római Birodalom volt, amelyről azt mondták: „minden út Rómába vezet.” Ha Jézus és Izrael népe egyesült volna, képesek lettek volna magukba olvasztani Róma problémáit. Ha ez megtörtént volna, a Római Birodalmon keresztül Isten megvalósíthatta volna álmát: az egész emberiség egyetlen világcsaláddá válását az Ő vezetése alatt. Azonban az akkori emberek ismét hibát követtek el. Jézus azt mondta, hogy vissza fog térni, majd meghalt a kereszten. Mit tenne, amikor visszatér? Azt mondta, hogy megtartja a Bárány menyegzőjét. Miután Jézus meghalt a kereszten, hogyan kezdődött a kereszténység fejlődése? A kereszténység a Szentlélek munkája által fejlődött. A kereszténység azonban nem ismerte saját lényegét. A kétezer éves keresztény történelem a gondviselés útja volt, hogy megtalálják Jézus társát, Isten Egyszülött Lányát, hogy amikor eljön, együtt megtarthassák a Bárány menyegzőjét.” Igaz Anya, Hak Ja Han, Cshongsim Nemzetközi Ifjúsági Központ, Igaz Anya beszédeinek gyűjteménye [koreai nyelven] (2017), 10. beszéd, 45. oldal (2/5).

19„1943-ban születtem. Figyelembe véve, hogy Kálvin 1543-ban vetette meg a protestantizmus kezdeteinek alapját, a katolicizmus főként a papokra és püspökökre összpontosított, a hívőket pedig nem képezték és nevelték megfelelően lelkileg. Kálvin vezetése alatt azonban a lelkészek, presbiterek, diakónusok, diakonisszák és hívők eggyé váltak, és megindítottak egy mozgalmat, hogy közvetlenebbül szolgálják Istent. Ez gyorsan elterjedt az egész világon. Koreában pedig különösen figyelemre méltó, hogy 1943-ban megszületett az Egyszülött Lány, miközben az Egyesült Államokból érkezett presbiteriánus misszionáriusok aktívan tevékenykedtek Koreában, főként Phenjanra összpontosítra, és buzgón végeztek missziós munkát és lelki megújulási mozgalmakat. Kálvintól az én születésemig eltelt évek száma gondviselési szám: 400.” Igaz Anya, Hak Ja Han, The Ocean Resort, Igaz Anya válogatott beszédei [koreai nyelven] (2023), 12. beszéd, 45. o. (4/7). 

20„A Teremtőnek nem lehet kapcsolata a kudarcokkal. Amint Isten akarata elindult, azt mindenképpen teljesíteni kell. Végül 1943-ban a koreai népen keresztül a Mennyei Szülő megvalósította az Egyszülött Lány születését. Ez vezetett 1960-ban az Igaz Szülők eljöveteléhez. Mivel a kereszténység nem tudott befogadó környezetet biztosítani számukra, az Igaz Szülőknek a legalapvetőbb szintről kellett kezdeniük, egyénileg, lépésről lépésre elérve az embereket. Az Igaz Szülők feladata, hogy újjászületést és feltámadást hozzanak az egész bűnbeesett emberiség számára, új életet adva minden embernek, Isten fiaiként és lányaiként. Emiatt kezdtük meg az Áldás szertartásokat 1960-ban. Az elmúlt 60 év során sok pár részesült a világ minden táján az Áldásban. Mégis, hogy megteremtsük azt a környezetet, amelyben a Mennyei Szülő álma teljesülhet, az Igaz Szülőknek meg kell mutatniuk, hogy ők maguk beteljesítették ezt az álmot. 2013-ban az Igaz Szülők kihirdették az Alapítás Napját és a Cshon Il Guk alapításának évét. Ezt követően Igaz Anya, az Egyszülött Lány, élet-halál elszántsággal járta be a világot, és elérte hét nemzet, hét vallás és egy kontinens valóságos helyreállítását. Ezen az alapon kihirdette a Cshon Il Guk megszilárdítását. Cshon Il Guk! Mivel a Cshon Il Guk alapja megszilárdult, bővelkednie kell polgárokban.” – Igaz Anya, Hak Ja Han, beszéd a Cshonbo Fesztiválon, az Igaz Atya cshondzsu szonghvájának 9. évfordulója alkalmából tartott megemlékezésen, Igaz Anya beszédeinek gyűjteménye [koreai nyelven] (2021), 2021. október 10., 35. beszéd, 103. old. (2/3).

1. Az Egyszülött Lány születésének háttere és alapja
1) A koreai kiválasztott han nép, és az Egyszülött Lány születése
Mennyei Szülő, akinek kezdete és vége ugyanaz, azért indította el a helyreállítás gondviselését, hogy megmentse a bűnbeesett emberiséget. A jóvátétel általi helyreállítás gondviselésének 4000 éve alatt Mennyei Szülő Izrael népén, mint kiválasztott népen keresztül munkálkodott, hogy egy nemzeti alapot teremtsen, és ezen az alapon végül megszülethetett Jézus, az Egyszülött Fiú.1
Bár az Egyszülött Fiú, Jézus, azon a gondviselési alapon jött el, amelyet Mennyei Szülő előkészített, a vallási vezetők és Jézus kortársai, akiknek egyesülniük kellett volna Jézussal, nem tudták teljesíteni felelősségüket. Elsősorban amiatt nem jöhetett létre az alap az Egyszülött Lány születéséhez, mert Mária, Zakariás családja és Keresztelő János, akiknek támogatniuk kellett volna Jézust, hogy az Igaz Szülők pozíciójába emelkedhessen, nem teljesítették ezt a felelősségüket.2
Jézusnak meg kellett volna tartania a Szent Esküvőt az Egyszülött Lánnyal, akinek a zsidó nép és a judaizmus által előkészített alapon kellett volna eljönnie. Együtt Igaz Szülőkké kellett volna válniuk, és újjászületést és megváltást kellett volna adniuk az emberiségnek. Mivel azonban az Egyszülött Lány nem születhetett meg, a Szent Esküvőt nem lehetett megtartani, és Jézusnak a kereszt útját kellett járnia. Jézus azt mondta: „Újra eljövök”, és a Jelenések könyve előrejelzi, hogy visszatérésekor megtartja majd a Bárány menyegzői lakomáját.
Ahhoz, hogy Jézus visszatérjen és megtartsa a Bárány menyegzői lakomáját, az Egyszülött Lánynak is meg kell születnie. Bár Jézus meghalt a kereszten, de mivel Egyszülött Fiúként győzedelmes alapot hagyott hátra, vissza fog térni, amikor az Egyszülött Lány születésének feltételei megszilárdulnak. Ezért a Jézus keresztre feszítése utáni 2000 évnyi gondviselési történelem célja az volt, hogy előkészítse az Egyszülött Lány elküldését. Mivel azonban Izrael népének jóvátételi tartozása maradt az Egyszülött Fiú, Jézus keresztre feszítése miatt, Mennyei Szülő nem küldhette el rajtuk keresztül az Egyszülött Lányt. Ezért, ahelyett, hogy Izrael népén keresztül munkálkodott volna, akik nem tudták teljesíteni felelősségüket, Mennyei Szülő egy másik kiválasztott népen keresztül készítette elő az Egyszülött Lány születését.
A Menny új népet választott, hogy előkészítse az alapot az Egyszülött Lány számára, arra az esetre, ha Jézus idejében ez nem teljesülhetett volna, és ez az új kiválasztott nép Korea han népe volt. Az ókorban a koreai han nép, amelyet akkoriban tongi néven ismertek, megalapította a koreai Han (韓) dinasztiát. Olyan nép voltak, akik tisztelték a Mennyet és jártasak voltak a csillagászatban.3
Mennyei Szülő Korea han népét választotta az Egyszülött Lány születéséhez. Sém leszármazottai közül egy csoport keletre vándorolt; ez volt a tongi (東夷, „keleti ji”) nép. A han nép, a tongi nép leszármazottai, megalapították a koreai Han (韓) dinasztiát, és később a Koreai-félszigeten telepedtek le.
Mennyei Szülő a koreai han népet 5000 hosszú éven keresztül kiválasztott népként nevelte. A han nép a Menny tiszteletének és az emberiség szeretetének (敬天愛人, kjongcshon ein) szellemét, valamint a Menny iránti abszolút hűség, gyermeki kegyelet és tisztaság (忠孝烈, cshunghjo jol) szívét birtokolta. A han nép egy hosszú történelemmel rendelkező, békeszerető nép, amelynek hagyománya az egész emberiség javát szolgálja (弘益人間, hongik ingan) és a világban való kormányzás és felvilágosítás (在世理化, csesze ihva) nemzeti elveire épül. Ezen az alapon Mennyei Szülő Korea han népét nevelte kiválasztott népként, és Jézus keresztre feszítése után Mennyei Szülőnek az Egyszülött Lány világra hozatalát célzó gondviselése a han népre mint kiválasztott népre összpontosulva haladt tovább. A han nép mint kiválasztott nép történelme gondviselési történelem volt, amelyet Mennyei Szülő személyesen vezetett, hogy előkészítse az Egyszülött Lány születését.4 Korea kiválasztott han népe lett az a központi alap, amelyre az Egyszülött Lány megszülethetett.
2) Az Egyszülött Lány születésének alapja a kereszténységben
Mennyei Szülő gondviselése, hogy az Egyszülött Lányt a kiválasztott koreai han népbe küldje el, a kereszténység színfalai mögött a következőképpen bontakozott ki. Mennyei Szülő először a protestáns reformáción keresztül megújította a kereszténységet. A reformáció által a Menny azon dolgozott, hogy előkészítse az Egyszülött Lány elküldéséhez szükséges új keresztény alapot. 1543, az év, amikor „A keresztény vallás rendszere” gyakorlatilag elkészült, a reformáció sorsfordító évévé vált. „A keresztény vallás rendszere” egy teológiai mű, amelyben Kálvin rendszerbe foglalta a protestáns teológia alapvető tanait, hogy a korrupció felszámolásával megújítsa a katolikus egyházat.5
Kálvin 1543-ban megírta „Az egyház megreformálásának szükségességéről” című művét, amelyet a Német-római Birodalom császárának, V. Károlynak nyújtott be annak érdekében, hogy világossá tegye az egyházi reform megalapozottságát és szükségességét. Miközben hangsúlyozta, hogy az egyháznak Isten tiszta Igéjét kell hirdetnie, és hűségesen kell kiszolgáltatnia a szentségeket, ez az írás kritizálta az egyházat, kijelentve, hogy az továbbra is romlott és elvilágiasodott marad, amennyiben elszakad saját lényegétől. Ez a kritika, amely az egyház megreformálásának megalapozottságát és szükségességét hangsúlyozta, a protestáns reformmozgalom legfontosabb dokumentumának tekinthető.6 Ez tette lehetővé, hogy az Egyszülött Lány a 400 éves keresztény reform alapjain szülessen meg, 400 évvel 1543 után, amikor megjelent „A keresztény vallás rendszere” bővített kiadása, és megszületett „Az egyház megreformálásának szükségességéről” című műve.7
A protestáns reformáció lényege az volt, hogy az egyes hívők üdvösséget nyerhetnek azáltal, hogy őszinte hitet gyakorolnak a Biblia alapján. A reformátorok Mennyei Szülő nemzetének építésére törekedtek azáltal, hogy vallották Mennyei Szülőbe vetett megingathatatlan hitüket, és igaz életet éltek. A reformáció alapján Mennyei Szülő elegendő alapot teremtett a hűséges hívők körében ahhoz, hogy lehetővé tegye az Egyszülött Lány elküldését.
Másodszor, a puritánok hite, amely a protestáns reformáció után az Amerikai Egyesült Államok alapító szellemiségévé nőtte ki magát, a hit megújítására és felélesztésére irányuló spirituális ébredések mozgalmához vezetett. Először is, az 1560 és 1660 között kibontakozó puritán mozgalom a külsőségekbe süllyedt, a rítusokra és szertartásokra túl nagy hangsúlyt fektető egyház megreformálását célzó vallási mozgalom volt. A puritánok szigorú, fegyelmezett életet éltek, miközben megtartották Istenbe vetett áhítatos hitüket. Miután a vallásszabadságot keresve az amerikai kontinensre vándoroltak, Isten nemzetének megteremtésére törekedtek.
Sajnos azonban a puritán szellem fokozatosan elvesztette erejét a kapitalizmus fejlődése okozta materializmus és individualizmus terjedése, valamint az amerikai társadalom elvilágiasodása miatt. Az Amerikai Egyesült Államokban a szellemi hanyatlás leküzdésére tett erőfeszítések spirituális ébredésekben nyilvánultak meg. Különösen az 1850-ben kezdődött „Harmadik Nagy Ébredés” rendelkezett széles ökumenikus alappal, és sok laikus tag támogatta és vezette. Hangsúlyozták a Krisztus Második Eljövetelére való felkészülést, miközben újjászületésen és Isten-központú életen keresztül szentelték magukat az egyháznak, és különféle módokon tapasztalták meg a Szentlelket. Az „Ébredés” egyik evangélistája, Dwight Lyman Moody, a Szentlélek megtapasztalásán keresztüli megtérést hangsúlyozta, és azt prédikálta, hogy a fiatal hívőknek külföldre kell menniük misszionáriusként. Néhány fiatal misszionárius, akit az ő üzenete inspirált, Koreába érkezett evangelizálni, és megalapozta a protestantizmust a Koreai-félszigeten. Meggyőződésük volt, hogy a Második Eljövetel ideje közel van, és elhatározták, hogy Isten nemzetének építésére szentelik magukat. Az olyan fiatal misszionáriusok, mint Horace Grant Underwood és Henry Gerhard Appenzeller, ennek a szellemi ébredési mozgalomnak a hevületét hozták Koreába.
Harmadszor, a spirituális ébredési mozgalmak Amerikában spirituális újjáéledéshez vezettek a koreai kereszténységen belül is.8 Mivel Koreában régóta élő hagyománya és kultúrája volt Mennyei Szülő tiszteletének, a koreai nép sokkal nagyobb buzgósággal fogadta el a kereszténységet, mint más országok. Ahelyett, hogy a kereszténység elsősorban külföldi misszionáriusok által terjedt volna, a koreai nép gyorsan magáévá tette, és helyi koreai evangélisták által terjedt szét az egész országban.
A katolicizmus története Koreában a csoszon-korszakban kezdődött, amikor Kínán keresztül behozott könyvek és írások alapján I Pjok, Kvon Csholszin és mások tudományos szempontból tanulmányozták a katolikus tanításokat. 1784-ben I Szunghun Kínába ment, hogy megkeresztelkedjen. Példa nélküli eset, hogy egy újonnan megtért keresztény külföldi misszionáriusok bevonása nélkül fogadta el a katolicizmust, és keresett papot a keresztséghez.
A protestantizmus Koreába érkezése hasonló mintát követett. Még mielőtt Robert Samuel Maclay amerikai metodista misszionárius 1884-ben engedélyt kapott volna Kodzsong királytól a missziós munka megkezdésére a Csoszon Királyságban, egy Szo Szangljun nevű csoszoni megtértet már megkeresztelt egy presbiteriánus misszionárius Mandzsúriában. Ő lefordította az Újszövetséget koreai nyelvre, elkezdett tanúságot tenni, és 1883-ban megalapította a Szore Egyházat, ahol istentiszteleteket kezdtek tartani. I Szudzsong, aki 1883-ban tért át a protestáns hitre Japánban, lefordította koreai nyelvre Márk evangéliumát, előkészületeket téve arra, hogy a misszionáriusok koreai Bibliákat vihessenek magukkal, amikor Japánból a koreai Csoszon Királyságba utaznak, ezenfelül néhány misszionáriust, köztük Underwoodot és Appenzellert megtanított koreai nyelvre. Amikor Underwood és Appenzeller misszionáriusok 1885-ben megérkeztek a Csoszon Királyságba, ilyen előkészített alap várta már őket. Ezek a fiatal misszionáriusok imádságban és mindennapos odaadással éltek, őszintén remélve, hogy Krisztus második eljövetele még életük idején beteljesedik.
A Csoszon Királyság kormányának időszakos vallási üldöztetése ellenére a koreai nép elfogadta a kereszténységet, és nagy lelkesedéssel vett részt a spirituális újjáéledésekben. A Szentlélek munkálkodásának eredményei jelen voltak a kora reggeli és a déli imatalálkozókon, valamint a spirituális ébredési összejöveteleken, beleértve az 1903-as „Vonszani Ébredési Mozgalmat”, az 1907-es „Phenjani Nagy Ébredési Mozgalmat” és az 1909-es „Millió Lélek Krisztusért Mozgalmat”.9 Különösen a „Phenjani Nagy Ébredési Mozgalom”-ra volt jellemző a bűnök széles körű megvallása és a Mennyei Szülő előtti bűnbánat. Ezek hatására sokan olyan buzgó hitet nyertek, amely képes volt legyőzni az erős üldöztetést és szenvedést, amely 1910 és 1945 között a japán gyarmati időszakban érte őket. Az ilyen spirituális ébredési mozgalmak után megnőtt azoknak a száma, akik imádkoztak és áhítatos hittel készültek a Második Eljövetelkor eljövendő Úrral való találkozásra, és felépült a nemzeti alap, amelyre megszülethetett az Egyszülött Lány.
Negyedszer, Mennyei Szülő olyan keresztény környezetet készített elő, amelynek középpontjában a Szentlélek vezette keresztény csoportok álltak. A japán gyarmati uralom épp az Egyszülött Lány, Igaz Anya születésének idején érte el csúcspontját. Ebben az időszakban Japán a „Nagy-Kelet-Ázsiai Közös Jóléti Övezet” eszméjét hirdetve egész Ázsiára próbálta kiterjeszteni gyarmati uralmát. A Csoszon Korea megszállása különösen szigorú volt, mivel Koreát katonai bázisként használták Ázsia más területeinek ellenőrzésére. Szélsőséges intézkedéseket alkalmaztak, hogy megtörjék a csoszon koreai nép egyedi identitását. Ez azt is magában foglalta, hogy a koreaiaknak japán nevet kellett felvenniük, és japán sintó szentélyekben kellett imádkozniuk.
A Korea 1910-es japán megszállását követő években a Koreai Japán Főkormányzóság 11 sintó szentélyt épített olyan városokban, mint Tegu és Phenjan, és 1918-ban megkezdte egy hatalmas sintó szentély, a Csoszon Szentély építését Szöul központjában, a Namszan-hegyen, amelyet 1925-ben fejeztek be. A Csoszon Szentély befejezése után, bár a Koreai Japán Főkormányzóság az alkotmányban kijelentette, hogy minden vallás gyakorlása szabad a császár uralma alatt, a gyarmati kormányzat mégis kikényszerítette a sintó szentélyekben való imádkozást, ami azonban heves ellenállásba ütközött a csoszon koreai társadalom értelmisége részéről.
A legtöbb koreai keresztény, különösen a legáhítatosabbak, ellenálltak, és nem engedelmeskedtek a sintó szentélyekben való imádkozást követelő parancsoknak, mert eretnek bálványimádásnak, és a csoszon koreai nép lelkének megsemmisítésére irányuló politikának tekintették azokat. Mivel a japán gyarmati hatóságok bebörtönözték és elnyomták őket, a keresztények ebben az időben hitük miatt megpróbáltatásokat szenvedtek el, többen bele is haltak a börtönökben elszenvedett kínzásokba. Egyes keresztények a hegyekbe vonultak, vagy elrejtőztek, és őszintén imádkoztak Mennyei Szülőhöz.
Mennyei Szülő kinyilatkoztatásokat küldött azoknak, akik imádkoztak, és ők az Egyszülött Lány elküldéséhez szükséges különleges alap részévé váltak. Még Japán elnyomó gyarmati uralma alatt is megjelentek olyan spirituális keresztény csoportok, amelyek kinyilatkoztatásokat kaptak Mennyei Szülőtől. A Koreai-félsziget nyugati részén Kim Szongdo asszony tevékenykedett a Szent Úr Egyházban, Ho Hobin asszony pedig a Méhen Belüli Egyházban, míg keletebbre Pek Namdzsu, I Jongdo és Kim Pekmun jelentős keresztény spirituális ébredési mozgalmakat alapítottak, hogy fogadják az Urat a Második Eljövetelkor.10 Mennyei Szülő az ilyen spirituális csoportokon keresztül készítette elő a koreai népet arra, hogy fogadja a Messiás Második Eljövetelét, miközben egyidejűleg megalapozta az Egyszülött Lány, a megtestesült Szentlélek születését is. Végül, a kiválasztott koreai nép körében előkészített keresztény környezetben elérkezett az Egyszülött Lány születésének ideje.
2. Az Egyszülött Lány születése és útja az érettségig
1) Az Egyszülött Lány előszöri eljövetelének megszületése
Igaz Anya, az Egyszülött Lány, a kiválasztott koreai nép körében született meg. Születése a koreai keresztény spirituális ébredés alapján történt, amely a világ minden táján elérkezett spirituális ébredésekből és Korea Szentlélek-vezette keresztény csoportjainak odaadásából nőtt ki.
A legtöbb keresztény nincs tisztában azokkal az előkészületekkel, amelyek a kereszténység 2000 éves történelme során az Egyszülött Lány fogadására történtek. Jézus Krisztus, a Messiás, akit Isten küldött, azt mondta: „Újra eljövök.” Ez azt a vágyát fejezi ki, hogy visszatérjen a Bárány menyegzői lakomájára. A Bárány menyegzői lakomájára való visszatérés azt jelenti, hogy eljön, hogy találkozzon leendő menyasszonyával. Azt jelenti, hogy Jézus Krisztus, aki Egyszülött Fiúként született, eljön, hogy találkozzon az Egyszülött Lánnyal. Ez a jelentése annak, hogy „Újra eljövök.” Igaz Szülők, az Egyszülött Lány! Ő az, akit a keresztények 2000 éves odaadása hozott világra.11
Bár a kereszténység történelme Koreában rövid, ezen a történelmen belül volt egy család, amely, ellentétben a felhőkön visszatérő Messiásra váró sok más kereszténnyel, szilárdan hitt abban, hogy a Messiás testben tér vissza, és így készültek a vele való találkozásra. Igaz Atya azt mondta, hogy annak, aki az Univerzum Anyjává válik, három generációnyi egyetlen lányból álló családból kell származnia.12
Az Egyszülött Lány, Igaz Anya fogadására előkészített koreai keresztény odaadás alapja az Egyszülött Lány családi szintű alapjához Igaz Anya családjában kapcsolódott. Abban az időben a Szentlélek-vezette keresztény csoportok imákat és odaadást ajánlottak fel, miután kinyilatkoztatásokat kaptak arról, hogy az Úr nem a felhőkön jön el, hanem testben érkezik a Koreai-félszigetre. E Szentlélek-vezette csoportok között Mennyei Szülő előkészített egy családot, ahol három generáción keresztül egyetlen lány született.
Az ilyen Szentlélek-vezette csoportok által felajánlott különleges imák és odaadás alapja Cso Vonmo nagyanyára, Igaz Anya anyai nagyanyjára, és Hong Szunére vagyis Demonimre, Igaz Anya édesanyjára szállt át. Demonim 19 éves koráig a presbiteriánus egyházba járt, és miután anyja, Cso Vonmo vezetése révén kapcsolatba került Szentlélek-vezette csoportokkal, a Visszatérő Úr fogadásának szentelte hitéletét. 19 évesen csatlakozott a Hvang Gukcsu evangélista által vezetett, a Szentlélek munkáit megtapasztaló csoporthoz egy missziós útra Andzsuból Sinidzsuba. Amíg Kanggjében volt, kinyilatkoztatást kapott, amely így szólt: „Térj vissza szülővárosodba”, és erre hazatért. Ez 1933-ban történt, és ettől kezdve három éven át anyjával I Jongdo lelkész Új Jézus Egyházába jártak, ahol naponta bűnbánatot tartottak, és könnyek között imádkoztak a Visszatérő Úr fogadásáért. A következő nyolc évben, 1936-tól, Demonim hűséges hitéletet élt, miközben a Kim Szongdo asszony által vezetett Szent Úr Egyházba járt, majd négy éven át, 1944-től, részt vett a Visszatérő Úr fogadására való felkészülésben a Kim Szongdo küldetését öröklő Ho Hobin asszony Méhen Belüli Egyházában.13
Demonim odaadó elmélyülése a hitéletben Cso Vonmo nagymama útmutatásának és támogatásának volt köszönhető. Cso Vonmo nagymama egy nyitott gondolkodású, modern asszony volt, aki a korabeli patriarchális társadalmi légkör ellenére támogatta lánya missziós utazásait otthonától távolra, és ő volt az első, aki bátorította, hogy keresse fel Kim Szongdo asszonyt és egyházát. Mind lelki, mind anyagi támogatást nyújtott ahhoz, hogy Demonim elkötelezett hitéletet élhessen a Szent Úr Egyházban és a Méhen Belüli Egyházban. Cso Vonmo nagymama segített az Egyszülött Lány születésében és nevelésében is. Ezen anya-lánya együttműködés révén jött létre az Egyszülött Lány születésének családi szintű alapja, amely a keresztény egyházakban és spirituális csoportokban folytatott odaadó hitéletükben nyilvánult meg.
Igaz Anya édesapja, Han Szungun, vagyis Debunim áhítatos keresztény életet élt. Az I Jongdo lelkész által 1933-ban alapított Új Jézus Egyház egyik legelső tagja volt, majd később az egyház oktatási igazgatója lett. Mély hite miatt bízták rá az Új Jézus Egyház oktatási programjainak felügyeletét I Jongdo lelkész, majd utódja, I Hobin irányítása alatt, aki I Jongdo korai, tuberkulózis miatti halála után vette át a vezetést.
Han Szungun, vagyis Debunim és Hong Szune, vagyis Demonim, az Egyszülött Lány szülei, Mennyei Szülő útmutatása révén találkoztak, miközben mindketten odaadó hitéletet éltek az Új Jézus Egyházban. 1934. március 5-én házasodtak össze, és I Hobin lelkész, az Új Jézus Egyház szellemi vezetője maga vezette a szertartást. Abban az időben I Hobin lelkész tanúságot tett arról, hogy kinyilatkoztatást kapott, miszerint „ha ez az erényes férfi és nő összeházasodnak, és lányuk születik, ő lesz az emberiség királynője.”
Eközben, mint ahogy Mária 2000 évvel korábban kinyilatkoztatást kapott Jézus fogantatásáról, Demonim még házassága előtt egy különleges kinyilatkoztatást kapott a Mennytől az Egyszülött Lány születéséről. „Örvendezz, Hong Juil Lánya! Ha gyermeked fiú lesz, az univerzum királyává válik, és ha Lány, az univerzum királynője lesz belőle.” Ezen a családon keresztül Mennyei Szülő megerősítette és megáldotta az Egyszülött Lány születését, aki a Menyasszonyként vesz részt a Bárány menyegzői lakomáján.
Demonim és Debunim az Új Jézus Egyházban folytatott odaadó hitéletük során találkoztak és házasodtak össze, és házasságuk után is hitéletüket helyezték előtérbe a családi élet helyett. Az akkori szokások szerint Hong Szunének, Demonimnek el kellett volna hagynia otthonát, hogy kövesse tanárként dolgozó férjét. Azonban továbbra is anyjával, Cso Vonmóval élt, és a Messiás Második Eljövetele fogadásának szentelte hitéletét. Buzgó hitét tiszteletben tartva Debunim nem ellenezte Demonim életmódját.
Nyolc év házasság után Demonim gyermeket fogant, és imákat és odaadást ajánlott fel, hogy ezt az értékes gyermeket a Menny Akarata szerint nevelje. Végül 1943-ban, a holdnaptár szerinti 1. hónap 6. napján, Dél-Phjongan tartomány Andzsu kerület Andzsu falu Sini-ri 26. szám alatt megszületett Hak Ja Han (Han Hakcsa), az Egyszülött Lány, akire a Menny 6000 éves gondviselése során vágyott. Apja, Han Szungun, Debunim látomást látott két daruról, amint együtt játszanak egy sűrű fenyőerdőben, amely tiszta, gyönyörű napfényben fürdött, ezért újszülött lányának a „Hak-csa” (鶴子, „daru gyermek”) nevet választotta.14
2) Az Egyszülött Lány éretté válásának útja és a Menny védelme
Amikor az Egyszülött Lány megszületett, Sátán megjelent Demonim álmában, és megpróbálta megölni újszülött gyermekét, mondván: „Ennek a gyermeknek a születése miatt én meghalok, és az én világom eltűnik.” Demonim egész éjjel harcolt Sátánnal, hogy megvédje az újszülöttet, és utána még több imát és odaadást ajánlott fel az Egyszülött Lány védelmének és megfelelő nevelésének biztosítására.15
Emellett, miután Demonim világra hozta értékes lányát, megjelent neki a Szent Úr Egyház vezetője, Kim Szongdo asszony egy látomásban, és áldását adta rájuk: „Szune, aggódsz a gyermeked miatt? Ne aggódj! Ez a gyermek az Úr Lánya, te pedig mintha a dajkája lennél. Gondoskodj róla jól, és neveld fel!” Ez a látomás felfedte, hogy az Egyszülött Lány a Mennyei Szülő Lányaként született, és anyja azt at utasítást kapta, hogy úgy nevelje, mintha a dajkája lenne, és mint Mennyei Szülő Lányának, jó nevelést adjon neki. E kinyilatkoztatás után Demonim önzetlen életet élt egy dajka szívével, félretette személyes érzéseit, és abszolút hitet tanúsított.16
Demonimnek volt egy álma, amelyben a japán gyarmati kormány által Koreából elrabolt óriási készleteket – amelyeket háborús felszerelések és fegyverek előállítására használtak a csendes-óceáni háború idején – Japánban hajókra rakodták, visszaszállították a tengeren át Koreába, majd felhalmozták az Egyszülött Lány szülőhelyének udvarán. Ez az álom azt mutatta meg neki, hogy a Menny mindent biztosítani fog az Egyszülött Lány, Igaz Anya számára, hogy beteljesítse a gondviselést. 
Abban az évben, amikor Hak Ja Han, az Egyszülött Lány ötéves lett, Ho Hobin asszony anyja, a Méhen Belüli Egyház vezetője, kinyilatkoztatást kapott az Egyszülött Lányról. Tanúságot tett a fiatal Hak Ja Hanról: „ő a Teremtő Isten Lánya” és „ő lesz az Univerzum anyja.”17 E kinyilatkoztatások alapján Cso Vonmo nagymama és Hong Szune, Demonim mindent megtettek, hogy sok odaadást ajánljanak fel annak biztosítására, hogy az Egyszülött Lány jó vallásos környezetben nőhessen fel. Cso Vonmo nagymama hangsúlyozta neki: „Isten az Atyád!”, segítve, hogy mindig érezze, hogy „Mennyei Szülő az én atyám.” Eközben Demonim „egy dajka szívével” nevelte őt, szigorú szabályokat követve, hogy tiszta és odaadó életet élhessen.
Cso Vonmo nagymama és Hong Szune, Demonim hitték, hogy a Visszatérő Úr Észak-Koreába érkezik majd, ezért északon maradtak még azután is, hogy a második világháború végével Korea Japántól való felszabadulása után ott kommunista rendszer alakult meg. Mennyei Szülőnek meg kellett védenie az Egyszülött Lányt, amíg el nem érte érettségét. Így, mivel Mennyei Szülő nem engedhette, hogy Igaz Anya, az Egyszülött Lány kommunista uralom alatt nőjön fel, vezette és védte őt és családját, hogy biztonságban legyenek a koreai háború előtt és alatt, ahogy az alábbiakban összefoglaljuk.
Először, amikor az Egyszülött Lány, Hak Ja Han ötéves volt, hogy megvédje őt, Mennyei Szülő útmutatást adott nagyanyjának, Cso Vonmónak és anyjának, Demonimnak, hogy családjuk biztonságosan délre költözhessen, mielőtt kitört volna a koreai háború.
Mivel a Menny minden embernek növekedési időszakot biztosított a Teremtés Elvei szerint, az 1943-ban született Egyszülött Lánynak is szüksége volt ilyen növekedési időszakra. Abban az időben, bár a kereszténység története Koreában nem volt hosszú, a koreai keresztények több előkészületet tettek a Visszatérő Messiás fogadására, és mélyebb kapcsolatuk volt a lélekkel és az igazsággal, mint bármely más országnak a világon. Isten gondviselésének ez a része Phenjannal a középpontban teljesedett be. Ezért, mivel Igaz Anya szülővárosa Észak-Koreában volt, családja még akkor sem akart délre menni, amikor a kommunista rezsim átvette az irányítást. Mivel a Mennynek meg kellett védenie az Egyszülött Lányt, 1948-ban, ötéves korában, Mennyei Szülő délre vezette a családot. Nem egészen két évvel azután, hogy Dél-Koreába költöztek, kitört a koreai háború.18
Amikor Demonimet 11 napra őrizetbe vették a kommunista hatóságok, mert a Méhen Belüli Egyház tagja volt, Cso Vonmo nagymama már veszélyesnek ítélte hitük gyakorlását Észak-Koreában, ahol üldözni kezdték a vallást, ezért úgy döntött, hogy Dél-Koreába kell költözniük. Arról is hallott, hogy a fia, Igaz Anya nagybátyja, Hong Szundzsong, bevonult a dél-koreai hadseregbe, miután befejezte tanulmányait Japánban. Mivel a dél-koreai katonák családjai fokozott megfigyelés alatt álltak, és Észak-Koreában nem maradhattak volna életben, ez tovább erősítette a család elhatározását, hogy délre meneküljenek. Igaz Anya anyai nagyapja úgy döntött, hogy Észak-Koreában marad, hogy fogadja a Visszatérő Urat, akiről azt várták, hogy Phenjanba érkezik majd el, így csak Cso nagymama, Demonim és az Egyszülött Lány, a három generáció nőtagjai utaztak délre.19
Amikor ez a három generációnyi nő – Cso Vonmo nagymama, Hong Szune (Demonim) és Hak Ja Han, az Egyszülött Lány – délre készült utazni, megegyeztek abban, hogy akármilyen ellenőrzőponthoz érkeznek, azt mondják, hogy „a kislány anyai nagybátyjához mennek Dél-Koreába”. Bár nehéz volt az utazás hármuknak, imákat és odaadást ajánlottak fel, és dalokat énekeltek a Visszatérő Úrral való találkozás reményéről, időnként három teljes meghajlást felajánlva. Ahogy közeledtek a két Korea közötti határhoz, a 38. szélességi körhöz, megállították őket az Észak-Koreai Néphadsereg katonái, majd egy üres fészerbe zárták őket. A Menny védelme révén azonban néhány nap múlva biztonságosan szabadon engedték őket, és bár a katonák északra, szülővárosukba, Andzsuba küldték a családot, ők inkább dél felé folytatták útjukat, és biztonságosan elérték a 38. szélességi kört.
A 38. szélességi körnél, ahol át kellett kelniük a határon Dél-Koreába, az ellenőrzés szintén nagyon szigorú volt. Éppen amikor közeledtek a határhoz, a dél-koreai katonák meghallották a család közeledtét, és felemelték fegyvereiket. Abban a pillanatban a fiatal Hak Ja Hannak sikerült elhárítania a tragédiát egy népdal éneklésével. Meghallva a kislány édes énekhangját, a katonák leengedték puskáikat, és melegen üdvözölték a kis csoportot. Az egyik katona még útiköltséget is adott nekik, hogy biztonságosan elérjék Szöult.20
Dél-Koreába érkezésük után az Egyszülött Lány és családja Szöulba mentek, majd híreket vártak anyai nagybátyjáról, Hong Szundzsongról. Mivel nem volt hova fordulniuk, egy omladozó üres házban szálltak meg a városban, sok imát ajánlva fel Mennyei Szülőhöz, amíg ott tartózkodtak. Végül Mennyei Szülő útmutatása révén találkoztak Szundzsong nagybácsi egyik barátjával az utcán, és így felvehették a kapcsolatot a nagybácsival is, majd találkozhattak vele. Az első hely, ahol ezután letelepedtek, a Hjocshang-dong nevű városrész volt, Cshongpa-donghoz közel, ahol néhány évvel később felépült az Egyesítő Egyház első temploma. Az Egyszülött Lány családja tehát már az Egyesítő Egyház megalapítása előtt ezen a területen élt, imákat és odaadást ajánlva fel Mennyei Szülő gondviseléséért.21
Másodszor, amikor kitört a koreai háború, Mennyei Szülő az ENSZ 16 nemzetét küldte a háborúban való részvételre, hogy megvédje az Egyszülött Lányt, és biztonságban tartsa őt, amíg háborús menekültként élt.
Bár Korea egy kis ország volt, amelyet a világ alig ismert, az ENSZ 16 tagállama vett részt a háborúban, és ontotta katonái vérét az igazságosság érdekében. Miért hívta őket a Menny erre? Mennyei Szülő álmáért, amelyet 2000 évvel ezelőtt Jézus Krisztuson, az Egyszülött Fiún keresztül kellett volna beteljesíteni. Meg kellett védeni az Egyszülött Lányt, aki 6000 évvel a helyreállítás gondviselésének kezdete után született. E 16 nemzet fiatal katonáinak támogatása és áldozata örvendetes és mélységes áldás volt, és Mennyei Szülő emberiség iránti szeretetét képviselte.22
Június 27-én, két nappal a koreai háború kitörése után, az Egyszülött Lány családja háborús menekültté lett. Miközben az éjszakai esőben a Han-folyó felé tartottak, a fiatal Hak Ja Han veszélyt érzett, és megragadta Cso Vonmo nagymama szoknyáját. Ettől a hirtelen cselekedettől meglepődve Cso nagymama az égre nézett, elgondolkodott, majd mindannyian megfordultak, és hazatértek. Épp azon az éjszakán Szundzsong nagybácsi, aki a dél-koreai hadsereg tisztje volt, katonai járművel jött otthonukba, és átvitte őket a folyón, kimentve őket Szöulból. Röviddel azután, hogy nagybátyja járművével átkeltek a Han-folyón, hangos dörrenés hallatszott, ahogy a hidat, amelyen éppen csak átkeltek, felrobbantották. A Menny tevékenykedett az Egyszülött Lány védelmében. Miután közvetlen közelről tanúja volt a háború borzalmainak, Hak Ja Han úgy nőtt fel, hogy hálával ajánlott fel odaadást a Menny védelméért még családja kétségbeesett háborús menekült élete során is, bánattal emlékezve a gondviselésért önmagukat feláldozó fiatal katonákra. Igaz Anya, az Egyszülött Lány, érezte és megtapasztalta, hogy Mennyei Szülő mindig vele volt, védelmezte és óvta őt, mind az Észak-Koreából délre vezető út során, mind dél-koreai menekültélete alatt.23
Miközben felnőtt, senki sem tanította Hak Ja Hant, az Egyszülött Lányt Isten világot irányító alapelveiről. Ádámhoz és Évához hasonlóan, akik beszélgettek Mennyei Szülővel az eredeti Édenkertben, ő is gyermekkorától kezdve a Mennyei Szülővel folytatott közvetlen párbeszéden keresztül követte a mennyei Akaratot.24 Iskolás évei alatt Hak Ja Hant tanárai és barátai szerették mint példamutató, helyes és szerény diákot. Tiszta életet élt, mint egy apáca, csendes környezetben, örömét lelve az olvasásban és a zenében.25 Ezenkívül mindenkit lenyűgözött magabiztos fellépése diákként, amikor beszédeket tartott az egész iskola előtt. Mindenki, akinek életét az Egyszülött Lány megérintette, kedvelte őt, és különös gonddal bánt vele, érezve, hogy különbözik a hétköznapi emberektől.
3) Személyes elhatározásból vett részt a Szent Esküvőn
Néhány hónappal azután, hogy Demonim 1955-ben csatlakozott az Egyesítő Egyházhoz, Szöulba hozta az Egyszülött Lányt, hogy bemutassa őt Sun Myung Moon tiszteletesnek, az egyház alapítójának. 1956 márciusában találkoztak először Szöulban, az eredeti cshongpa-dongi központi templomban. Amikor meglátta Hak Ja Hant, az Egyszülött Lányt, aki éppen befejezte az általános iskolát, háromszor felkiáltott: „Hak Ja Han Koreában született!”, majd így imádkozott: „Istenem! Köszönöm, hogy egy ilyen kivételes nőt küldtél Koreába, akit Hak Ja Hannak hívnak.”26
Hak Ja Han, az Egyszülött Lány tudta, hogy egész életét Mennyei Szülő vezette és készítette elő. Gyermekkorától kezdve úgy nőtt fel, hogy Mennyei Szülőt szülőjeének tekintette, miközben áhítatos és szigorú hitéletet élt. Mennyei Szülő útmutatását követte és tiszta életet élt. Gyakran hullatott könnyeket, amikor a központi személyeken keresztüli megváltás történelméről olvasott a Bibliában, és azt az álmot dédelgette szívében, hogy fel fogja oldani Mennyei Szülő mély bánatát (han), aki végig az emberiség megmentése felé irányította a történelmet.27
Egyszülött Lányként Hak Ja Han azáltal teljesítette felelősségrészét az egyéni tökéletesség elérésében, hogy a teremtés elvei szerint tiszta életet élt, és szívbéli egységet ért el Mennyei Szülővel. 1959 őszére tisztaságban és odaadásban felnőtt tisza nővé vált, aki megértette a Menny Akaratát, és elérte a tökéletességet. Mennyei Szülő ekkor közvetlenül megjelent neki, és azt mondta: „Mivel én vagyok az Alfa és az Ómega, már a Teremtés kezdete óta vártam az Univerzum Anyjára”,28 és afelé vezette Hak Ja Hant, hogy készüljön fel a Bárány menyegzői lakomájára.
Február 26-án a cshongpa-dongi egyházépületben az Egyszülött Lány és Sun Myung Moon tiszteletes újra találkoztak. Ezen a találkozón Moon tiszteletes kijelentette, hogy Hak Ja Han lesz az Igaz Anya, akit Isten megáld, hogy lehetővé tegye az egész emberiség számára, amely oly népes, mint az ég csillagai és a tenger homokszemei, hogy jó gyermekekként szülessenek újjá.29 Az Egyszülött Lányként, akire a Menny 6000 évig várt, Hak Ja Han mélyen megtapasztalta a Menny szívét, és eltökélte: „Most el kell határoznom magamat, és elő kell lépnem! Meg is teszem!”
Mint a Mennyei Szülő Egyszülött Lánya, tudta, hogy áldozatot kell hoznia és annak kell szentelnie önmagát, hogy beteljesítse a Menny Akaratát, és a Szent Esküvőre a Menny Akarata iránti engedelmességgel teli szívvel készült. Eltökélte magát arra, hogy megmenti az emberiséget, és megteremti a béke világát, céltudatos odaadással beteljesítve Mennyei Szülő álmát.
Mivel Isten lányaként születtem 6000 év után, be kellett teljesítenem Isten reményeit. Még ha nehézségekkel néztem is szembe, mindenekelőtt Mennyei Szülőre kellett gondolnom. Tehát habozás nélkül meghoztam az elhatározást, hogy megteszem.30
Tudtam, hogy az előttem álló út tövises és nehéz lesz, amelyet előre még elképzelni is nehéz. Azonban abban a pillanatban szilárd elhatározást tettem, hogy Istenért abszolút teljesítem az emberiség megmentésének küldetését.31
Az Egyszülött Lány tudta, hogy az az út, amelyet a Szent Esküvő után Igaz Szülőként kell járnia, egy felfoghatatlan és elképzelhetetlenül nehéz tövises út lesz. Mennyei Szülő egyetlen Lányaként születve saját maga határozta el, hogy élete során abszolút beteljesíti Mennyei Szülő álmát, mert nem volt senki más, aki felszabadíthatta volna a 6000 éve várakozó Mennyei Szülő szívét. Egyszülött Lányként a Szent Esküvő előtt is több alkalommal megújította azt az elhatározását, hogy felelősséget vállal mindenért, és Mennyei Szülő érdekében teljesíti a világ összes emberének megváltására irányuló küldetését.
A Szent Esküvő napján, miután a szertartások véget értek, az Egyszülött Lány könnyek között tett ígéretet: „Isten szívét szavakkal le sem lehet írni. Fogadom, hogy mindannyiótokkal egységben haladok előre, mind szívben, mind minden tekintetben, amíg az Akarat be nem teljesedik.”32 Így kezdődött az emberiség Igaz Anyja mennyei (a 天的 cshondzsok jelentése „Mennyhez kapcsolódó” vagy „mennyei módon”) élete.
3. Igaz Anya, az Egyszülött Lány előszöri eljövetelének lényege és értéke
1) Igaz Anya, az Egyszülött Lány lényege
A Mennyei Szülő Egyszülött Lányaként született Igaz Anya lényege a következőképpen írható le: először, Igaz Anya, az Egyszülött Lány, Mennyei Szülő szeretetében és vérvonalában született a kereszténység hátterével, a kiválasztott koreai han nép által létrehozott alapon. Mielőtt szülei összeházasodtak volna, anyja, Demonim kinyilatkoztatást kapott a Mennytől, hogy „meg fog születni az Univerzum Királynője”, és I Hobin lelkész tanúságot tett arról, hogy „amikor ez a jó férfi és jó nő összeházasodnak, és lányuk születik, ő lesz az emberiség királynője.” Igaz Anya, az Egyszülött Lány megszületését Mennyei Szülő kinyilatkoztatásai előzték meg. Az Egyszülött Lány születése kizárólag Mennyei Szülő Akaratának eredménye volt.
Másodszor, Igaz Anya, az Egyszülött Lány, Isten teremtési elvei szerint élve elérte egyéni tökéletességét. Bár növekedése során sok nehézséggel kellett szembenéznie, beleértve a koreai háború kitörését is, elérte a tökéletességet azáltal, hogy követte a Mennyei Szülővel folytatott közvetlen párbeszéden keresztül kapott útmutatásokat, miközben megtapasztalta Mennyei Szülő szívének világát. Miután teljes szívbéli egységet ért el Mennyei Szülővel, az egyéni tökéletesség elérésére összpontosított, hogy tiszta nőként vállalhassa az Igaz Szülő szerepét, megvalósítva mindazt, amit eredeti őseinknek az Édenkertben kellett volna elérniük.
Harmadszor, Igaz Anya, az Egyszülött Lány azért született meg, hogy az emberiség Igaz Anyjává váljon. Miután elérte az egyéni tökéletességet, amikor elérkezett a Menny által elrendelt idő, saját megítélése és elhatározása alapján döntött arról, hogy részt vesz a Szent Esküvőn. Igaz Anya és a Messiás Második Eljövetele a Szent Esküvőn keresztül egyesültek, és így az emberiség Igaz Szüleivé váltak. 6000 év történelme után végre megjelentek az Igaz Szülők. Igaz Anya, az Egyszülött Lány, beteljesítette az Igaz Szülők eszményét, Mennyei Szülő szívbéli reményét.
Negyedszer, az Igaz Szülő pozíciójában állva Igaz Anya, az Egyszülött Lány elérte a tökéletességet, és valóságosan megvalósította Mennyei Szülő álmát. Igaz Szülőként beteljesítette a négypozíciós alapot a mennyben és a földön. Az Áldáson keresztül Igaz Anya újjászületést és feltámadást ad az egész emberiségnek, megvalósítva az igaz család eszményét, és igaz szeretettel uralja az egész teremtést. Igaz Anya, az Egyszülött Lány, megvalósítja az „emberiség egy családjának eszményi világát”, amelyben az áldott családok világszerte valóságosan szolgálják Mennyei Szülőt és együtt élnek Vele.
Ötödször, Igaz Anya, az Egyszülött Lány, egész lényével kitartott a pusztai vándorlás tövises útján, amely az 1960-as Szent Esküvőtől kezdve 53 éven át tartott. Azzal az egyetlen elhatározással rohant előre, hogy valóságosan követi Mennyei Szülőt a földön. 2013-ban végül a Menny, a Föld és az Emberiség Igaz Szülőjeként, aki a Mennyei Szülő és az Igaz Szülők teljes egysége, megalapította a Cshon Il Gukot, és kihirdette az Alapítás Napját, elindítva így a Cshon Il Guk első évét. Az Alapítás Napi Regisztrációs Áldáson keresztül megadta a kegyelmet minden áldott családnak ahhoz, hogy a Cshon Il Guk polgáraiként regisztrálják magukat.
Hatodszor, Igaz Anya, az Egyszülött Lány, 2013-ban megnyitotta a Cshon Il Gukot, és azon dolgozott, hogy megteremtse a szükséges környezetet és minden feltételt ahhoz, hogy Mennyei Szülőt 2025-ben a Cshon Von Gung Cshon Il Szentélyében valóságosan követhessük.33 Igaz Anya, az Egyszülött Lány, beteljesítette az Igaz Szülők családjának négypozíciós alapját, és a cshonbo gondviselésen keresztül megteremtette a Cshon Il Guk megszilárdításának, a Mennyei Szülő Szent Közössége és a Cshonsim Von gondviselésének, valamint a Mennyei Egyesült Korea és a Mennyei Egyesült Világ gondviselésének alapjait, amelyek Mennyei Szülő valóságos követéséhez szükségesek.  Ki kell emelni, hogy Igaz Anya építette és szentelte fel a Cshon Von Gung Cshon Il Szentélyét Mennyei Szülő lakhelyeként, és vezette a Cshambumo Ron (vagyis „Az Igaz Szülők értéke a Menny Gondviselésében”), valamint a „Korea kiválasztott han népének epikus története” és a „14 Cshonil Szonghva műalkotás” elkészítését.
Hetedszer, Igaz Anya, az Egyszülött Lány, a megtestesült Szentlélek megnyitotta azt a korszakot, amikor az áldott családok világszerte valóságosan követhetik Mennyei Szülőt, a Teremtőt, miközben a Cshon Von Gung Cshon Il Szentélye belépési szertartásával köszöntik a Cshon Il Guk 13. évét. Mennyei Szülő igaz szeretettel közvetlenül Igaz Anyán keresztül dolgozik, hogy az egész emberiséget elérje. Igaz Anya, az Egyszülött Lány és a megtestesült Szentlélek, az Igaz Szülők Mennyei Szülővel való teljes egységét elérve győzedelmesen tevékenykedik a Menny, a Föld és az Emberiség Igaz Szüleiként mint a gondviselés befejezésének központi pillére. Kinyilvánította a Menny gondviselésének igazságát azáltal, hogy felfedte Mennyei Szülő, az Igaz Szülők, Jézus és a kereszténység lényegét, ezzel megnyitva egy új teremtés korszakát.
2) Igaz Anya, az Egyszülött Lány pozíciója és értéke
Ez most a Cshon Il Guk korszaka. A pusztai vándorlás korszakának útja a múlté. Egy új korszakban új történelmet és új kultúrát kell teremtenünk, ezért különféle módokon hoztam létre őket... Az Egyszülött Lány az, aki beteljesíti a gondviselést. A gondviselés az Egyszülött Lányon, Igaz Anyán, Vang Ommán keresztül teljesedik be.34
A Cshon Il Guk korszakában egy új rendet kell megtalálni és létrehozni Igaz Anya, a megtestesült Szentlélek és Egyszülött Lány követése által. Igaz Anya, mint az Egyszülött Lány, aki a gondviselés 6000 éves történelme után először jött el, az eredeti jellemmel rendelkező Anya, aki felfedi az eddig rejtett Mennyei Anyát, ezzel megvilágítva Isten, mint Mennyei Szülő lényegét. Vizsgáljuk meg a Mennyei Szülő teremtésének eszményét beteljesítő Igaz Anya, az Egyszülött Lány pozícióját és értékét.
Először, a Mennyei Szülővel való kapcsolatában, Igaz Anya Isten Egyszülött Lánya, aki 6000 év után először jött el.35 Mennyei Szülő helyreállítási gondviselése abból áll, hogy elküldi a földre az Egyszülött Fiút és az Egyszülött Lányt. 4000 év erőfeszítés után Mennyei Szülő világra hozta Jézust, az Egyszülött Fiút, akiről azt mondhatta: „Ő az én fiam!” Jézus születése Egyszülött Fiúként azt jelenti, hogy Mennyei Szülő vérvonalába született, elválasztva a bűnbeesett emberiség vérvonalától.
Jézus, az Egyszülött Fiú Mennyei Szülő egyenes leszármazottjaként közvetlenül kapcsolatba léphetett és beszélgethetett Mennyei Szülővel. Az Egyszülött Fiú az egyetlen fiú, aki teljes egészében megkapta Mennyei Szülő első szeretetét. Jézus azonban, aki Egyszülött Fiúként született, egyedül nem tudta beteljesíteni az Igaz Szülők eszményét. A teremtés elvei szerint az Egyszülött Fiúnak találkoznia kell az Egyszülött Lánnyal, hogy beteljesíthesse az Igaz Szülők eszményét.
Igaz Anya, az Egyszülött Lány az egyetlen lány, aki teljes egészében megkaphatja Mennyei Szülő első szeretetét.36 Igaz Anya, az Egyszülött Lány Mennyei Szülő közvetlen vérvonalában született,  Mennyei Szülő leszármazottjaként.37 Az Egyszülött Lányként született Igaz Anya sem tudja egyedül megvalósítani az Igaz Szülők eszményét. Az Egyszülött Lánynak és a Messiás Második Eljövetelévé váló férfinak találkozniuk kell, és Szent Esküvőjükkel emelkedhetnek az Igaz Szülők pozíciójába.
Az Egyszülött Fiú és az Egyszülött Lány, akik az eredeti férfiként és az eredeti nőként lettek megteremtve, közvetlen beszélgetést folytathatnak Mennyei Szülővel, és eredeti természetükön keresztül megérthetik Mennyei Szülő Akaratát és a teremtés elveit. Jézus, aki 2000 évvel ezelőtt Egyszülött Fiúként született, saját tapasztalata és érzései révén megérthette a Menny Akaratát, és aszerint cselekedhetett anélkül, hogy tanították volna Istenről.38
Igaz Anya, aki az Egyszülött Lányként született, szintén saját tapasztalatai és érzései alapján cselekedett növekedése során, anélkül, hogy bárki tanította volna.39 Mennyei Szülő Akaratával összekapcsolódva, saját döntése és elhatározása révén növekedhetett a tökéletességig és a Szent Esküvőig.40 A növekedési időszak alatt a szív nyelvén, a mennyei királyság nyelvén beszélgetett Mennyei Szülővel. Igaz Anya az egyetlen lány, aki Mennyei Szülőt születésétől fogva szülőjének tudva nőtt fel.41
Igaz Anya, az Egyszülött Lány, tiszta, makulátlan és szeplőtelen nőként nőtt fel, miközben növekedésének évei alatt természetes módon beszélgetett Mennyei Szülővel. Mennyei Szülő közvetlen leszármazottjaként tökéletesítette a gyermeki szívet egy olyan életen keresztül, amelyben folyamatosan az Isten iránti vágyakozás érzelmi kötelékét építette, s ami Mennyei Szülő szeretetének befogadása és a gyermeki hűséggel (孝, „hjo”) való válaszolás szoros egysége által természetesen áradt lénye mélyéből. Ennek eredményeként érzései révén megérthette Mennyei Szülő Akaratát, és aszerint cselekedhetett anélkül, hogy Mennyei Szülő ezt külön elmagyarázta volna neki.
Igaz Anya, az Egyszülött Lány 17 éven keresztül kitartóan építette a szív kötelékét Mennyei Szülővel a szeretet és a gyermeki hűség adás-elfogadásán keresztül addig, amíg eljött az ideje, hogy részt vegyen a Szent Esküvőn. Ennek eredményeként már a Szent Esküvő előtt is mélyen megtapasztalta annak a Mennyei Szülő szívének eszményi társává vált gyermek szívét. Igaz Anya, az Egyszülött Lány, saját döntése és elhatározása révén növekedhetett a Szent Esküvőig, miután először megtanulta a szeretetet a gyermek szívével befogadni. Olyan életet élt, amelyben nemcsak saját érzései által érzékelte Mennyei Szülő Akaratát, hozott döntéseket és cselekedett aszerint, hanem felelősséget is vállalt tettei eredményeiért.
Másodszor, Igaz Anya, az Egyszülött Lány, Han Szent Anya a Mennyei Anya lényegi megtestesülése, miközben valóságosan is követi a Mennyei Anyát. Jézus így válaszolt Fülöpnek, aki arra kérte, hogy mutassa meg neki Istent: „Aki engem látott, az Atyát is látta.”42 A Cshon Il Guk korszakában az emberiség számára Igaz Anyát, az Egyszülött Lányt látni ugyanaz, mint Mennyei Anyát látni. Akárcsak Jézus a Mennyei Atya, Igaz Anya, az Egyszülött Lány a Mennyei Anya lényegét fedi fel, és ezt fejezi ki a „Han Szent Anya” névben. Ez a mai kor az egyedüli, amikor a valóságos Mennyei Anyát követjük, aki Han Szent Anyában testesül meg.43
A Cshon Il Gukot Igaz Anya, az Egyszülött Lány nyitotta meg.44 A Cshon Il Guk központja nem az atya, hanem az anya. Ha a Cshon Il Guk előtti férfi-központú korszak az atyára összpontosult, a Cshon Il Guk korszaka az életet adó anyára összpontosuló korszak.45 Az áldott családok Igaz Anyán keresztül születtek.46 Az emberek csak akkor születhetnek újjá a valóságos Mennyei Anya gyermekeiként, ha eggyé válnak Han Szent Anyával, aki egy Mennyei Anyával. Amikor az áldott családok Han Szent Anyával egységben haladnak előre, Igaz Atya a szellemi világban teljes mértékben gyakorolhatja hatalmát.47
„Han Szent Anya” Igaz Anya, az Egyszülött Lány neve a Cshon Il Guk korszakában. Igaz Anya, az Egyszülött Lány neve nem „Moon Szent Anya”, hanem „Han Szent Anya”.48 A „Han Szent Anya” név magában foglalja a „Szent” szót, ami szent és isteni jelentéssel bír, az „Anya” szót, aki életet ad, és a „Han”-t (韓), Igaz Anya, az Egyszülött Lány vezetéknevét. A Han (韓) egyben a Han-dinasztia neve is, amely a kiválasztott koreai han nép eredete.49 Mennyei Anya megtestesüléseként Han Szent Anya a kiválasztott koreai nép új ősévé válik.
A „Han Szent Anya” egy olyan név, amelyet csak Igaz Anya, az Egyszülött Lány használ. Han Szent Anya az Igaz Anya, az Egyszülött Lány és a megtestesült Szentlélek. A Cshon Il Guk gondviselése beteljesedésének korszaka az a kor, amikor Igaz Anya, az Egyszülött Lány és megtestesült Szentlélek, Han Szent Anyaként jelenik meg. Han Szent Anya a Béke Anyja, az Univerzum Anyja. Ezért bárhol is egyesülnek az emberek Han Szent Anyával, a gondviselés beteljesedése és a békés világ megvalósítása lehetségessé válik.50
Az Egyszülött Lány, Igaz Anya az egyetlen, aki felfedte a Menny gondviselésének igazságát az emberiség előtt51 azáltal, hogy megmutatta Mennyei Szülő lényegét, Jézus lényegét és a kereszténység lényegét. Igaz Anya Istent Mennyei Szülőnkként mutatta meg, és a gondviselés igazságát egy, a menny titkos nyelvéből származó címmel, az „Egyszülött Lánnyal” világította meg. Most a „Han Szent Anya”, mint Igaz Anya új neve, világosan felfedi a valóságos Mennyei Anya kilétét az egész világ előtt.
Abban az aranykorban, amikor a Menny gondviselése a beteljesedés felé halad, mindenkinek ismernie kell Isten gondviselését. A gondviselés beteljesedésével járó előnyök nem korlátozódhatnak az áldott családokra. Amíg itt él a földön, az egész emberiségnek meg kell ismernie Han Szent Anyát. Most jött el az idő, hogy őszinte szívvel a Mennyhez kapcsolódva megkapjuk a szellemi világ támogatását, hogy Han Szent Anya világosan felfedhető legyen az emberiség történelmében. Itt az ideje, hogy mindannyian felismerjük, milyen felelősség beteljesítésére hívnak el minket, és hálás szívvel imádkozzunk és cselekedjünk.
Harmadszor, Igaz Anya, az Egyszülött Lány a központi pillér a Cshon Il Guk gondviselésének beteljesítésében. Ami a Cshon Il Guk gondviselését illeti, Igaz Anya, az Egyszülött Lány a gondviselés beteljesedésének központi pillére. Attól az időtől kezdve, hogy Jézus, aki Egyszülött Fiúként született, azt mondta: „Újra eljövök”, a Menny gondviselésének fókuszában az Egyszülött Lány világra jövetele állt, hiszen csak az Egyszülött Lány születésével vált lehetővé az „Újra eljövök”, vagyis a Bárány menyegzői lakomája és az Igaz Szülők eszményének megvalósítása.
Igaz Anya, aki 2000 évvel Jézus kora után született, az Egyszülött Lány előszöri eljövetele, a központi pillér Mennyei Szülő gondviselésének beteljesítésében. Az 1960-ban megtartott Szent Esküvő után Igaz Anya, az Egyszülött Lány Igaz Szülőként a nemzet és a világ helyreállításának útját járta végig Igaz Atyával, a Messiás Második Eljövetelével együtt, és a pusztában töltött út során számtalan leírhatatlan nehézségen keresztül lettek győzedelmesek. 2010-ben Igaz Szülők kinyilvánították az Igaz Szülők teljes egységét Mennyei Szülővel. Igaz Atya cshondzsu szonghvája után 2012-ben Igaz Anya kinyilvánította a „szünet nélküli előrehaladást”, majd 2013-ban kihirdette a Cshon Il Guk Alapítási Napját. Igaz Anya, az Egyszülött Lány az egyetlen, aki megvalósíthatja Mennyei Szülő álmát a földön, és Mennyei Szülővel és Igaz Atyával teljes egységben tevékenykedve ő a központi pillér a Cshon Il Guk gondviselésének beteljesítésében.
Minden áldott családnak világosan meg kell értenie Igaz Anya másik nevének, az Egyszülött Lánynak a jelentését és értékét, ahogyan azt elmagyarázta, és együtt kell dolgozniuk vele, hogy beteljesítsék a Menny gondviselését. Az áldott családok felelőssége, hogy megvalósítsák a Teremtés eredeti terve szerinti eszményi világot, amelyre Mennyei Szülő vágyott, követve az Egyszülött Lányt, Igaz Anyát, aki megnyitotta az új korszakot, amely véget vet a konfliktusoknak, az erőszaknak és a háborúnak, és megszilárdítja a szeretet és béke nemzetét, a Cshon Il Gukot.
Minden áldott családnak helyesen kell megértenie Mennyei Szülő arra irányuló gondviselését, hogy elküldje Igaz Anyát, az Egyszülött Lányt, valamint az ő egyedülálló értékét, és arra kell törekednie, hogy helyesen kövesse Igaz Anyát azáltal, hogy szívben eggyé válik vele. Itt az ideje, hogy mint jó magok teljesítsük elhívásunkat,52 segítsük Isten gondviselésének előrehaladását, és mindeközben hálásak legyünk azért, hogy a történelem legáldottabb korszakában élünk.
4. Igaz Anya, az Egyszülött Lány előszöri eljövetele szívének világa
Igaz Anya, az Egyszülött Lány születésétől fogva teljesen természetesen érezte és tapasztalta meg Mennyei Szülő reményét, körülményeit és szívének világát anélkül, hogy bárki tanította volna neki ezeket, és ezzel a mély megtapasztalással nőtt fel. Igaz Anya tudta, mennyire fontos, hogy az Egyszülött Lányként a Menny gondviselésének beteljesítésére született, és hogy felelőssége beteljesítéséhez feltétlenül meg kell találnia a férfit, aki a társa lesz ebben a gondviselésben.
Mennyei Szülő már meghatározta, hogy a Szent Esküvő éve 1960 lesz. Igaz Anya megértette a Menny gondviselésének lényegét. Ahogy közeledett a Szent Esküvő napja, bár 17 évesen nem volt könnyű számára egyedül vállalni a felelősséget, tudta: „Nélkülem Mennyei Szülőnek nincs kire támaszkodnia.” Igaz Anya, érezve Mennyei Szülő szívét, aki azt kérte tőle: „Kérlek, segíts nekem”, saját maga határozta el: „Megteszem!”, és maga döntött úgy, hogy részt vesz a Szent Esküvőn.53
Megértve a kétségbeesett körülményeket, amelyek miatt nem lehetett késleltetni tovább a Szent Esküvőt, és amelynek a napját Mennyei Szülő már kitűzte, Igaz Anya így keményítette meg akaratát: „Mindenről lemondok, és csak Mennyei Szülőre fogok gondolni!”54 Mivel tudta, hogy az Egyszülött Lány egyedül nem tudja beteljesíteni a Menny gondviselését, azzal az elhatározással foglalta el az Igaz Szülők pozícióját, hogy „Vállalom a felelősségem!” Az Igaz Szülők 1960-as megjelenése révén jött létre a sok áldott család.55
1960-ban az Igaz Szülők szerényen feldíszített templomuk legnagyobb helyiségében tartották meg Szent Esküvőjüket, és fogadták meg Mennyei Szülő előtt, hogy életük végéig éjjel-nappal a világbékéért és az emberiség jólétéért fognak tevékenykedni. A fogadalomra, amelyet azon a napon tettek, olyan élénken emlékeznek, mintha csak tegnap lett volna.56 Igaz Anya egy pillanatra sem felejtette el az elhatározást, amelyet 1960-ban a Szent Esküvőn Mennyei Szülő előtt tett. Amikor 2012. szeptember 14-én búcsút vett a Mennyei Királyságba megtért Igaz Atya szent testétől, Igaz Anya ezekkel a szavakkal újította meg elhatározását:
Atya, most biztonságban megérkezel a Mennyei Cshon Dzsong Gungba. Még saját életemben megvalósítom a Cshon Il Guk letelepedését ezen a földön. Tudom, hogy Mennyei Atya segíteni fog nekünk. Kérlek, ne aggódj!57
Igaz Anya megállás nélkül haladt előre, és azon dolgozik, hogy földi élete vége előtt beteljesítse Mennyei Szülő álmát.58 Ahogy Igaz Anya, az Egyszülött Lány szüntelenül haladt előre, csak Mennyei Szülő volt az ő tűzoszlopa és felhőoszlopa.59 Csakis Mennyei Szülő védelmével tudta elviselni és leküzdeni ezeket a körülményeket. Mennyei Szülő csendben sírt, amikor Igaz Anya már szinte fel akarta adni, annyira nehéz volt számára, Igaz Anya pedig csak Mennyei Szülőért tört előre, mert túlságosan is jól ismerte a Mennyei Szülő csendes könnyei mögött rejtőző reményt, körülményeket és szívet.60
Igaz Anya számtalanszor megfogadta, hogy még élete során beteljesíti a gondviselést, bármilyen nehéz is lesz az útja. Miután egész életét azzal a megingathatatlan szívvel élte le, hogy beteljesíti ezt az elhatározást, még most is keményen dolgozik a gondviselés élvonalában. Az áldott családok még nem tudták teljesen megérteni, mi van Igaz Anya, az Egyszülött Lány szívének mélyén. Igaz Anya reméli, hogy az áldott családok, mint a kiválasztott nép, a Menny olyan fiaivá és lányaivá válnak, akiket, miután földi életük során beteljesítették Istentől kapott felelősségüket és belépnek a szellemi világba, Igaz Atya így üdvözölhet: „Hát megjöttetek! Isten hozott benneteket!”61
 
1Pjong Hva Gjong, 113–114.

2Igaz Anya, Hak Ja Han, Cshon Dzsong Gung, Igaz Anya válogatott beszédei [koreai nyelven] (2016), 2016. május 8., 21. beszéd, 89–90. o. (2/6).

3Igaz Anya, Hak Ja Han, Igaz Anya válogatott beszédei [koreai nyelven] (2017), 2017. január 6., 2. beszéd, 19. o. (3/6).

4Az Igaz Szülők beszéde, „Kozmikus Nagygyűlés a Menny, a Föld és az Emberiség Igaz Szülei letelepedéséért, akik Isten megtestesüléseként hirdetik az Igét”, Cshon Szeong Gjong, 13.4.2:4–7.

5Kálvin 1536-ban először latin nyelven adta ki a "Keresztény vallás intézményei" című művét hat fejezetből álló kiadásként. 1539-ben kiadott egy bővített változatot tizenhét fejezettel, majd 1543-ban egy újabb, huszonegy fejezetes átdolgozott kiadást jelentetett meg. Ezt követően 1550-ben, majd végül 1559-ben jelentek meg további kiadások, de ezek elsősorban az 1543-as kiadás finomításai voltak, néhány kiegészítéssel és szerkezeti változtatással. Az 1559-es végleges kiadás nyolcvan fejezetre bővítette a szöveget, az előző tartalom szakaszokra bontásával, de nem tartalmazott jelentős új anyagot. Így az 1543-as kiadást tekintik a mű alapvető szerkezete és kerete megteremtőjének.

6„Kálvin János, ford. Gon Te Pak: A gyülekezet megújításának szükségessége (De Necessitate Reformandae Ecclesiae) [koreai nyelven] (Cshongsin Egyetemi Nyomda, Szöul, 2009).”

7Igaz Anya, Hak Ja Han, Igaz Anya válogatott beszédei [koreai nyelven] (2020), 2020. december 6., 32. beszéd, 108. o. (3/6).

8Igaz Anya, Hak Ja Han, Igaz Anya válogatott beszédei [koreai nyelven] (2021), 2021. június 6., 27. beszéd, 78. o. (4/6).

9Az egyik kulcsfontosságú személy Gil Szondzsu lelkész volt. A Phjongan tartománybeli Andzsuban született, és lelkészként 1905-ben az első hajnali imatalálkozók kezdeményezésével megteremtette a spirituális újjászületés alapját. Később 1907-ben a phenjani Csangdehjon Egyházban vezette az újjászületési mozgalmat, és az újjászületés lángját eljuttatta Szöulig is. 1919-ben a koreai nép felkeléséért dolgozva a Március 1-jei Mozgalom 33 képviselője közé tartozott.

10Igaz Anya, Hak Ja Han, Igaz Anya válogatott beszédei [koreai nyelven] (2017), 2017. május 21., 21. beszéd, 96. o. (3/9).

11Igaz Anya, Hak Ja Han, East Garden, Igaz Anya válogatott beszédei [koreai nyelven] (2015), 2015. május 23., 18. beszéd, 76. o. (4/7).

12Igaz Anya, Hak Ja Han, Jongpjong Üdülőövezet, Igaz Anya válogatott beszédei [koreai nyelven] (2013), 2013. november 21., 47. beszéd, 189. o. (2/5).

13Szonhak Történeti Intézet, Az Igaz Szülők életútja – Előadásvázlat [koreai nyelven] (Szonghva Kiadó, Szöul, 2018), 69.

14Előadásvázlat [koreai nyelven], 70.

15Igaz Anya, Hak Ja Han, Cshon Dzsong Gung, Igaz Anya válogatott beszédei [koreai nyelven] (2016), 2016. november 18., 50. beszéd, 229. o. (3/8).

16Igaz Anya, Hak Ja Han, Cshon Dzsong Gung, Igaz Anya válogatott beszédei [koreai nyelven] (2014), 2014. október 27., 29. beszéd, 125–126. o. (2/6).

17„Észak-Koreában, ahol éltünk, erős volt a kommunista uralom. Körülbelül hatéves koromban, Ho Hobin csoportjának egyik tagja bizonyságot tett rólam: »Ő a mi Teremtőnknek, Istennek a leánya, és az univerzum anyja lesz.«” Igaz Anya, Hak Ja Han, HJ Menny és Föld Cshonbo Oktatóközpont, Cshonszong Vangrim Palota, Igaz Anya válogatott beszédei [koreai nyelven] (2020), 2020. november 15., 30. beszéd, 98. o. (3/5).
„Amikor Ho asszonyt bebörtönözték, az édesanyja vette át a helyét [a Méhen Belüli Egyház vezetésében]. Hatéves voltam, amikor Ho asszony édesanyja magához hívott, és áldó imát mondott, kijelentve, hogy én leszek az univerzum anyja.” Igaz Anya, Hak Ja Han, Cshon Dzsong Gung, Igaz Anya válogatott beszédei [koreai nyelven] (2016), 2016. február 24., 11. beszéd, 49. o. (3/8).

1818 True Mother Han Hak-ja, MGM Hotel, Las Vegas, TM Collected Speeches [in Korean] (2019), 22 Jun 2019, speech 33, pp, 154–155 (3 of 6).

1919 Mother of Peace, 48–49.

2020 Mother of Peace, 50–51.

2121 Mother of Peace, 51–53.

2222 True Mother Han Hak-ja, MGM Hotel, Las Vegas, TM Collected Speeches [in Korean] (2019), 22 Jun 2019, speech 33, p. 155. (4 of 6).

2323 Mother of Peace, 56–57.

2424 True Mother Han Hak-ja, Cheon Jeong Gung, TM Collected Speeches [in Korean] (2017), 25 Oct 2017, speech 49, p. 209 (5 of 7).

2525 Lecture Outline, 75.

2626 Lecture Outline [in Korean], 78.

2727 Mother of Peace, 69–70.

2828 Mother of Peace, 78.

2929 Mother of Peace, 79.

3030 True Mother Han Hak-ja, Hilton Hotel, Vienna, Austria, TM Collected Speeches [in Korean] (2018), 30 Apr 2018, speech 20, p. 82 (3 of 4).

3131 Mother of Peace, 80.

3232 Lecture Outline, 161.

3333 True Mother Han Hak-ja, message at the Meeting for the Heavenly USA Leaders, East Garden, USA, 6 Jan 2025.

3434 True Mother Han Hak-ja, TM Collected Speeches [in Korean] (2023), 12 Aug 2023, speech 19, p. 82 (3 of 7).

3535 True Mother Han Hak-ja, Queen Garden, Kona, Hawaii, 22 Sep 2023.

3636 Mother of Peace, 26, 202.

3737 Sermons [in Korean], vol. 148 (1992), 40–41.

38Lk 2,41; Jn 7,14–24

3939 True Mother Han Hak-ja, Cheon Jeong Gung, 9 May 2023.

4040 True Mother Han Hak-ja, 6 Jan 2023; 6 Mar 2023; 5 May 2023; 22 Sep 2023.

4141 True Mother Han Hak-ja, Cheon Jeong Gung, 30 Dec 2016.

42Jn 14,9

4343 True Mother Han Hak-ja, Cheon Jeong Gung, 5 Feb 2025.

4444 True Mother Han Hak-ja, Han Hwa Gung, Las Vegas, 11 Jan 2025.

4545 True Mother Han Hak-ja, Han Hwa Gung, Las Vegas, 20 Jan 2025.

4646 True Mother Han Hak-ja, Han Hwa Gung, Las Vegas, 23 Jan 2025.

4747 True Mother Han Hak-ja, Han Hwa Gung, Las Vegas, 20 Jan 2025,

4848 True Mother Han Hak-ja, Han Hwa Gung, Las Vegas, 20 Jan 2025.

4949 True Mother Han Hak-ja, Cheon Jeong Gung, 8 Feb 2025.

5050 True Mother Han Hak-ja, Han Hwa Gung, Las Vegas, 20 Jan 2025.

5151 True Mother Han Hak-ja, Cheon Jeong Gung, 2 Feb 2025.

52A „jó mag” azokra utal, akik Isten oldalán állnak, amint azt a konkoly példázatában írja le a Mt 13,24–30 és 36–43.

5353 True Mother Han Hak-ja, HJ Heaven and Earth CheonBo Training Center, 11 Nov 2023.

5454 True Mother Han Hak-ja, Cheon Jeong Gung, 24 Jul 2023.

5555 True Mother Han Hak-ja, Changwon Convention Center, 26 Nov 2023.

5656 True Mother Han Hak-ja, 2014 World Summit Opening Remarks, Seoul Hilton Hotel, 10 Aug 2014.

5757 True Mother Han Hak-ja, Cheon Jeong Gung, 14 Sep 2012.

5858 True Mother Han Hak-ja, Cheongshim Peace World Center, 27 Aug 2018.

5959 True Mother Han Hak-ja, Cheon Jeong Gung, 1 Jun 2023.

6060 True Mother Han Hak-ja, Special Breakfast of World Leaders, Cheon Jeong Gung, 9 May 2023.

6161 True Mother Han Hak-ja, HJ Magnolia International Medical Center, 3 Sep 2012.

5. fejezet: Igaz Atya, a Visszatérő Messiás, aki örökölte Jézus küldetését
1. Jézus, az Egyszülött Fiú és a Visszatérő Messiás elhívása
2. A Visszatérő Messiás küldetése az Egyszülött Lány fogadására
3. A Visszatérő Messiás útja a Bárány Menyegzőjéig a teremtés elvei szerint
4. Igaz Atya, a Visszatérő Messiás pozíciója és szívének világa
 
1. Jézus, az Egyszülött Fiú, és a Visszatérő Messiás elhívása
1) Jézus és Igaz Atya gondviselési kapcsolata
Mennyei Szülő gondviselése a Teremtés eredeti eszményét az Igaz Szülőkkel a középpontban akarja megvalósítani. Mennyei Szülő gondviselése, amely elküldi az Egyszülött Fiút és az Egyszülött Lányt, egy új teremtés gondviselése, és az a célja, hogy beteljesítse a teremtés eredeti eszményét, amely soha nem valósult meg. Az új teremtés gondviselése a teremtés eredeti elvei szerint halad. A teremtés eszményének eléréséhez Mennyei Szülő újonnan teremt egy férfit és egy nőt az emberiség új őseiként Mennyei Szülő vérvonalában, és úgy vezeti a gondviselést, hogy ők Igaz Szülőkké váljanak, és a bűnbeesett embereket Mennyei Szülő fiaiként és lányaiként szüljék újjá, megalapozva ezzel a teremtés eszményi világát. Az az egy férfi és egy nő az eredeti teremtésből, akiket Mennyei Szülő újonnan teremt az emberiség őseiként, az Egyszülött Fiú és az Egyszülött Lány, akik a Szent Esküvőn keresztül a Mennyei Szülő teremtésének eszményét beteljesítő Igaz Szülőkké válnak. Az Igaz Szülők a Messiások és Megváltók, akik a Házassági Áldáson keresztül Mennyei Szülő fiaiként és lányaiként történő újjászületést adnak a bűnbeesett emberiségnek.
Kezdetben Isten, a mi Mennyei Szülőnk, saját képére teremtette a férfit és a nőt azzal a reménnyel, hogy majd felnőnek, és miután megülik a Szent Esküvőt, Igaz Szülőkké válnak. Hasonlóképpen, 2000 évvel ezelőtt Mennyei Szülő el szerette volna küldeni az Egyszülött Fiút és az Egyszülött Lányt Izrael népéhez. Jézus Mennyei Szülő Egyszülött Fiaként fogant és született. Mária, Jézus anyja, valamint Zakariás családja, a vallási vezetők és a nép azonban nem hittek Jézusban, ezért az Egyszülött Lány nem tudott megszületni, és Jézusnak a keresztre kellett mennie.
Az Istentől kapott kinyilatkoztatásokat követve Zakariás családja és Mária hozták világra Jézust. Ezért Jézus születésétől fogva hinniük kellett volna benne, mint Isten fiában, védeniük és szolgálniuk kellett volna őt. Mindenekelőtt együtt kellett volna működniük, hogy megteremtsék a környezetet az Egyszülött Lány születéséhez, hogy Jézus az Igaz Szülők útját járhassa, és amikor az Igaz Szülők elkezdték kibontakoztatni a helyreállítás gondviselését, nekik kellett volna példát mutatniuk a Menny követésében, és a zsidó népet az Igaz Szülők felé kellett volna vezetniük. Ehelyett azonban a nép nem tudott hinni Jézusban, mint Isten fiában, és elzárta Jézus útját, aki így nem tölthette be az Igaz Szülők pozícióját.1 Ki kell emelni, hogy Máriának egyedülállóként kellett volna élnie, és egész életét Jézus támogatásának szentelnie, amíg Jézus be nem tölti az Igaz Szülő pozícióját. Miközben azonban Mária családi életet élt Józseffel, elszakadt a Mennyei Szülőtől kapott kegyelemtől és ihlettől, és a bűnbeesett emberiség nézőpontjából fordult Jézus, az Egyszülött Fiú felé.2 Ennek eredményeként sem a vallási vezetők, sem a nép nem hittek Jézusban, akinek nem volt más választása, mint meghalni a kereszten anélkül, hogy elfoglalhatta volna az Igaz Szülő pozícióját. Mivel Mária, Zakariás családja, a vallási vezetők és a nép kudarcot vallottak abban a felelősségükben, hogy higgyenek Jézusban és szolgálják őt, az Egyszülött Lány nem születhetett meg,3 4 és következésképpen az Igaz Szülők sem jelenhettek meg.
Jézusnak, az Egyszülött Fiúnak az volt a felelőssége, hogy az Igaz Szülő pozíciójába lépjen, és beteljesítse Mennyei Szülő helyreállítási gondviselését. Ezért Jézus megjövendölte tanítványainak, hogy amikor eljön az idő, visszatér, és megtartja a Bárány Menyegzőjét. Ez azt jelenti, hogy a férfi, aki örökli Jézus küldetését és a Messiás Második Eljövetelévé válik, az Egyszülött Lánnyal megtartott Szent Esküvő által kerül az Igaz Szülők pozíciójába. Mennyei Szülő ezért úgy irányította az Igaz Szülők eljövetelét célzó gondviselést, hogy az Egyszülött Lányt a kiválasztott koreai han nép és a koreai kereszténység által létrehozott alapra küldte el. Ahhoz, hogy az Igaz Szülők megjelenhessenek a történelemben, meg kellett születnie az Egyszülött Lánynak, és vissza kellett térnie Jézusnak, az Egyszülött Fiúnak. Ezért a kereszténység elsődleges célja az volt, hogy felkészülve várja és fogadja az Egyszülött Lány megszületését, és hogy előkészítse az alapot Jézus visszatéréséhez és a Bárány Menyegzőjéhez.
Miképpen érheti el Mennyei Szülő Jézus, az Egyszülött Fiú visszatérését? Bár Jézus meghalt, mielőtt befejezhette volna küldetését, hogy Igaz Atyává váljon, a teremtés eredeti folyamata szerinti növekedési időszakon keresztül sikeresen elérte tökéletességét. Meg tudta őrizni kilétét és lényegét, mint az Egyszülött Fiú, így életének győzedelmes alapja megmaradt. A teremtés elvei szerint az emberiség történelmében Mennyei Szülő csak egy férfit és egy nőt teremt az emberiség első őseiként. Ezért Jézus visszatérése nem egy másik Egyszülött Fiú születésén keresztül történik.
Amikor bűnbeesett, Ádám elvesztette jogát arra, hogy Egyszülött Fiú maradjon. Azonban Jézus, az Egyszülött Fiú, aki a kereszten halt meg, megőrizte a győzedelmes alapot, amelyet 33 éves földi élete során elért. Ezért Jézus után nem születik másik Egyszülött Fiú. Ehelyett Jézus küldetésének beteljesítése azon a személyen keresztül valósul meg, aki örökli győzelmének alapját. A férfi, aki örökli Jézus küldetését és győzedelmes alapját, azáltal éri el az Igaz Szülők pozícióját, hogy teljesíti annak a felelősségnek a fennmaradó részét, amelyet Jézusnak, az Egyszülött Fiúnak kellett volna teljesítenie élete során. Más szóval, a Messiás Második Eljövetele az, aki örökli a Jézus által létrehozott győzedelmes alapot, és beteljesíti Jézus küldetését, hogy ezáltal az Igaz Szülők pozíciójába lépjen. Ezért annak, aki örökölte Jézus küldetését, be kell teljesítenie az Igaz Szülők eszményét, amely Jézus reménye és küldetése volt, azáltal, hogy az Egyszülött Lánnyal részt vesz a Szent Esküvőn.
Ő Isten oldala alapvető gondviselésének Jézus idejéig elért győzedelmes alapján jön el. Egyben Jézus életének győzedelmes alapján is áll, és meg fogja találni a menyasszonyt, akit Jézus nem találhatott meg. Vele együtt Igaz Szülőkké válnak, hogy megmentsék az egész emberiséget.5
Amint ezek a szavak kifejezik, Mennyei Szülő Akarata szerint a férfi, aki örökli Jézus küldetését és alapját, találkozik az Egyszülött Lánnyal, együtt Igaz Szülőkké válnak, és megváltják az emberiséget.
Nézzük meg, hogy Jézus Második Eljövetele hol, mikor és hogyan valósult meg Mennyei Szülő Második Eljövetelre vonatkozó gondviselésének elvei szerint. Először, Mennyei Szülő a visszatért Jézust a kiválasztott koreai nép közé küldte el, ahol az Egyszülött Lány születik meg. Mennyei Szülő nem küldhette az Egyszülött Lányt Izrael népéhez, akik felelősek voltak azért, ami Jézussal történt, akinek Igaz Atyává kellett volna válnia. Mennyei Szülő a Han-dinasztiára épülő koreai népet készítette fel új kiválasztott népnek, ahová az Egyszülött Lányt küldeni fogja. Hozzájuk küldte az Egyszülött Lányt, és őket készítette fel Jézus Második Eljövetelére. Ezért a Messiás Második Eljövetele szintén a kiválasztott koreai nép körében történt meg.
Másodszor, amint Mennyei Szülő megbizonyosodott az Egyszülött Lány születéséhez szükséges feltételek meglétéről, elhívta azt a férfit, aki a Messiás Második Eljövetelévé válik, és felkészítette őt a Bárány Menyegzőjére, amelyet Jézus 2000 évvel korábban nem tudott megtartani. Ezt az elvet követve Mennyei Szülő megerősítette, hogy az Egyszülött Lány születése Hong Szune, vagyis Demonim és Han Szongun, vagyis Debunim 1934-es házasságából fog származni, és 1935-ben elhívta a férfit, aki a Messiás Második Eljövetelévé válik, és felkészítette őt az Egyszülött Lány fogadására. Mennyei Szülő ezen az alapon vezette őt, hogy 1960-ban megtartsa Szent Esküvőjét az Egyszülött Lánnyal, és családot alapítsanak.
Harmadszor, Mennyei Szülő a kiválasztott koreai nép közül választott egy embert, hogy örökölje Jézus messiási küldetését. Jézus ekkor már a szellemi világban volt, ezért nem ölthetett újra fizikai testet. A kiválasztott koreai nép közül Mennyei Szülő elhívott és kiválasztott egy embert, aki sok jó tettel rendelkező ősök leszármazottja volt, rendelkezett a Messiás Második Eljövetele küldetésének teljesítéséhez szükséges mennyei jellemmel, birtokolta a szükséges megszerzett feltételeket, és felkészült volt abban az időben és helyen, amelyre Mennyei Szülő gondviseléséhez szükség volt. Mennyei Szülő elérte, hogy Jézus átadja a messiási küldetését ennek a személynek, és átadja az összes általa létrehozott alapot. Annak, aki örökölte Jézus küldetését, az volt a felelőssége, hogy először megteremtse a környezetet és az alapot ahhoz, hogy Igaz Atyává váljon, majd hogy fogadja az Egyszülött Lányt.
Jézus Második Eljövetelének elsődleges célja, ahogy megjövendölte, az,  hogy fogadja az Egyszülött Lányt, akit Mennyei Szülő a jövőben elküld, és hogy vele megtartsa a Bárány Menyegzőjét. Ezután együtt az emberiség Igaz Szüleivé válnának. Ez Jézus reménye. Ezért annak, aki a Messiás Második Eljövetelévé válik, elsődleges célja éppen az, hogy megünnepelje a Bárány Menyegzőjét az Egyszülött Lánnyal, akit Mennyei Szülő elküldött, és együtt az emberiség Igaz Szüleivé váljanak. Az Igaz Szülők azáltal mentik meg a bűnbeesett embereket, hogy újjászületést adnak nekik Mennyei Szülő fiaiként és lányaiként, és vezetik őket Mennyei Szülő teremtése eszményi világának beteljesítése felé. Az, aki a Messiás Második Eljövetelévé válik, először arra van rendeltetve, hogy végigjárja a felkészülés útját e cél elérése érdekében. Ezen az alapon, azáltal, hogy fogadja a Mennyei Szülő által küldött Egyszülött Lányt és megtartja vele a Szent Esküvőt, betölti az Igaz Szülő és a Messiás Második Eljövetele pozícióját.
A Második Eljövetel gondviselésének ezen elveivel összhangban Mennyei Szülő megerősítette, hogy az Egyszülött Lány születése Demonim és Debunim házasságából fog származni, amelyre 1934. március 5-én került sor. Majd 1935. április 17-én Mennyei Szülő elhívta azt a személyt, aki a Messiás Második Eljövetelévé válik. A kiválasztott koreai nép közül Mennyei Szülő Sun Myung Moont, Igaz Atyát választotta a sok igaz cselekedettel rendelkező nampjongi Mun klánból, hogy örökölje a győzedelmes alapot, amelyet Jézus sikeres éretté válásával felépített, és hogy átvegye Jézus fennmaradó küldetését, az Igaz Szülő pozíciójának elfoglalását. Örökölve az Egyszülött Fiú, Jézus küldetését, Sun Myung Moon megkezdte a felkészülés útját, hogy fogadja az Egyszülött Lányt, és vele együtt részt vegyen a Bárány Menyegzőjén. Felelősségét teljesítve kutatta az igazságot, próbálta felépíteni az alapot saját támogatására a koreai kereszténységen belül, és létrehozott egy nemzeti szintű alapot Koreában az Egyszülött Lány fogadására. Azáltal, hogy találkozott Igaz Anyával, az Egyszülött Lánnyal, és együtt megtartották a Bárány Menyegzőjét, az Igaz Szülő pozíciójába léptek.
Mennyei Szülő gondviselésében az Igaz Szülők az emberiség igaz ősei és Mennyei Szülő megtestesülései. Bár Jézus Mennyei Szülő Egyszülött Fia, miután az, aki örökli messiási küldetését, Szent Házasságot köt Mennyei Szülő Egyszülött Lányával, és együtt az emberiség Igaz Szüleivé válnak, Jézus együttműködik az Igaz Szülőkkel a helyreállítás gondviselésében. Igaz Atya 2012-es cshondzsu szonghvája után Igaz Anya 2013-ban kihirdette a földön az Alapítás Napját, és megnyitotta Cshon Il Gukot. Azóta Igaz Anya a földön a mennyei királyságban lévő Igaz Atyával együtt vezeti a Cshon Il Guk gondviselését.
2) Igaz Atya elhívása és a Második Eljövetel gondviselésének kezdete
Igaz Atya, Sun Myung Moon 1920-ban, a holdnaptár szerinti 1. hónap 6. napján született Cshongdzsuban, Észak-Phjongan tartományban (a mai Észak-Korea területén). Apja Mun Kjongju, vagyis  Cshungbunim, anyja Kim Kjonggje, vagyis Cshungmonim. Igaz Atya már kisgyermekként nagy szellemi éleslátásról tett tanúbizonyságot, és mélyen foglalkoztatták az élet és a világegyetem problémái. Családja konfuciánus volt, de mivel a Messiás Második Eljövetelének keresztény alapon kell megjelennie, Mennyei Szülő Igaz Atya családját a kereszténységre való áttérésre vezette, és Igaz Atyát odaadó kereszténnyé tette. Miután kereszténnyé vált, mély imádságban és elmélkedésben élt, könnyek között könyörögve Mennyei Szülőhöz, hogy oldja meg az emberiség szenvedését és a világegyetem alapvető problémáit. Akkoriban, amikor Mennyei Szülő elhívta őt, hogy vegye át és fejezze be Jézus küldetését, Igaz Atya családja sok nehézségen ment át. Ez volt a jóvátétel útja, amelyen Igaz Atya családjának végig kellett mennie ahhoz, hogy ő megkaphassa Mennyei Szülő különleges elhívását.
A kijelölt időben Mennyei Szülő elhívta Igaz Atyát. 1935. április 17-e hajnalán Jézus megjelent szellemben a 15 éves Igaz Atya előtt, aki egész éjjel imádkozott a Mjodu-hegyen. Igaz Atya félelemmel és mély megindultsággal látta Jézus szomorú arcát, és tisztán hallotta a hangját. Jézus arra kérte Igaz Atyát, hogy vegye át és teljesítse be azt a küldetést, amelyet ő nem tudott befejezni. Jézus elmondta neki, hogy Mennyei Szülő mennyit bánkódik az emberiség szenvedése miatt, és arra kérte Igaz Atyát, hogy vegye át az Igaz Szülők küldetését, amelyet eredetileg neki kellett volna beteljesítenie Mennyei Szülő földi gondviseléséért. Igaz Atya többször is visszautasította a kérést, de miután mélyen együttérzett Mennyei Szülő leírhatatlan bánatával és fájdalmával, végül elfogadta Jézus küldetését, gondolván, hogy ha a végsőkig visszautasítja, lehet, hogy Mennyei Szülő nem talál mást, aki az ő képességeivel rendelkezik. Igaz Atya teljes szívéből elhatározta, hogy életét a bűnbeesett emberiség megmentésére és Mennyei Szülő teremtési eszményének beteljesítésére szenteli, hogy örömet szerezzen Mennyei Szülőnek. Jézus mély és figyelemre méltó igazságokat tárt fel előtte Mennyei Szülő gondviseléséről, megmutatta neki a szellemi világot, és tanította az előtte álló gondviselési feladatokról. Így, Mennyei Szülő Akaratával összhangban, Jézus messiási küldetése átszállt Igaz Atyára.
Igaz Atya, aki megkapta Mennyei Szülő isteni megbízatását, részt vett a Szent Esküvőn az Egyszülött Lánnyal, és együtt Igaz Szülőkké váltak. Közösen kezdték meg életútjukat, hogy beteljesítsék a teremtés eszményi világának megvalósítására irányuló küldetést, amely által az emberiség helyreáll, és valóságosan követi Mennyei Szülőt. Igaz Atyának először meg kellett felelnie a teremtés elvei szerinti feltételeknek, és elő kellett készítenie a kereszténység-központú környezetet és alapot a Mennyei Szülő által küldött Egyszülött Lány fogadására.6 Ezt követően ezen az alapon, az Egyszülött Lány fogadásával és a Szent Esküvőn való részvétellel, elfoglalta az Igaz Szülő és a Messiás Második Eljövetele pozícióját. Jézus 2000 évvel ezelőtt megígérte, hogy visszatér, mert az volt a célja, hogy részt vegyen a Szent Esküvőn az Egyszülött Lánnyal, és együtt Igaz Szülőkké váljanak. Ezért Igaz Atyának, aki örökölte Jézus küldetését, fogadnia kell az Egyszülött Lányt, részt kell vennie vele a Szent Esküvőn, és így vele együtt kell az Igaz Szülők pozíciójába emelkednie. A Menny együttműködésével és a teremtés elveivel összhangban Igaz Atyának tisztában kellett lennie saját emberi felelősségrészével, és el kellett határoznia magát, hogy az Egyszülött Lány fogadásával és a Szent Esküvőn való részvétellel az Igaz Szülők útját járja.
2. A Visszatérő Messiás küldetése az Egyszülött Lány fogadására
Igaz Atyának, mint a Visszatérő Messiásnak, elő kellett készítenie az alapot az Egyszülött Lány fogadására és a Bárány Menyegzőjének megtartására.7 Ez az alap szükséges volt Jézus 2000 évvel ezelőtti küldetésének lezárásához, és Igaz Atya felelőssége volt, hogy teljesítse Jézus akaratát. Először fel kellett fedeznie és ki kellett nyilatkoztatnia az igazságot, amelyet Jézus a nép hitetlensége miatt nem tudott kinyilatkoztatni. Másodszor, alapot kellett teremtenie a kereszténységen belül, egy olyan hívő közösséggel, amely képes fogadni az Egyszülött Lányt. Harmadszor, létre kellett hoznia egy nemzeti szintű alapot Koreában, amelyen a Bárány Menyegzőjét meg lehetett tartani.8
1) Az igazság felfedezése
Igaz Atya első gondviselési küldetése az volt, hogy felfedezze és kihirdesse Mennyei Szülő igazságát, amelyet Jézus nem tudott teljesen feltárni.9 Igaz Atya saját emberi felelősségének részeként a Mennyei Szülőtől és Jézustól kapott kinyilatkoztatásokra építve, kétségbeesett elszántsággal kutatta és fedezte fel az igazságot. Mennyei Szülő és Jézus megismertették Igaz Atyával az igazság lényegét. Mindezekre építve Igaz Atya a Mennyei Szülővel és Jézussal folytatott párbeszéd révén az élet, az univerzum és a történelem igazságát kutatta, a szellemi világgal kommunikálva. Mindenekelőtt számtalanszor elolvasta és áttanulmányozta a Bibliát, felfedezve a benne rejlő gondviselési titkokat. Arra jött rá, hogy a Biblia tartalmazza Mennyei Szülő megváltási gondviselésének lényegét, a helyreállítás gondviselésének történelmét. Igaz Atya egyszerre ötvözte a mély imádságon, meditáción és elmélkedésen keresztüli szellemi kutatást a Biblia intenzív tanulmányozásával és a kapcsolódó tudományterületeken végzett kutatásokkal.
Miután megragadta a menny és a föld valóságát, Igaz Atya rendszerezte az igazságot. Felfedte Mennyei Szülő szívét, a teremtés célját, első őseink bűnbeesését, Mennyei Szülő helyreállítási gondviselésének történelmét és Jézus lényegét. Az Igaz Atya által felfedezett központi igazság az volt, hogy a Teremtő és az emberek közötti kapcsolat a szülő és a gyermek kapcsolata. Erre alapozva Igaz Atya elkezdte feltárni a Mennyei Szülő teremtésében és a helyreállítás gondviselésében rejlő rejtett gondviselési titkokat. Felfedte, hogy Mennyei Szülő szeretett gyermekeiként lettünk megteremtve, de a bűnbeesés miatt Mennyei Szülő egy gyermekeit elveszített, összetört szívű szülővé vált. Ez tette szükségessé azt, hogy Mennyei Szülő végigvigye a helyreállítás gondviselésének fájdalmas történelmét, és így visszaállítsa az emberiséget, mint gyermekeit az eredeti helyzetükbe. Igaz Atya azt is felfedte, hogy Mennyei Szülő azért küldte el az Egyszülött Fiút, Jézust, hogy végigvigye a helyreállítás gondviselését – de mivel a nép hitetlensége miatt igazságtalanul keresztre feszítették őt, vissza kell térnie, hogy elfoglalja az Igaz Szülő pozícióját. Miután megkapta Mennyei Szülő jóváhagyó pecsétjét a feltárt igazságra, Igaz Atya először maga gyakorolta azt, majd elkezdte hirdetni mind a földi, mind a mennyei birodalomban. Igaz Atya a gondviselés előrehaladásának megfelelő szinteken fokozatosan hirdette az igazság tartalmát.
Igaz Atya az általa felfedezett igazságokat a Volli Vonbon (原理原本) című műben, az „Isteni Alapelv” tanításainak eredeti szövegében állította össze. 1951. május 11-én kezdte írni a Volli Vonbont, és 1952. május 10-én fejezte be. Tanítványaival 1957-ben kiadatta a Volli Heszolt, „az Isteni Alapelv magyarázatát”, amely részletesebben kifejtette a Volli Vonbon tartalmát. A Volli Heszol bővített változatát 1966-ban még adták ki Volli Kangron („Az Isteni Alapelv kifejtése”) címmel, s ez szolgált évtizedekig az Egyesítő Egyház fő tankönyveként. Az igazság ily módon történő vizsgálatával és magyarázatával, ami része volt az Isten Egyszülött Lányának fogadására szolgáló alap megteremtésének, Igaz Atya teljesítette azt a küldetését, hogy feltárja az igazságot.
Ám a Volli Vonbon, a Volli Heszol és a Volli Kangron csak az Igaz Szülők eljöveteléig tartó gondviselést írják le, és nem tartalmazzák az Igaz Szülők valóságát és gondviselési útjukat. Továbbá e 3 kiadvány tartalma Mennyei Atya, Jézus, az Egyszülött Fiú, és a Messiás Második Eljövetele köré szerveződik. Nincs bennük említés az Isten Egyszülött Lányára összpontosuló igazságról és gondviselésről, így ezek a könyvek nem tárják fel Mennyei Szülő teremtésének és helyreállítási gondviselésének egészét. Következésképpen ahhoz, hogy megragadjuk Mennyei Szülő igazságának és gondviselésének egészét, az áldott családoknak tovább kell tanulniuk, hogy megértsék az Igaz Szülők tényleges életét és tanításait, különösen a Cshon Il Guk tanításokat, amelyeket Isten Egyszülött Lánya, Igaz Anya tárt fel a Cshon Il Guk korszakában, a gondviselés befejező szakaszában. Csak ekkor érthetjük meg egészében Mennyei Szülő igazságát és a gondviselés valóságát, és ezen az alapon tehetjük valóságossá a Cshon Il Gukot, és teljesíthetjük be Mennyei Szülő teremtésének célját.
2) Egy keresztény környezet előkészítése
Igaz Atya kapta azt a küldetést, hogy a kereszténységen belül megteremtse az alapot az Egyszülött Lány fogadására. Ami Jézus reményeit illeti, ez volt a legfontosabb küldetés, amelyet Jézus, az Egyszülött Fiú küldetését átöröklő Igaz Atyának teljesítenie kellett. A kereszténységnek fel kellett készülnie az Egyszülött Lány születésére, aki részt vesz a Bárány Menyegzőjén. Ez volt Jézus beteljesületlen reménye. Elsősorban a kiválasztott koreai han nép kereszténységén belül épült az alap az Egyszülött Lány születéséhez és közvetlen követéséhez. Igaz Atyának, aki örökölte Jézus küldetését, ezért olyan környezetet kellett teremtenie, ahol a Jézus-központú koreai kereszténység elfogadhatja és követheti az Igaz Anya pozíciójában álló Egyszülött Lányt. Ezután a keresztény hívők által elfogadott Igaz Anya, az Egyszülött Lány, Igaz Atyával, a Messiás Második Eljövetelével az emberiség Igaz Szüleivé léptek  volna elő a Bárány Menyegzőjén keresztül.
Mennyei Szülő mind az Egyszülött Lány születése előtt, mind azt követően egy különleges környezetet készített elő a kereszténység számára, hogy el tudják fogadni az Egyszülött Lányt és követhessék az Igaz Szülőket. Abban az időben a Szentlélek munkája világszerte látható volt a kereszténységben. Ez nagy hatással lett Korea kereszténységére is, ahol a Szentlélek leginkább Phenjan térségében végzett erőteljes és figyelemreméltó munkát. Számos Szentlélek-vezette keresztény csoport jött létre, melyek tagjai kinyilatkoztatásokat kaptak arról, hogy Jézus testben tér majd vissza Koreába. Ezekből a spirituális csoportokból jött létre az alap a koreai kereszténységen belül, amelyet a Menny különös erőfeszítéssel készített fel az Egyszülött Lány születésére, a Messiás Második Eljövetele Isten általi elhívására, és az Igaz Szülők megjelenésére.
Igaz Atya elmagyarázta a Menny Akaratát a keresztényeknek, és arra törekedett, hogy olyan keresztény alapot hozzon létre, amely fogadni tudja az Egyszülött Lányt. Igaz Atya először a felkészített spirituális csoportoknak tárta fel a gondviselést, de ők nem tudták elfogadni Atyát és tanításait. Ezután azoknak az Ábel-típusú keresztény csoportoknak mutatta meg Mennyei Szülő gondviselését, akik megtagadták a sintó szentélyek előtti meghajlásokat, majd a hagyományos keresztény egyházakat kereste fel, de ők sem hittek benne, sőt üldözték is.
Igaz Atya válaszul 1954-ben megalapította a Szentlélek Társaságát a Világ Kereszténységének Egyesítéséért, azaz közismert nevén az Egyesítő Egyházat, majd gyülekezeteket alapított szerte az országban, hogy olyan alapot hozzon létre, amely fel tudja vállalni a felelősséget a kereszténység helyett. Mivel a kereszténység jelentette Jézus, az Egyszülött Fiú szellemi győzelmét, a kereszténységnek kellett volna azt a világméretű alapot alkotni, amelyen megjelenhet a Jézus küldetését megöröklő Második Eljövetel, hogy beteljesítse Jézus reményeit. Jézus reménye az volt, hogy találkozik az Egyszülött Lánnyal, és vele együtt Igaz Szülőkké válnak a Bárány Menyegzőjén keresztül.
Amikor tehát megjelenik a férfi, aki a Messiás Második Eljövetelévé válik, a kereszténységnek követnie kell őt, és biztosítania kell a környezetet az Egyszülött Lány fogadásához, ugyanakkor létre kell hozni az alapot a Bárány Menyegzőjéhez, az Egyszülött Lány és a Messiás Második Eljövetele Szent Esküvőjéhez. Igaz Atya, aki átörökölte Jézus küldetését, megértette a kereszténység ezen lényegét, és azért küzdött, hogy ráébressze a kereszténységet, hogy biztosítsák ezt az alapot. Mivel azonban a kereszténység végül nem hitt Igaz Atyában, nehézzé vált számára, hogy megteremtse ezt a környezetet a kereszténységen belül.
Jézus reményeinek beteljesítéséhez Igaz Atyának szüksége volt egy gondviselési alapra, amely képes fogadni az Egyszülött Lányt. Így, miközben egyedül dolgozott azon, hogy úrrá legyen ezen a sötét helyzeten, Igaz Atyának létre kellett hoznia egy olyan alapot, amely helyettesíteni tudja a kereszténységet. Ez lett a Szentlélek Társasága a Világ Kereszténységének Egyesítéséért. A kereszténységéhez képest ez az alap azonban még mindig kicsi és gyenge volt, és súlyos ellenállásba ütközött és üldöztetésben részesült a kereszténység részéről. Így bár a Bárány Menyegzőjén keresztül az Igaz Szülők pozíciójába emelkedtek, az Egyszülött Lánynak, Igaz Anyának, és a Visszatérő Messiásnak, Igaz Atyának, a helyreállítás gondviselésének útját a kereszténység szembenállása okozta nehéz körülmények között kellett megkezdeniük.
3) Országos szintű alap létrehozása Koreában
Mennyei Szülő gondviselésének szempontjából az Igaz Szülők pozícióját legalább nemzeti alapon el kellett ismerni. Ahhoz, hogy a Visszatérő Messiás találkozzon az Egyszülött Lánnyal, és megtartsák a Bárány Menyegzőjét, szükség volt egy alapra, amelyen a koreai nép mint kiválasztott nép fogadhatja az Egyszülött Lányt, és nemzeti szinten követheti az Igaz Szülőket. Mennyei Szülő előre felkészült arra, hogy Igaz Atya létrehozhassa ezt a nemzeti alapot. Korea Japán uralom alól való felszabadulása után a koreai kormány sok kulcsfigurája keresztény volt. Ha Igaz Atya létre tudott volna hozni egy alapot, amelyet a kereszténység befogad, létrejöttek volna a körülmények, amelyek révén kapcsolatot lehetett volna teremteni Igaz Atya és a koreai kormány között, és nemzeti szinten lehetett volna fogadni az Egyszülött Lányt, valamint követni az Igaz Szülőket.
A keresztények hitetlensége és az üldöztetés miatt azonban Igaz Atya számos nehézséggel szembesült annak a környezetnek a megteremtése során, amelyben Korea nemzeti szinten, a kereszténységgel a középpontban fogadhatta volna az Egyszülött Lányt és az Igaz Szülőket. Ehelyett Igaz Atya arra törekedett, hogy a nemzeti alap létrehozásának feltételét azáltal teremtse meg, hogy koreai misszionáriusokat küld a Szentlélek Társaságából a Világ Kereszténységének Egyesítéséért a gondviselésileg fontos Japánba és az Amerikai Egyesült Államokba. 1958-ban Cshö Szangik misszionáriust küldte Japánba, majd 1959-ben Kim Jongun és David S.C. Kim (Kim Szangcshol) misszionáriusokat az Amerikai Egyesült Államokba. Mivel azonban ez a misszionáriusi kiküldetés nem jelentett valóságos nemzeti alapot, az Igaz Szülők Szent Esküvőjét egy olyan légkörben kellett megtartani, amelyben mind a kereszténység, mind a koreai kormány üldözte Igaz Atyát és az Egyesítő Egyházat. Így az Igaz Szülőknek még a helyreállítás gondviseléséért tett erőfeszítéseik közepette is ellenállást és zaklatásokat kellett elviselniük, és mélyről kellett kezdeniük.
4) A Bárány Menyegzője
Igaz Atya feltételesen létrehozta azt a gondviselési környezetet, amelyben fogadni lehetett az Egyszülött Lányt, és meg lehetett tartani a Szent Esküvőt. Mivel az Igaz Szülők feltételes alapja egy olyan környezet volt, amelyben az Igaz Szülőket nem lehetett kellő mértékben valóságosan követni, le kellett győzniük az ellenállást és az üldöztetést ahhoz, hogy megtarthassák a Szent Esküvőt és megkezdhessék a helyreállítás gondviselését. Mennyei Szülő terveit követve 1960 harmadik holdhónapjának 16. napján a Visszatérő Messiás és az Egyszülött Lány megtartották a Bárány Menyegzőjét, ami által Igaz Szülőkké váltak, és életük során számos áldott családot hoztak létre.
A Bárány Menyegzője a kiindulópont, hogy az Igaz Szülők megjelenjenek és beteljesítsék Mennyei Szülő álmát. Mennyei Szülő, a Teremtő álma az, hogy a földi Mennyországban éljen együtt az Igaz Szülőkkel, az emberiség tökéletessé vált őseivel, és az egész emberiséggel mint fiaival és lányaival, és ezt követően az Igaz Szülőkkel lakozzon az örök Mennyei Királyságban. Ezért Mennyei Szülő abba az irányba vezette a gondviselést, hogy az Egyszülött Lányon és a Messiás Második Eljövetelén keresztül megvalósítsa az Igaz Szülők eszményét.
3. A Visszatérő Messiás útja a Bárány Menyegzőjéig a teremtés elvei szerint
1) Jézus és a Visszatérő Messiás útja Isten teremtési elvei szerint
Isten, a Mennyei Szülő, a mennyben és a földön minden dolgot saját képmására teremtett, és végül egy fiút és egy lányt hozott világra, akik az emberiség őseivé válhattak. Isten egy növekedési időszakot adott nekik, és várta, hogy a tiszta férfi és nő az abszolút hit, az abszolút szeretet és az abszolút engedelmesség által elérje a tökéletességet, és eggyé váljon Mennyei Szülővel. A tökéletessé vált férfinak és nőnek Mennyei Szülő szeretetével a középpontban a Szent Esküvőn keresztül kellett egyesülnie, és Igaz Szülőkké válnia. Mennyei Szülő azt kívánta, hogy az Igaz Szülőkön keresztül az egész emberiséggel együtt éljen a földi Mennyországban és az örök világban. Ezek Mennyei Szülő teremtési elvei.
Isten teremtési elvei szerint Ádámnak és Évának, első őseinknek, önállóan kellett felnőniük, és a Szent Esküvő által Igaz Szülőkké válniuk. Önközpontú vágyaik miatt azonban bűnbe estek, és Sátán vérvonalába kerültek. Mennyei Szülő kezdete és vége ugyanaz, így amit elkezd, annak feltétlenül be kell teljesülnie. A bűnbeesés után Mennyei Szülő, hogy beteljesítse a teremtés álmát, új ősöket teremtett: az Egyszülött Fiút és az Egyszülött Lányt. Ezért az Egyszülött Fiúnak és az Egyszülött Lánynak, mint a teremtés eredeti őseinek, önállóan kell felnőniük, hogy a tökéletes Igaz Szülőkké váljanak. Az Igaz Szülők tökéletessé vált családja az eredeti teremtés tökéletessé vált családjának modellje kell, hogy legyen az egész emberiség számára. Ily módon az egész emberiség fejlődne, és arra törekedne, hogy az Igaz Szülők tökéletessé vált családjának példáját követve beteljesítse a teremtés célját.
Jézus, aki 2000 évvel ezelőtt az Egyszülött Fiúként született, arra törekedett, hogy beteljesítse Mennyei Szülő álmát, hogy az abszolút hit, az abszolút szeretet és az abszolút engedelmesség által, Isten teremtési elvei szerint, tiszta férfiként nőjön fel abszolút egységben Mennyei Szülővel, részt vegyen a Szent Esküvőn az Egyszülött Lánnyal, és együtt Igaz Szülőkké váljanak. A nép hitetlensége miatt azonban Jézus nem tudott teljesen felemelkedni az Igaz Szülők pozíciójába, és a kereszten halt meg. Ezért Igaz Atyának, aki örökölte Jézus messiási küldetését, tiszta férfiként kellett felnőnie Isten teremtési elveivel összhangban, egyesülnie kellett a tiszta nővel, az Egyszülött Lánnyal, és együtt, Szent Esküvőjükön keresztül, azzá az Igaz Szülőkké kellett válniuk, akiket Mennyei Szülő látni szeretett volna.
2) A Szent Esküvő az Egyszülött Lánnyal, a Menyasszonnyal, akit Mennyei Szülő a teremtés elvei alapján választott
Annak érdekében, hogy beteljesítse a teremtés célját, Mennyei Szülő 2000 évvel ezelőtt tervezte elküldeni az Egyszülött Fiút és az Egyszülött Lányt. Jézusnak, aki előbb Egyszülött Fiúként érkezett el, a Szent Esküvőt egyedi párjával, az Egyszülött Lánnyal kellett volna megtartania, majd együtt Igaz Szülőkké kellett volna válniuk. Mivel azonban a korabeli központi személyek és a nép nem tudták teljesíteni felelősségüket, az Egyszülött Lány nem születhetett meg, és Jézus anélkül halt meg a kereszten, hogy elérhette volna az Igaz Szülő pozícióját. A feltámadt Jézus megígérte, hogy visszatér, a Bibliában pedig az áll, hogy amikor visszatér, Jézus megtartja a Bárány Menyegzőjét. Így Jézus reménye az volt, hogy részt vesz a Bárány Menyegzőjén az Egyszülött Lánnyal, és együtt Igaz Szülőkké válnak.
A Jézus küldetését öröklő férfi reménye az, hogy az Egyszülött Lánnyal megtartja a Szent Esküvőt, és együtt az Igaz Szülőkké válnak. A Messiás Második Eljövetelének egyedi társa a teremtés elvei szerint a Mennyei Szülő által küldött Egyszülött Lány. A Jézus küldetését öröklő férfinak az Egyszülött Lánnyal a Bárány Menyegzője által kell az Igaz Szülők pozíciójába emelkednie. Így ő, aki örökölte Jézus küldetését, arra összpontosítana, hogy felkészüljön az Egyszülött Lánnyal, Igaz Anyával való találkozásra, és csak az Egyszülött Lánnyal való Szent Esküvőjük után kezdene házaséletet, amint ezt Mennyei Szülő megengedte.
Az Igaz Szülők az Egyszülött Lány elhatározása miatt jelenhettek meg. Az Egyszülött Lány, Igaz Anya, megértve Mennyei Szülő körülményeit, aki már nem tudta tovább halasztani a gondviselést, saját elhatározásából döntött úgy, hogy Mennyei Szülő érdekében részt vesz a Szent Esküvőn Igaz Atyával. Bár minden körülmény kedvezőtlen volt a Szent Esküvő megtartásához, az Egyszülött Lány, Igaz Anya, aki a központi pillér Mennyei Szülő gondviselésének beteljesítésében, elhatározta, hogy felelősséget vállal mindenért, és Igaz Atyával abszolút módon beteljesíti Mennyei Szülő Akaratát. Végül a Szent Esküvőn keresztül Igaz Atya és az Egyszülött Lány, Igaz Anya, az Igaz Szülőkké váltak, a történelem első igaz szüleivé. Megkezdték a helyreállítás gondviselését, újjászületést és feltámadást hozva minden embernek az Áldás Szertartások kegyelme által.
3) Jézus, a Visszatérő Messiás, és a teremtés alapelveinek útja
Ahhoz, hogy az Egyszülött Fiú és az Egyszülött Lány megszülessen, Mennyei Szülő a helyreállítás gondviselését az Ószövetség Korában először afelé vezette, hogy megszakítsa a Sátánnal való vérségi kapcsolatot. Erre az alapra küldte el Jézust, az Egyszülött Fiút, aki által beteljesedett és lezárult az Ószövetség Korának helyreállítási gondviselése. Attól kezdve Mennyei Szülő helyreállítási gondviselésében megszűnt az Ószövetség Korára jellemző, jóvátételeken alapuló helyreállítás gondviselése.
Az Ószövetség Korának helyreállítási gondviselésében Mennyei Szülő azon dolgozott, hogy megteremtse az alapot az Egyszülött Fiú és az Egyszülött Lány születéséhez. Az erre az alapra megszületendő Egyszülött Fiúnak és Egyszülött Lánynak, mint az emberiség eredeti őseinek, Isten teremtési elveinek útját kellett volna követni. Az Egyszülött Fiú és az Egyszülött Lány így saját tudatos erőfeszítései révén haladt volna a tökéletesség elérése felé. Azáltal, hogy követik Mennyei Szülőt és a Szent Esküvő által egyesülnek, Igaz Szülőkké váltak volna, akik elhozzák a megváltást a bűnbeesett embereknek. Az Igaz Szülők az Áldás Szertartáson keresztül történő újjászületéssel örökítik át Mennyei Szülő vérvonalát a bűnbeesett embereknek. Az újjászületés által a bűnbeesett vérvonal Mennyei Szülő vérvonalává alakul át, lényege pedig az, hogy a Mennyei Szülővel egyesült Igaz Szülők szeretete által valósulhat meg.
Jézusnak, az Egyszülött Fiú küldetését öröklő Igaz Atyának ezért Isten teremtésének elvei szerint végig kell járnia a növekedés és éretté válás útját, és részt kell vennie Igaz Anyával, az Egyszülött Lánnyal a Szent Esküvőn, hogy együtt váljanak Igaz Szülőkké. Az Áldás Szertartásokon keresztül az Igaz Szülők az Igaz Anya és az Igaz Atya igaz szeretetével újjászülik a bűnbeesett embereket Mennyei Szülő vérvonalának fiaivá és lányaivá. Ez ugyanaz a helyzet, amelyben az emberiség eredeti ősei lettek volna akkor, ha nem esnek bűnbe, hanem tökéletesítik magukat Igaz Szülőkként, és Mennyei Szülő igaz gyermekeinek adnak életet.
4) A Mennyei Szülő álmának beteljesítését szolgáló gondviselés középpontja
Ahhoz, hogy megmentse a bűnbeesett emberiséget, és beteljesítse a teremtés célját, Mennyei Szülő új eredeti ősök, az Egyszülött Fiú és az Egyszülött Lány születését kívánta, akik majd Igaz Szülőkként eljutnak a tökéletességig. Azután az Igaz Szülők által adott Házassági Áldással akarta megmenteni a bűnbeesett embereket, így téve őket Mennyei Szülő fiaivá és lányaivá. A helyreállítás gondviselésében Mennyei Szülő az emberiség eredeti őseit, az Ő közvetlen vérvonalának fiaként és lányaként született Egyszülött Fiút és Egyszülött Lányt teszi a gondviselés központi pilléreivé.
Mennyei Szülő 2000 évvel ezelőtt szándékozott elküldeni mind az Egyszülött Fiút, Jézust, mind az Egyszülött Lányt, hogy beteljesítsék az Igaz Szülők eszményét. A gondviselés központi személyeinek hitetlensége miatt azonban Mennyei Szülő csak az Egyszülött Fiút, Jézust küldte el, az Egyszülött Lányt nem tudta elküldeni vele egyidőben. Ezért abban a korban az Egyszülött Fiúként született Jézus volt a gondviselés központi pillére, Mennyei Szülő gondviselése teremtési elveivel összhangban. Jézus kereszthalála óta Mennyei Szülő gondviselése arra összpontosított, hogy megszülessen és megerősödjön az Ő közvetlen vérvonalából származó Egyszülött Lány, mint a gondviselés központi pillére. Ma, 2000 év után, a gondviselés beteljesedésének korszakában Igaz Anya, aki a 6000 éves bibliai történelemben az Egyszülött Lány előszöri eljövetele, a gondviselés beteljesedésének központi pillére Mennyei Szülő gondviselési tervében. Az Igaz Szülők gondviselése ezért Igaz Anyával, az Egyszülött Lánnyal a középpontban halad tovább. A Messiás Második Eljövetele, Igaz Atya pedig Igaz Anyával, az Egyszülött Lánnyal egységben vezeti a helyreállítás gondviselését.
Egészen mostanáig a helyreállítás gondviselése a férfiakra összpontosult. Hogy ezt rendbetegye, és megvalósítsa a teremtés eszményi világát, Igaz Anyának, az Egyszülött Lánynak fel kell fednie a Mennyei Anyát az egész emberiség előtt, és az élre kell állnia, központi szerepet vállalva a helyreállítás gondviselésének beteljesítésében.
Mivel azonban Igaz Anya, a Mennyei Szülő által küldött Egyszülött Lány eredeti státuszát, értékét és megváltó szerepét nem ismertük meg teljesen az Igaz Szülők gondviselésében, a Szent Esküvőtől az Alapítás Napjáig tartó 53 év olyan volt, mint a pusztai vándorlás időszaka. Ez az 53 év alatt Igaz Anya, az Egyszülött Lány mindvégig a gondviselés központi pillére volt, és magáévá tett mindent Igaz Szülők gondviselésében. Központi szerepet vállalt a gondviselésben, folyamatosan Mennyei Szülővel teljes egységben dolgozva. Ennek köszönhetően a pusztai vándorlás időszakában az Igaz Szülők gondviselése győzedelmes lehetett, és beléphetett a Cshon Il Guk korszakába.
Igaz Atya cshondzsu szonghvája után Igaz Anya kihirdette az Alapítás Napját, és ő vezeti a Cshon Il Guk gondviselését a földön. A Cshon Il Guk korszakában Igaz Anya beteljesítette az Igaz Szülők családjának mennyei és földi négypozíciós alapját azzal, hogy három éven át jóvátételi feltételeket tett Igaz Atyáért Mennyei Szülő előtt. Az Igaz Szülők, együtt Mennyei Szülővel, akivel teljes egységben vannak, a Menny, a Föld és az Emberiség Igaz Szülei. A földön Igaz Anya vezeti a Cshon Il Guk gondviselésének beteljesítését, Igaz Atya a mennyben pedig mindig együtt van Igaz Anyával a földön. Most, hogy Igaz Anya, Igaz Atya és Mennyei Szülő egyek, amikor minden ember eggyé válik Igaz Anyával, egyben eggyé válik Igaz Atyával is, és eggyé válik Mennyei Szülővel is, és így képes elnyerni a teljes megváltást, valamint a Cshon Il Guk polgáraként a Menny hűséges fiává vagy lányává, valamint hűséges hazafivá válni.
4. Igaz Atya, a Visszatérő Messiás pozíciója és szívének világa
1) Igaz Atya, a Visszatérő Messiás pozíciója és értéke
Igaz Atya pozíciója és értéke a Cshon Il Guk korszakában három fő pontban foglalható össze:
Először is, a Cshon Il Guk korszakában Igaz Atya az, aki beteljesítette Jézus be nem teljesült reményeit. Jézusnak, az Egyszülött Fiúnak az volt a vágya, hogy beteljesítse Mennyei Szülő álmát azáltal, hogy az Egyszülött Lánnyal részt vesz a Szent Esküvőn, és együtt Igaz Szülőkké válnak. A korabeli központi személyek és a nép hitetlensége miatt azonban az Egyszülött Lány nem születhetett meg, és Jézusnak, mivel nem tudta betölteni az Igaz Szülők pozícióját, a keresztre kellett mennie annak ellenére, hogy az Egyszülött Fiúként az Igaz Szülő szerepét felvállalva be kellett volna teljesítenie Mennyei Szülő álmát.
Mennyei Szülő 2000 évvel Jézus kora után a választott koreai nép körében világra hozta Igaz Anyát, az Egyszülött Lányt. Ennek megfelelően Mennyei Szülő elhívta Igaz Atyát, és rábízta Jézus küldetésének és alapjának örökségét. Igaz Atya felelőssége az volt, hogy megtartsa a Szent Esküvőt az Egyszülött Lánnyal, és ezáltal beteljesítse Jézus reményét. Az Egyszülött Lány eltökéltsége révén Igaz Atya és Igaz Anya megtartották a Bárány Menyegzőjét, és Igaz Szülőkké váltak. Igaz Atya így végigjárta az utat, amit Jézusnak kellett volna teljesíteni.
Másodszor, a Cshon Il Guk korszakában Igaz Atya az emberiség örök Igaz Atyja. A Cshon Il Guk korszakában Igaz Atya, a Messiás Második Eljövetele eggyé vált Igaz Anyával, az Egyszülött Lánnyal, és együtt végigjárták az Igaz Szülőkké válás útját. A hároméves  felajánlás befejezése után Igaz Anya kihirdette az Igaz Szülők családja mennyei és földi négypozíciós alapjának beteljesedését. Az Igaz Szülők beteljesítették az emberiség igaz őseinek pozícióját. Igaz Anya, az Egyszülött Lány az emberiség örök Igaz Anyja, és Igaz Atya az emberiség örök Igaz Atyja.
Harmadszor, a Cshon Il Guk korszakában Igaz Atya az, aki elérte a szeretetben való egységet Mennyei Atyával. Mennyei Szülő álma az volt, hogy amikor az emberiség őseiként teremtett fia és lánya tökéletesítik önmagukat, és a Szent Esküvő által Igaz Szülőkké válnak, Mennyei Szülő a velük való egységben a valóságos Igaz Szülővé válik, és az egész emberiséggel, mint fiaival és lányaival él együtt a földi Mennyországban. Amikor Igaz Szülők elérik az egységet Mennyei Szülővel, együtt válnak a Menny, a Föld és az Emberiség Igaz Szüleivé. A Menny, a Föld és az Emberiség Igaz Szüleiben Mennyei Szülő valóságosan, az Igaz Szülőkön keresztül jelenik meg. Ezért a Cshon Il Guk korszakában, mivel Igaz Anya, az Egyszülött Lány, és Igaz Atya, a Messiás Második Eljövetele, a Menny, a Föld és az Emberiség Igaz Szülei, akik egyek Mennyei Szülővel, a láthatatlan Mennyei Szülő az Igaz Szülők formáját ölti magára.
2) Igaz Atya, a Visszatérő Messiás szívének világa
Attól a naptól kezdve, hogy Igaz Atya örökölte Jézus küldetését, minden pillanatban egyre több és több áldozatot hozott életében, abszolút hittel, abszolút szeretettel és abszolút engedelmességgel. Miután megtartották a Bárány Menyegzőjét Igaz Anyával, az Egyszülött Lánnyal, ő és Igaz Anya Igaz Szülőkként közösen a legteljesebb erőfeszítést tették Mennyei Szülő álmának beteljesítésére. Igaz Atya azt mondta: „Ha eltávolítod Mennyei Szülőt az életemből, annak többé nem lesz értelme.” Igaz Atya teljesen a tanításai szerint élt, teljes egészében Mennyei Szülőnek szentelve életét.
Igaz Atya mindig előnyben részesítette a Menny érzéseit (天情, cshondzsong) az emberi érzésekkel (人情, indzsong) szemben. Élete során a Mennyei Szülő és az emberiség iránti szeretetét még a saját gyermekei iránti szeretete fölé is helyezte. Amikor Mun Hungdzsin, Igaz Szülők második fia a szellemi világba távozott áldozati felajánlásként Isten mennyei és földi gondviseléséért, Igaz Atya Mennyei Szülő gondviselésének előrehaladásáért imádkozott, és kihirdette a Szeretet Győzelmének Napját (愛勝日, E-szung Il).
Ahhoz, hogy felülkerekedjek ezen a jóvátételi feltételen, és ezt a napot a Szeretet Győzelmének Napjává nyilvánítsam, nem gondolhattam erre a napra, mint fiam halálának napjára. Meg kell értenetek, hogy Isten szeretetéért vívtam meg ezt a csatát a fiam teste mellett. Ahelyett, hogy szülőként elhunyt fiamra gondoltam volna, Isten szeretetére kellett gondolnom. Arra a szeretetre kellett gondolnom, amely képes legyőzni a halál birodalmát.
Igaz Atya óriási erőfeszítéseket tett, hogy helyreállítson egy nemzetet Mennyei Szülő számára. Megvallotta, hogy abban reménykedett, megtalálja Mennyei Szülő nemzetét, hogy ott élhessen akár csak egyetlen napot is, mielőtt az örök világba távozik.
Hölgyeim és uraim! Nincs mit irigyeljek ezen a világon. Nem érdekelnek a világ dolgai. Életem egyetlen kívánsága ez: „Vajon nem egy olyan nemzetben kellene meghalnom, amelyet Isten megvédhet? Ha nem eszerint élnék, mielőtt eltávozom, nem lenne-e nyomorúságos az életem? Tehát mielőtt meghalok, meg kell találnom azt a nemzetet, és ott kell élnem, akár csak egyetlen napot is.”
Igaz Atya így olyan szívvel vállalta fel a gondviselés útját, hogy akár több ezer napon át is áldozatokat fog hozni azért az egyetlen napért, amikor megtalálja Mennyei Szülő nemzetét.
Az örök világban lévő Igaz Atya mit remélne az áldott családok gyermekei számára a Cshon Il Guk korszakában? Igaz Anya tudta, milyen kétségbeesetten vágyott Igaz Atya Mennyei Szülő szülőföldjének helyreállítására, ezért Igaz Atya szonghvája után, Atya szent teste előtt eltökélten megígérte, hogy még a földi élete során megalapítja a Cshon Il Gukot. Igaz Atya a Mennyei Királyságban azt reméli, hogy a világ áldott családjai abszolút hitben, abszolút szeretetben és abszolút engedelmességben egyesülnek Igaz Anyával, részesei lesznek a Cshon Il Guk megszilárdítása gondviselésének, amelyet Igaz Anya vezet, és létrehoznak egy olyan világot, ahol valóságosan követhetjük Mennyei Szülőt a földön, és együtt élhetünk Vele.

1. Az Igaz Szülők élete a Cheon Il Guk megalapításának szolgálatában
1) Az Igaz Szülők Szent Esküvője, a Cshon Il Guk megalapításának sarokköve
Teremtőnk, Mennyei Szülő, arról álmodott, hogy mind a földi, mind a szellemi világ Mennyországában együtt él a tökéletességet elért Igaz Szülőkkel és az egész emberiséggel, mint fiaival és lányaival. Mennyei Szülő álmának beteljesítése az Igaz Szülők felelőssége. Miután Igaz Szülőkként megjelentek, az a küldetésük, hogy Mennyei Szülő látható megnyilvánulásai legyenek a földön, megalapítsák Mennyei Szülő nemzetét az Igaz Szülőkkel a középpontban, templomot szenteljenek Mennyei Szülő lakhelyéül, kövessék Mennyei Szülőt a földön, és együtt éljenek Vele. Ily módon Mennyei Szülő valóságos formában élhet a földi Mennyországban az összes emberrel, akik az Ő igaz fiaiként és lányaiként újjászülettek az Igaz Szülők által.1
Az Igaz Szülők Szent Esküvője, a Bárány menyegzői lakomája, amelyet 1960. harmadik holdhónapjának 16. napján Szöulban, az eredeti cshongpha-dongi központi templomban tartottak meg, nem csupán a Menny számára volt egy dicsőséges esemény, hanem egyben a legjelentősebb örömhír kihirdetését is jelentette a földön. Mennyei Szülő 6000 bibliai éven át aggódva várta ezt a napot. Végre tanúi lehettünk az Igaz Szülők eljövetelének a földön.
53 éven át, az 1960-as Szent Esküvőjüktől a Cshon Il Guk első évének kikiáltásáig, az Igaz Szülők minden energiájukat annak szentelték, hogy megteremtsék a környezetet az emberiség számára Mennyei Szülő követéséhez a földön. 2013-ig folytatódtak az Igaz Szülők maratoni erőfeszítései, hogy olyan nemzetet találjanak, amely követi Mennyei Szülőt a földön. Könnyeiket és vérüket ontva leírhatatlan küzdelmet folytattak, hogy átöleljék a világot azzal az egyetlen elhatározással, hogy találjanak egy nemzetet Mennyei Szülő számára.2
Az Igaz Szülők eljövetelén keresztül a bűnbeesett emberek olyan áldott családokként születhettek újjá, akik az Áldás által újjászületnek az eredendő bűnből, és részesülnek a feltámadás kegyelmében, hogy így tökéletes eszményi családokat hozzanak létre. Az áldott párok, akik megkapták az Igaz Szülők Áldását, és az ezektől a pároktól született második, harmadik és későbbi generációk áldott gyermekei az Igaz Szülők közvetlen leszármazottai, a „Tiszta Víz” („Pure Water”). Az Igaz Szülők Isten királyságát számos áldott család létrehozásával alapozták meg, kezdve az 1961-es 36 párral, majd folytatva a 72 párral, a 124 párral, a 430 párral, a 777 párral, az 1800 párral, a 6000 párral, a 6500 párral, a 30 000 párral, a 360 000 párral, a 3,6 millió párral, és sok más, későbbi áldott családdal.
Annak ellenére, hogy milyen fontos volt munkájuk Koreában, az Igaz Szülők 1971 decemberében Amerikába helyezték át világszintű küldetésük középpontját, és New Yorkban megalapították a Világmissziós Központot. Ezzel az Amerikai Egyesült Államokat tették a világszintű gondviselés központi nemzetévé. Akárcsak a Római Birodalomnak 2000 évvel ezelőtt, az Amerikai Egyesült Államoknak is óriási befolyása van a világra, így, ha a gondviselés hatással lehet az Egyesült Államokra, ez a hatás az egész világon érezhetővé válhat. Ezért az Egyesült Államokból irányított gondviselés nem csupán Amerikáért, hanem a világ megmentéséért folytatott gondviselés volt. Ez azt jelentette, hogy győztes alapot kellett teremteni az Amerikai Egyesült Államokban, majd azt kiterjeszteni az egész világra, és ezt a győztes globális alapot összekötni Koreával, Mennyei Szülő hazájával és otthonával.
Az Igaz Szülők teljesen elkötelezték magukat, hogy Amerikára összpontosítva megteremtsék a világ helyreállításának alapját. A világ  abban az időben egy irányát vesztett, megbénult hajóként sodródott. Miközben a kommunizmus hullámai erősen űzték, a demokratikus világ képtelen volt hatékonyan reagálni. A fiatalok Amerikában és Európában is új értékrendszerek keresésébe merültek, miközben elutasították a meglévő világrendet.
Az Igaz Szülők új jövőképet és reményt adtak a világnak, hogy felébresszék a céltalanul sodródó fiatalokat. Főleg 1972 és 1974 között szentelték minden energiájukat annak, hogy ráébresszék Amerikát mint keresztény nemzetet és a demokratikus világ központi nemzetét arra, hogy a küldetése Mennyei Szülő követése. Arra sürgették Amerika népét, hogy térjenek vissza az ország alapító szelleméhez. A „Remény Napja” („Day of Hope”) beszédkörutakon 1972-ben 7 városban, 1973-ban 21 városban, majd 1974-ben 40 városban terjesztették életadó tanításaikat Amerika mind az 50 államában.
Az 50 államot felölelő beszédkörút alapján nagyszabású gyűléseket tartottak 1974 szeptemberében a New York-i Madison Square Gardenben, 1976 júniusában a New York-i Yankee Stadionban, majd a Washington Emlékműnél ugyanazon év szeptemberében. A Washington Emlékműnél tartott gyűlésen elhangzott „Isten Akarata és Amerika” című kiemelt beszéden keresztül az Igaz Szülők a 300 000 összegyűlt résztvevő előtt kikiáltották az „istenizmus” („Godism”) filozófiáját. Arra szólították fel Amerikát, hogy váljon olyan nemzetté, amely ragaszkodik Mennyei Szülőhöz és követi Őt, és figyelmeztettek arra, hogy Isten kezdi magára hagyni Amerikát. Az Igaz Szülők arra kérték a fiatalokat az egész demokratikus világban, amelynek központja az Amerikai Egyesült Államok, hogy vegyenek részt Isten királyságának felépítésében.
Az ateizmus és a materializmus hirdetésével a kommunizmus szembeszáll Mennyei Szülő teremtési eszményével. Mivel tagadja Mennyei Szülő létezését, a kommunizmus nem létezhet Mennyei Szülő királyságában. Igaz Szülők kikiáltották az „istenizmus” gondolatrendszerét, majd kifejlesztették a „Győzelem a kommunizmus felett” („Victory over Communism”, VOC) mozgalmat, hogy Mennyei Szülő szeretetével és igazságával behódolásra bírják, majd átöleljék a kommunista embereket. Az Igaz Szülők által kidolgozott „Győzelem a kommunizmus felett” eszme az ateizmus és a materializmus ellensúlyozására összpontosított, hogy meg lehessen valósítani a Cshon Il Guk eszményét a földön. A „Győzelem a kommunizmus felett” eszmét kiterjesztve egy „Győzelem a kommunizmus felett” mozgalmat fejlesztettek az egész világon, beleértve Koreát, Japánt, az Amerikai Egyesült Államokat, Európát és Dél-Amerikát.
1985 augusztusában az Igaz Szülők arra kérték Dr. Morton Kaplant, hogy szervezzen egy konferenciát Genfben, amelynek általános célja a kommunizmus végének beharangozása volt. Mihail Gorbacsov szovjet elnökkel való találkozójuk Moszkvában, 1990 áprilisában segített megnyitni az utat a szovjet kommunista rendszer feloszlatásához. 1991 novemberében az Igaz Szülők új fordulópontot teremtettek a Koreai-félsziget újraegyesítéséhez és békéjéhez is. Életüket Isten kezébe helyezve Észak-Koreába látogattak, és történelmi találkozót tartottak Kim Ir Szen elnökkel, amely által alapot építettek Korea újraegyesítéséhez.
2) A környezet megteremtése a Cshon Il Guk megalapításához
A Cshon Il Guk, a Mennyei Szülőt a földön követő nemzet létrejöttéhez világszintű alapra van szükség. Az Igaz Szülők szerteágazó környezetet teremtettek ahhoz, hogy minden ember követhesse Mennyei Szülőt a földön. Az első a vallások széles körét átfogó alap megteremtése. A történelem során Mennyei Szülő lehetővé tette számos vallás megjelenését, amelyek illeszkedtek a világ különböző területeinek és kultúráinak jellegéhez. Az összes vallás által követett végső cél ugyanaz. A saját hitüknél távolabbra tekintő vallási vezetők a béke világát keresik, és túllépve a nemzeti határokon, a világot egyetlen közösségnek tekintik. A vallás javítóműhelyként szolgál, amely megjavítja az embereket, akiket a bűnbeesés megtört.
Az 1960-as évektől kezdve az Igaz Szülők egy ökumenikus mozgalmat indítottak, a vallásközi együttműködésért és együttérzésért dolgoztak Koreában, majd az 1980-as évektől világméretű vallásközi békemozgalmat építettek. A béke eszményi világának megvalósításáért tett erőfeszítéseiket a „Nemzetközi Vallási Alapítvány” („International Religious Foundation”, IRF), a „Világvallások tanácsa” („World’s Religions Assembly”), a „Vallásközi Szövetség a Világbékéért” („Inter-Religious Federation for World Peace”, IRFWP) és a „Vallásközi és Nemzetközi Szövetség a Világbékéért” („Interreligious and International Federation for World Peace”, IIFWP) megalapításával folytatták. 1991-ben kiadták „A világ szentírásai: szent szövegek összehasonlító gyűjteménye” („World Scripture: A Comparative Anthology of Sacred Texts”) című kötetet, amely összehasonlító tanulmányozás céljából alapvető témák szerint elrendezett vallási szentírások gyűjteménye. Ez a kezdeményezés nagy figyelmet kapott vallási körökben. 2003 decemberében békemenetet szerveztek Jeruzsálemben, amelyen 20 000 ember vett részt, köztük a három fő ábrahámi vallás, a judaizmus, a kereszténység és az iszlám képviselői. 2017-ben Igaz Anya megalapította a „Vallásközi Egyesületet a Békéért és Fejlődésért” („Interreligious Association for Peace and Development”, IAPD), ezzel pedig olyan útra terelte a globális vallásközi békemozgalmat, amelyen a közös törekvések immár beérhetnek, és nemes gyümölcsöket teremhetnek.
Végül minden vallásnak találkoznia kell az Igaz Szülőkkel. A vallások csak az Igaz Szülőkkel való találkozás által hozhatják meg a béke igazi gyümölcseit, amelyek után kutattak. 1960-ban az Igaz Szülők első alkalommal jelentek meg a történelem folyamán. A vallások történelme a helyreállítás útját járta, és az Igaz Szülőket kutatta, majd beteljesedésekor végre beköszöntött a „szülő-vallás” korszaka. Az Igaz Szülők eljövetelével minden vallás elérte útjának célját. Ebben a végső korban mindenkinek teljesen meg kell értenie a Mennyei Szülő létezését, aki minden vallás gyökereibe beleoltotta a jóságot, és meg kell kapniuk az Igaz Szülők Áldását.
Az Igaz Szülők vallásközi békemozgalma végső soron a vallásközi Áldás Szertartásokon keresztül hoz gyümölcsöt. Egy valóban békés világ akkor valósulhat meg, ha mindazok a számos vallásból való emberek, akik megkapják az Igaz Szülők Áldását, egyetlen Istent követve megteremtik a „hívők egyetlen világcsaládját”. 1992-ben az Igaz Szülők 1267 házaspárnak adtak házassági Áldást, akik közül több mint 40 pár muszlim vallású volt, köztük Jemen Nagymuftija, valamint muszlim papok és hívők Jordániából, Szudánból, Szíriából, Szenegálból, Egyiptomból, Törökországból és Pakisztánból. Ezt követte 2001-ben a „60 vallási vezető nemzetközi házassági áldása”, különböző vallások vezetőivel és házastársaikkal, közöttük Emmanuel Milingo római katolikus érsekkel. 2002 áprilisában az Igaz Szülők vallásközi papi Áldást adtak 144 000 amerikai lelkész párnak, majd 2002 júliusában 1,8 millió vallásközi és nemzetközi pár részvételével egy Áldás- és Újraelköteleződési Szertartást vezettek.
A világszintű alap második elemét világkörüli beszédkörutak jelentették, amelyek az emberek tanítása által megerősítették a környezetet Isten királyságához. Az Igaz Szülők azért tartottak világkörüli beszédkörutakat, hogy áldást vigyenek az embereknek, és közvetlenül tanítsák őket a menny polgárainak életéről. Az Igaz Szülők feltétel nélküli szülői szeretetüket árasztották világméretű családjukra. Áldást vittek az embereknek világszerte, és felkészítették őket arra, hogy a Cshon Il Guk polgárai lehessenek, hogy Mennyei Szülő uralma kiterjedhessen az egész világra, kiterjesztve az alapot a Cshon Il Guk megszilárdításához.
A Nők Világbéke Szövetsége („Women's Federation for World Peace”, WFWP) 1992-es megalapítása után Igaz Anya nemzetközi beszédkörutakba kezdett, és több mint 1500 rendezvényen szólalt fel világszerte. Jelentősebb beszédei az 1992 szeptemberi a Tokyo Dome-ban, az 1993 júliusi az Amerikai Egyesült Államok Kongresszusa előtt, az 1993 szeptemberi az ENSZ-székházban New Yorkban, és az 1993 októberi a Koreai Nemzetgyűlésben, valamint a moszkvai Kremlben és a pekingi „A Nép Nagy Csarnokában” elmondott üzenete. Ki kell emelnünk, hogy Igaz Anya 1994-es kongresszusi beszéde óta minden év júliusának negyedik vasárnapján „a szülők nemzeti napját” ünneplik az Amerikai Egyesült Államokban.
Miután 2005 szeptemberében New Yorkban megalapították az Egyetemes Béke Szövetségét („Universal Peace Federation”, UPF), az Igaz Szülők három világkörüli beszédkörutat tartottak, hogy nemzetközileg is bemutassák az új szervezetet. Az első, 2005 szeptemberétől december 23-ig tartó körút során 120 országban avatták fel az Egyetemes Béke Szövetsége nemzeti tagszervezeteit. A második, 2006. április 28-tól augusztus 20-ig tartó körút 180 országot érintett. Az Igaz Család tagjai is részt vettek az Igaz Szülők üzenetének átadásában és az Áldás Szertartások lebonyolításában, így az Igaz Család két generációja együtt érhetett el győzelmet.3 A harmadik körút 2006. augusztus 31-től október 14-ig tartott. Ezen a beszédkörúton nemcsak az Igaz Szülők és az Igaz Gyermekek, hanem az Igaz Unokák is részt vettek, így az Igaz Család három generációja 40 ország 480 városában (országonként 12 városban) osztotta meg Isten Igéjét és a Házassági Áldást. Ezeken a világkörüli beszédkörutakon az Igaz Szülők rendkívül intenzív menetrendet követtek, minden nap új országba utazva. Dél-Amerika magaslati helyszínein oxigénpalackot tartottak maguk mellett a pódiumon a beszéd közben.
A harmadik fókuszpont a környezet újjáteremtése a Föld természeti erőforrásainak megőrzésével, amelyeket Mennyei Szülő az emberiség iránti szeretetből teremtett. Az Igaz Szülők hangsúlyozzák, hogy a természeti környezet megőrzése a földi mennyország Mennyei Szülőt követő polgárainak felelőssége. Hangsúlyozzák, hogy meg kell őriznünk bolygónk gyönyörű természeti környezetét, amelyet Mennyei Szülőnk teremtett, és magunknak is úttörőként kell új környezeteket teremtenünk.
A Teremtő nemzedékről nemzedékre együtt akart élni ezen a gyönyörű földön az emberiség világcsaládjával, fiaival és lányaival, de éppen az emberek azok, akik a bűnbeesés után tudatlanságban élve károsították gyönyörű Földünket… Ma az áldott családok felelőssége, hogy helyreállítsák a természeti környezetet a teremtés eredeti eszményének érintetlen állapotába.4
Az Igaz Szülők a tengerekre olyan kulcsfontosságú erőforrásként összpontosítanak, amelyeket az emberiség jövője érdekében védeni és fejleszteni kell. Az Igaz Szülők már a kezdetektől fogva sok időt töltöttek a tengeren, számos tervet készítettek, és jelentős befektetéseket tettek az óceánokhoz kapcsolódó tevékenységek fejlesztésébe. Központi bázisokat hoztak létre az óceáni gondviselés számára Joszuban és a Komun-szigeten Koreában, valamint Alaszkában és Hawaii szigetén, rátermett egyéneket képeztek a mélytengeri horgászat kihívásain keresztül, és terveket javasoltak a tengeri erőforrások fejlesztésére. Az volt a céljuk, hogy segítsenek az éhínség problémájával küzdő fejlődő országoknak, hogy magas fehérjetartalmú halételeket fejlesszenek halak és krill felhasználásával, csökkentve az emberiség élelmiszerhiányát.
2015-ben Igaz Anya azért alapította meg a Szunhak Békedíjat, hogy segítse a környezetvédelmet és a világbékét célzó terveket. Az emberiség és a természet közötti harmónia megteremtéséhez hozzájáruló egyének és szervezetek díjazásával a Szunhak Békedíj segít megvédeni természeti környezetünket, és felébreszti az emberiség iránti tiszteletet és szeretetet. Ez hozza majd el a Cshon Il Guk eszményét, ahol Isten, az emberek és az egész teremtés harmóniában él együtt.
A negyedik egy olyan környezet megteremtése, amely támogatja a tartós béke világának megvalósítását. Az Igaz Szülők egész életükben azon dolgoztak, hogy békés környezetet teremtsenek, amelyben az egész emberiség együtt élhet Mennyei Szülővel a középpontban. A békés környezet megteremtéséért végzett munka, amelyre az Igaz Szülők fókuszáltak, egy békés világ – az emberiség egyetlen világcsaládja – építésére irányuló mozgalomként fejlődik a társadalom különböző területein, beleértve a politikát, a vallást, a gazdaságot, a kultúrát és a művészeteket, a médiát és a tudományt, az egymásrautaltság, a kölcsönös jólét és az egyetemes értékek elvei alapján.
Az Igaz Szülők erőfeszítései a béke több területén is gyümölcsöt hoztak az Egyetemes Béke Szövetsége 2005-ös megalapításával, amely számos területen dolgozik a békés világ megvalósításán. Nem sokkal megalapítása után az Egyetemes Béke Szövetsége általános tanácsadói státuszt szerzett az ENSZ Gazdasági és Szociális Tanácsánál, és a mai napig minden alkalommal sikerült is megújítania ezt a státuszt. A 194 országban jelen lévő Egyetemes Béke Szövetsége nemzetközi munkája a békéért magában foglalja az együttműködést a politika, a gazdaság, a vallás, a média, a tudomány és a kultúra területének képviselőivel. Mindez a munka hozzájárul az Isten királyságának megvalósításához szükséges erős alap építéséhez.
Az ötödik a környezet megteremtése a Menny, a Föld és az Emberiség Igaz Szülei eljöveteléhez. Miközben megteremtették a környezetet a Cshon Il Guk megalapításához, az Igaz Szülők egyidejűleg három alapot is létrehoztak, amelyeken a Menny, a Föld és az Emberiség Igaz Szülei az Alapítás Napján állhattak.
Ezek közül az első alap megteremtése a Szent Esküvő és az Aranylakodalmi Évfordulók által valósult meg. Az Alapítás Napja előtt Igaz Szülők két Szent Esküvővel (1960-ban és 2003-ban) és három Aranylakodalmi Évfordulóval (2009-ben, 2010-ben és 2012-ben) készítették elő „a Menny, a Föld és az Emberiség Igaz Szüleinek Szent Esküvője” alapját „a Menny, a Föld és az Emberiség Igaz Szüleinek Trónra Emelésén a Cshon Il Gukban” 2013-ban.
A második alap a trónra emelési és koronázási szertartások általi környezet megteremtése volt. Felkészülésként „a Cshon Il Guk Igaz, Szent és Erényes Császárának és Császárnőjének koronázására” 2006-ban és „a Menny, a Föld és az Emberiség Igaz Szüleinek trónra emelésére a Cshon Il Gukban” az Alapítás Napján 2013-ban, az Igaz Szülők először több más koronázási és trónra emelési szertartást tartottak, beleértve „Isten Királyságának Trónra Emelési Szertartását” (2001-ben), „a Kozmosz Szülőjének és a Menny és Föld Szüleinek Trónra Emelési Szertartását, akik a Béke és Egység Királyaként és Királynőjeként uralkodnak az Áldott Családok felett” (2003-ban), nyolc „koronázást az Igaz Szülőknek mint a Béke Királyának és Királynőjének”, és három „koronázást a Menny, a Föld és az Emberiség Igaz Szüleinek” (2006-ban, 2009-ben és 2010-ben).
A harmadik alap a „Házassági Áldás a Cshon Il Gukban való regisztrációhoz” környezetének megteremtése volt. Az első Áldás Szertartások, amelyeket az Igaz Szülők 1960-as Szent Esküvőjük után vezettek, egyházi szintű és nemzeti szintű Áldások voltak. Azok az Áldás Szertartások, amelyeket a 2003-as „a Menny és a Föld Szüleinek Szent Házassági Áldása, amely megnyitja a Cshon Il Guk kapuit” után tartottak, világméretű és menny-és-föld szintű Áldások voltak. Mindezeken az Áldás Szertartásokon keresztül, az egyházi szinttől a menny-és-föld szintjéig, az Igaz Szülők szilárd alapot teremtettek a 2013-as „Házassági Áldáshoz a Cshon Il Gukban való regisztrációhoz”.
A Szent Esküvőt követő 53 éves útjuk során az Igaz Szülők felépítették a környezetet a Cshon Il Guk megnyitásához az Alapítás Napján. Miután Igaz Atya 2012-ben a szellemi világba emelkedett („cshondzsu szonghva”), Igaz Anya „szünet nélküli előrehaladást” hirdetett, és amint  2013-ban megnyitotta a Cshon Il Gukot, kihirdette a Cshon Il Guk alapítási évét is.
2. A Cshon Il Guk Alapítási Napjának kihirdetése (2013)
1) A nap, amelyen beteljesedik Mennyei Szülő teremtésének célja
A Cshon Il Guk (天一國) a „Cshon-dzsu Pjong-hva Tong-il Guk” (天宙平和統一國), vagyis a „Kozmikus Béke és Egység Nemzete”  rövidítése, ahol a „kozmikus” a „Mennyet és földet” jelenti. A Cshon Il Guk egy olyan nemzet, amely akkor kezdődik, amikor két (二) ember (人) eggyé (一) válik. Ez az első nemzet a történelemben, amely a Mennyei Szülő és az Igaz Szülők eggyé válása alapján jött létre. A Cshon Il Guk a Mennyei Szülő és az Igaz Szülők egységéből kiindulva, a család, a törzs, a nemzet, a világ és a kozmosz (vagyis a menny és föld) szakaszain keresztül terjeszkedik, kapcsolódva a Cshon Il Guk polgárainak mindennapi életéhez.
A Cshon Il Guk kapui 2013-ban, a Cshon Il Guk Alapítási Napján, a mennyei naptár szerinti első hónap 13. napján nyíltak meg. Hosszú időnek kellett eltelnie, mielőtt a Cshon Il Guk kapui megnyílhattak volna. Az Igaz Szülők a Cshon Il Guk megnyitásának évét a Cshon Il Guk alapítási évének nyilvánították. A Mennyei Szülő és az Igaz Szülők egysége által létrejött Cshon Il Gukban elérkezett az a pont, amikor a Cshon Il Gukban való regisztrációhoz szükséges Házassági Áldáson való részvétel által megjelennek a Cshon Il Guk polgárai. Ebben az új nemzetben, amelyet a Cshon Il Guknak nevezünk, kézzelfogható valósággá válik az élet a földi Mennyországban, ahol a Menny, a Föld és az Emberiség Igaz Szülei és gyermekeik egységben élnek együtt.
A Cshon Il Guk Alapítás Napja az a nap, amikor Mennyei Szülő teremtésének célja beteljesedik. Mennyei Szülő teremtésének célja az, hogy eggyé váljon az Igaz Szülőkkel, és együtt éljen velük.5 Amikor Mennyei Szülő és az Igaz Szülők eggyé válnak, megjelenik a menny és a föld középpontja a teremtés céljának beteljesítéséhez. A Menny, a Föld és az Emberiség Igaz Szülei, akik elérték Isten és az emberek szerető egységét a menny és föld középpontjában, szélesre tárták a Cshon Il Guk kapuit az egész emberiség előtt „a Menny, a Föld és az Emberiség Igaz Szüleinek trónra emelésén keresztül a Cshon Il Gukban”.6 A menny és föld az Alapítás Napján keresztül megnyilvánult középpontja az, ahol Isten örök ösztönző örömet érez, és ez az Ige megtestesítésén keresztül megvalósult igazság középpontja.7 Ebben a középpontban adják a Menny, a Föld és az Emberiség Igaz Szülei az újjászületést az áldott családoknak és az egész emberiségnek, mint a Teremtés eredeti mércéjét megtestesítő fiaknak és lányoknak.
A Cshon Il Guk Alapítás Napja egy áldott nap volt, amikor a helyreállított Édenkertben az áldott családok újjászülethettek a Cshon Il Guk polgáraivá. Ez egyben az áldott családok alapításának napja is volt, amelyen bejegyzésre kerültek a Cshon Il Guk polgáraiként. Az áldott családok tagjai nem annak köszönhetően születhettek újjá a teremtés eredeti mércéjének megfelelő emberekké, mert teljesítették felelősségüket, hanem a Menny, a Föld és az Emberiség Igaz Szüleinek végtelen kegyelme által. A teremtés eredeti mércéjének megfelelő emberek olyan embereket jelentenek, akik a Menny, a Föld és az Emberiség Igaz Szüleinek fiaiként és lányaiként születtek újjá. A Cshon Il Guk Alapítási Napját azért lehetett kikiáltani, mert Igaz Anya, az Egyszülött Lány, itt volt a földön testben, hogy megtehesse ezt. Igaz  Anya azt mondta, hogy ha az áldott családok megértik a Cshon Il Guk Alapítás Napjának gondviselési jelentését, végtelenül hálásak lesznek a Mennynek. Gondolkodjunk el a Cshon Il Gukban való regisztrációhoz szükséges Házassági Áldás áldó imájában kifejezett kegyelemről és háláról:
Mennyei Szülő! Mennyei Szülő! Imádkozunk, hogy a Mennyben a dicsőség, a földön pedig a dicséret és a dicsőség áradjon szét az egész univerzumban. A Menny, a Föld és az Emberiség Igaz Szülei, nagyon köszönjük! Annyira keményen dolgoztatok. Tudjuk, hogy méltatlanok vagyunk arra, hogy e nagy áldás és kegyelem napján Előtted álljunk, ám a Menny ismét teljes mértékben átölelt minket. Atyánk! Hogyan kaphatnánk meg magunk ezt a kegyelmet és ezt a mély érzelmet? Jelentünk Neked, Mennyei Szülő! Ismét megfogadjuk és elhatározzuk, hogy életünk utolsó napjáig előre haladunk a Cshon Il Guk beteljesedése felé. Mennyei Szülő! Kérünk, ölelj át minket. Szívünk őszintén vágyik arra, hogy szeretett fiakként és lányokként álljunk eléd, akik a Te büszkeségeid lehetnek, így – Menny! Ó, Menny! – most esedezünk Mennyei Szülőhöz, hogy védjen minket a végsőkig, és imádkozunk, hogy akaratod széles körben terjedjen el az egész világon! Adzsu!8
2) A Cshon Il Guk Alapítási Napjának kikiáltása
A harmadik holdhónap 16. napja volt az Igaz Szülők Szent Esküvőjének napja. Mennyei Szülő régóta várt erre a napra, azt remélve, hogy ez a nap lesz majd az Alapítás Napja, amikor Mennyei Szülő és az Igaz Szülők eggyé válhatnak a földön, és megkezdhetik a földi gondviselést. Ahhoz, hogy az Igaz Szülők gondoskodjanak Mennyei Szülőről a földön, szükség volt egy nemzeti szintű helyreállítási alapra, a kereszténységen belüli alappal a középpontban.  Mennyei Szülő követéséhez azonban a földön nem jött létre a nemzeti szintű alap, ezért Mennyei Szülő nem kezdhette meg az Igaz Szülőkkel egységben a földi gondviselést.9
Az 1960-tól, az Igaz Szülők Szent Esküvőjétől a 2013-as Alapítási Napig tartó 53 év az egy erős keresztény alapokkal rendelkező nemzetet kereső gondviselés időszaka volt, amelyben az emberek követhették volna Mennyei Szülőt a földön. Az Igaz Szülők maratoni kutatása egy olyan nemzet után, amely követheti Mennyei Szülőt a földön, 2013-ig, az Alapítás Napjáig folytatódott. Fáradhatatlanul dolgoztak azon, hogy átöleljék az egész világot, azzal az egyetlen gondolattal, hogy helyreállítsanak egy nemzetet. Leírhatatlan az a küzdelem, amelyet könnyeikkel és vérükkel kellett megvívniuk.10
Alig hat hónappal a Cshon Il Guk Alapításának Napja előtt Igaz Atya a szellemi világba emelkedett, de Mennyei Szülő arra kérte Igaz Anyát, hogy a tervek szerint folytassa tovább, és hirdesse ki a Cshon Il Guk Alapításának Napját.11 Igaz Anya ismerte a Menny helyzetét, és tudta, hogy az Alapítás Napjának kikiáltása tovább nem késlekedhetett. Átérezve Mennyei Szülő szívét, helyzetét és reményeit, Igaz Anya, az Egyszülött Lány, elhatározta, hogy engedelmeskedik a Menny parancsának, és ennek megfelelően kikiáltotta az Alapítás Napját és a Cshon Il Guk alapításának évét.
Igaz Anya, aki kikiáltotta a Cshon Il Guk alapításának évét, kézzel foghatóan megvalósítja a láthatatlan, a szellemi világban létező Mennyei Szülő álmát, aki szeretne eggyé válni a tökéletes emberekkel, és így szeretné látható Igaz Szülőként valóságan átölelni és vezetni az emberiséget. Igaz Anya azt is megmutatja nekünk, hogy a Cshon Il Guk polgárainak hogyan kell követniük Mennyei Szülőt, és együtt élniük vele.12 A Hjodzsong Cshonvon különböző létesítményein keresztül azt mutatja nekünk, hogy „ez az út” Mennyei Szülő követésére, és a vele való együttélésre.
3) A Cshon Il Guk szerkezetének kialakítása
Igaz Anya a Cshon Il Guk Alapítási Napja körül alakította ki a Cshon Il Guk szerkezetét. Helyreállította a „Mennyei Szülő” nevet Isten számára13, a „törzsi messiás” címet pedig a gondviselés előrehaladásának megfelelően „mennyei törzsi messiás”-ra változtatta. Igaz Anya kihirdette a Cshon Il Guk Alkotmányát is, ezzel megalapozva a Cshon Il Guk alkotmányos szerkezetének kialakítását. Ezenkívül új szentírásokat is kiadott és ajánlott a Cshon Il Guk korszaka számára.
A Cshon Il Guk örökkétartó jövője érdekében Igaz Anya három központi stratégiát emelt ki a Cshon Il Guk számára: a tanúságtételt, a tanúságtételhez a megfelelő környezet megteremtését, és a tehetséges fiatalok nevelését. Kiterjeszti a Cshon Il Guk polgárságát a tanúságtételen keresztül, és a Hjodzsong Cshonvont a helyreállított Édenkertként fejleszti a tanúságtétel környezetének megteremtése érdekében. Igaz Anya egy tágabb környezetet is létrehozott a tanúságtételhez az Egyetemes Béke Szövetségén, és más gondviselési szervezeteken keresztül. Megalapította az Egyetemes Békeakadémiát („Universal Peace Academy”, UPA) a fiatal vezetők neveléséhez a Cshon Il Guk örök jövőjének biztosítására, és az Igaz Szülők helikopterének eladásából származó bevételből létrehozta a Vonmo Pjonge Alapítványt, hogy ösztöndíjakkal támogassa a fiatalabb generációt.
3. A Cshon Il Guk megnyitása utáni hétéves út (2013-2020)
1) Igaz Anya hároméves megemlékező felajánlásának időszaka Atya sírjánál
Az Igaz Atya mennybemenetele utáni első három évben Igaz Anya naponta tett felajánlást Atya sírjánál, ezzel teremtette meg a belső alapot közöttük egy mély szívbéli egységhez. Ebben a három évben Igaz Anya azért imádkozott Mennyei Szülőhöz, hogy tanúsítson könyörületet, megbocsátást és szeretetet Igaz Atya iránt.14 Igaz Atyának a földön kellett volna beteljesítenie küldetését, de mivel nem tudta befejezni munkáját a szonghvája előtt, Igaz Anya három éven keresztül tett felajánlásokat érte. Igaz Atya szonghvájának harmadik évfordulója egyben a hároméves felajánlás időszakának végét is jelentette. Igaz Anya esedezett a Mennyhez, hogy Igaz Atya méltónak találtassék a Menny dicséretére, és megígérte: „Én vállalom a felelősséget itt a földön.”
Atya, kérjük, ne aggódj mostantól. Mi hibátlanul teljesíteni fogjuk felelősségünket. Ezért, Atya, imádkozunk  itt az Eredeti Szülőföld Örök Kertjében (Ponhjangvon), hogy vigasztald meg Mennyei Szülőnket, aki magányos volt, és hogy felszabadulj, és Isten dicséretében részesülj.15
E hároméves felajánlás befejeztével Igaz Anya kihirdette, hogy az Igaz Szülők családja Hjodzsin és Hungdzsin családjaival a középpontban beteljesítette a négypozíciós alapot a Mennyben és a földön. Arra utasított, hogy Hjodzsin-nim portréját helyezzék el a Dzsongsim Vonban (ma már Cshonsim Von), hogy az egyháztagok az Igaz Szülőkkel, Demonimmel és Hungdzsin-nimmel együtt Hjodzsin-nimet is kövessék, és kijelentette, hogy Hjodzsin-nim és Hungdzsin-nim a helyreállított első- és másodszülött fiúként teljes egységbe kerültek. A következőket mondta: „Eddig Hungdzsin-nim, a főparancsnok állt a szellemi világ középpontjában, de most Hjodzsin-nim van abban a helyzetben, hogy az Igaz Szülőket a legidősebb fiúként szolgálja.”16 Atya mennybemenetelének harmadik évfordulóján, amikor az Igaz Szülők családja beteljesítette a négypozíciós alapot a Mennyben és a földön, Igaz Anya bevezette a „hjodzsong” („gyermeki szív”) fogalmát.
Mennyei Szülő a mély szív („simdzsong”) lénye. Azonban még Mennyei Szülő sem tapasztalhatja meg egyedül ezt a mély szívet. Ahhoz, hogy valóban megtapasztalja a szívet és a szeretetet, meg kell jelennie e mély szív abszolút társának. Amikor megjelenik Mennyei Szülő mély szívének ilyen abszolút társa, Mennyei Szülő az adás-elfogadás folyamatán keresztül  eggyé válik vele, és a szeretet nagy robbanását tapasztalja meg. Az eredeti Édenkertben Ádámnak és Évának kellett volna Mennyei Szülő szívének abszolút társaivá válniuk. Ehhez tökéletesíteniük kellett magukat és családjukat. Ádám és Éva számára az út ahhoz, hogy Mennyei Szülő szívének abszolút társaivá váljanak, a hjodzsongon keresztül vezetett volna, azáltal, hogy gyermeki szívüket ajánlják fel a Mennynek.17
Ádám és Éva, akiket Isten fiának és lányának teremtett, elsőként részesültek Isten szülői szeretetében, és elsőként tapasztalták meg a gyermeki szívet növekedésük során. Növekedésük közben érezhették a testvéri szívet is egymás iránt. Miután Isten megáldotta házasságukat, házaspárrá kellett válniuk, és egymást szeretve meg kellett tapasztalniuk a férj és feleség szívét. Végül, miután gyermekeik születtek, és igaz szülőkként szerették őket, meg kellett érezniük a szülők szívét, és megtapasztalniuk azt a szülői szívet is, amellyel Isten szerette őket, mint saját gyermekeit.18
Igaz Atya és Igaz Anya egész életükben azon az úton jártak, amely lehetővé tette számukra, hogy Mennyei Szülő szeretetének és mély szívének abszolút társaivá váljanak. Végül Igaz Anya hároméves felajánlásával Igaz Atya sírjánál, az Igaz Szülők beteljesítették a négypozíciós alapot a Mennyben és a földön, és Mennyei Szülő szívének („simdzsong”) teljes társaivá váltak. Így az Igaz Szülők teljes mértékben megtapasztalták Mennyei Szülő, a mi szülőnk szívét. Megismertették a „hjodzsong” („gyermeki szív”) fogalmát az emberiséggel, hogy a hjodzsong gyakorlása által minden ember megkaphassa az Áldást, és Mennyei Szülő szívének tökéletes társává válhasson.19
Mi történik, ha gyermeki szeretetünk („hjodzsong”) gyakorlása által megtapasztaljuk Mennyei Szülő szívét? Amikor Mennyei Szülő szeretettel teli szíve, amely mélyről fakadó természetes vágyakozással van telítve, a Menny és a föld középpontjában találkozik az emberiség gyermeki szeretetével, a szív robbanása következik be. Amikor ez megtörténik, az ember az igaz szeretet izgalmát érzi. Ezen izgalmon belül a teremtés öröme és gyönyöre egyidejűleg érzékelhető az öt szellemi és az öt fizikai érzékszerv által. Bárki, aki regisztrálja magát a Cshon Il Guk polgáraként, megtapasztalhatja a szívnek ezt a robbanását.
2) A mennyei törzsi messiások, akik a Cshon Il Guk megszilárdításáért dolgoznak
Az Igaz Atya mennybemenetele utáni hétéves időszak utolsó négy éve annak a gondviselésnek a kora volt, amelyben a földön minden embert el kell vezetni saját négypozíciós alapjuk beteljesítéséhez. A Cshon Il Guk Alapítás Napján való részvétellel a helyreállított Édenkertben újjászületett áldott családok felhívást kaptak mennyei törzsi messiási küldetésük teljesítésére. Igaz Anya hangsúlyozta, hogy a „mennyei törzsi messiás” az a törzsi messiás, aki Mennyei Szülőt követi.
Miért kérte Igaz Atya, hogy „sin” törzsi messiási munkát végezzetek? Sokan úgy gondolják, hogy a „sin” a „törzsi messiások” előtt „új”-at jelent. Atya nem azt mondta, hogy kezdjétek újra. Azt kérte tőletek, hogy legyetek olyan törzsi messiások, akik Mennyei Szülőnket szolgálják. A „sin” karakter tehát nem „újat” (新, sin), hanem „Istenit” vagy „mennyeit” jelent. Imádkozom, hogy mindannyian győzedelmeskedjetek, mint a Mennyei Szülőt követő mennyei (神, sin) törzsi messiások.20
A mennyei törzsi messiások küldetése, hogy horizontálisan a földön megáldjanak 430 családot, vertikálisan pedig felszabadítsák és megáldják őseik 430 generációját, nyolc különböző vérvonalon.21 Az abszolút jó szellemek, akik az Ősfelszabadítási és Áldási Szertartásokon keresztül kapták meg az Áldást, elsősorban a Hjodzsong Vonban, az ősök házában tartózkodnak, ahová áldott leszármazottaik követik őket, ők pedig aktívan támogatják utódaik gondviselési munkálkodását. Elvileg egy áldott család hetedik generációs leszármazottai elérhetik a teremtés eredeti mércéjét, és amikor ezek a leszármazottak elérik a tökéletességet, az előző generációk, egészen az eredeti áldott családig, szintén ugyanazokban az előnyökben részesülnek saját tökéletességük eléréséhez.
Azok az áldott családok azonban, akik Igaz Anyával, a megtestesült Szentlélekkel, az Egyszülött Lánnyal egy időben élnek, egy generáción belül szeretnének újjászületni és elérni a jellem tökéletességét az eredeti teremtés mércéjének megfelelően. Amikor az áldott családok teljesítik törzsi messiási küldetésüket, újjászülethetnek a teremtés eredeti mércéjének megfelelő emberekként, és végigjárják a tökéletesség felé vezető utat. Hogyan lehetséges ez? A hét generáció utáni leszármazottak számának kiszámításával megállapították, hogy a helyreállítás hét generáción keresztül 430 családot foglal magában. Ezért, amikor egy mennyei törzsi messiási család horizontálisan 430 családot áld meg, egy generáción belül horizontálisan befejezhetik azt a helyreállítást, amely normális esetben hét generációt venne igénybe vertikálisan.22
Mi történik, ha a törzsi messiás küldetés befejeződik? Az emberek megszabadulnak bűnbeesett természetüktől, és eredeti emberekként születnek újjá. Képesek lesznek felelősségüket saját felismeréseik révén teljesíteni. Abszolút hittel, abszolút szeretettel és abszolút engedelmességgel egyesülhetnek Igaz Anyával, és a teremtés eredeti elvei szerint élhetnek. Más szóval, a gyermek tiszta szívével teljesítik a hjodzsong útját, szívükben, akaratukban, gondolkodásukban és cselekedeteikben eggyé válva Igaz Anyával, az Egyszülött Lánnyal.
Az áldott házaspárok, akik befejezték mennyei törzsi messiási küldetésüket, belépnek a Cshon Il Guk királyi családjának birodalmába. Sőt, cshonbo párokká válva „a Menny kincseiként” lesznek regisztrálva a Cshonbo Vonban, és olyan áldott házaspárokként tisztelik őket, akik elérték a Cshon Il Guk állampolgárságához szükséges cshonbo mércét. Ezt követően azok a párok, akiknek törzséből 43 pár – a törzsi messiási Áldásaik 430 párjának egytizede – a Családok Szövetsége tagjává válik, azon dolgoznak, hogy ezt a 43 párt oktassák és vezessék a Cshonsim Cshonbo képzés útján. A 43 pár megfelelő nevelése felkészíti őket arra, hogy olyan áldott családokká váljanak, akik az igaz erények szerint élnek. E gyakorlat és képzés során a cshonbo párok megtisztulnak bűnbeesett természetüktől, olyan cshonbo párokká válnak, akik a Menny szívének hangja szerint cselekszenek, és eljutnak Mennyei Szülő és az Igaz Szülők követésének szakaszába a földi Mennyországban.
Ahhoz, hogy a bűnbeesett emberek újjászülessenek és visszatérjenek a helyreállított Édenkertbe, át kell menniük az Igaz Szülők Áldásának kapuján. Az Áldás Szertartáson keresztül az ember Sátán vérvonalából Istenébe kerül. Az Áldás Szertartás magja a Szent Bor Szertartás. A Szent Bor megteremti az Isten, Sátán és az Igaz Szülők közötti szerződés feltételét. „Amikor szent bort isztok, Sátánnak meg kell nyitnia a pokol kapuját és fel kell szabadítania titeket, Istennek pedig meg kell nyitnia a Menny kapuját és üdvözölnie kell titeket. Tehát, amikor az Áldás világszintűvé válik, a pokol kapuja automatikusan megnyílik.”23
4. A Cshon Il Guk megszilárdításának  kihirdetése (2020)
1) A Cshonbo gondviselés és a Cshon Il Guk megszilárdításának  kihirdetése
Az Igaz Atya cshondzsu szonghvája utáni hétéves időszak alatt Igaz Anya megteremtette hét nemzet, hét vallás és egy kontinens helyreállításának mércéjét, és szinte csodával határos módon képes volt kihirdetni a Cshon Il Guk megszilárdítását. Ahhoz, hogy a Cshon Il Gukot szilárdan megalapítsák ezen a földön, az Igaz Szülők számos kihívást küzdöttek le, és egy vérrel, verejtékkel és könnyekkel teli utat jártak, mely során ritkán álltak meg akár annyi időre is, hogy levethessék cipőjüket, miközben igyekeztek beteljesíteni Mennyei Szülő kívánságait és az emberiség reményeit.
A Cshon Il Guk megszilárdítását 2020-ban, az Alapítás Napjának 7. évfordulóján hirdették ki. A mennyei naptár szerint a Cshon Il Guk 8. éve 1. hónapjának 13. napján Igaz Anya egyetlen rövid kijelentéssel ünnepélyesen kihirdette Mennyei Szülő uralmát: „Kihirdetem a Cshon Il Guk megszilárdítását 2020-ban!”
A Cshon Il Guk megszilárdításának fő fókusza24 az, hogy Mennyei Szülő, az Igaz Szülők és minden gyermekük megosztják egymással mindennapi életüket, „legyen szó jövésről, menésről, evésről, alvásról, vagy arról, hogy a dolgok jók vagy rosszak”. Ez a gondviselés azon szakasza, amikor mindig érezzük, hogy Mennyei Szülő velünk van, és hogy a szellemi és a fizikai világ nem két különálló, hanem egyetlen egyesített világ. Ez annak a gondviselésnek a kora, amikor Mennyei Szülő, a világ népei és az egész teremtés harmóniában él együtt. Ez az első alkalom, hogy Mennyei Szülő és minden ember eggyé válik és együtt él, és hogy a szellemi világot és a földi világot egyetlen birodalomként ismerjük el. Ezek olyan dolgok, amelyeket a történelemben senki sem tudott volna elképzelni.
A Cshon Il Guk megszilárdítása „a Menny, a Föld és az Emberiség Igaz Szülei” megjelenésével kezdődik, akiket a Mennyei Szülő és az Igaz Szülők egysége alkot, majd kiterjed az egész emberiségre. Ez az a gondviselés, amelyben Mennyei Szülő és az Igaz Szülők egységben élnek, mint a Menny, a Föld és az Emberiség Igaz Szülei, megsokszorozzák a közvetlen leszármazottaikat, és tökéletesítik családjaikat a négypozíciós alap beteljesítésével. Továbbá, ez az együtt élés korának gondviselése, amelyben az áldott családok teljesítik a mennyei törzsi messiások küldetését, Istent követő törzseket, majd népeket, nemzeteket, világot, és végül Mennyet és földet alkotnak.
A Cshon Il Guk megszilárdítása a földön azt jelenti, hogy Isten az emberiség vertikális Igaz Szülőjeként, a mi Mennyei Szülőnkként van jelen. A Cshon Il Guk megszilárdítása kihirdetésének alapjára építve két alkalommal tartottak Cshonbo Regisztrációs Áldásokat, amelyekre a Menny oly régóta várt.25 Igaz Anya nagyon boldog volt, és így adta áldását: „A ma cshonbo családokként beiktatott párok a Cshon Il Guk valódi polgárai, akik eredeti, tiszta és érintetlen cshonbo kincsekként vannak regisztrálva, akiket Mennyei Szülő mindig is látni szeretett volna.”26 A cshonbo jelentése „a Menny kincse”, és a cshonbo párok nevei be lettek jegyezve a mennyei genealógiába.
2) A Mennyei Szülő Szent Közösségének kihirdetése
A Cshon Il Guk megszilárdításának kihirdetése megerősítette, hogy Mennyei Szülő végre letelepedhet és itt lakozhat a földön. Amikor Mennyei Szülő letelepedett a földön, az Igaz Szülők kihirdették a Mennyei Szülő Szent Közösségét, és egy új gondviselési utat kezdtek, hogy 2027-re az emberiség legalább egyharmadát, mint Mennyei Szülő gyermekeit, magukhoz öleljék. A Mennyei Szülő Szent Közössége egy új közösség, korábban soha nem létezett a földön. A „Mennyei Szülő Szent Közösségé”-ben a „Mennyei Szülő” a Menny, a Föld és az Emberiség Igaz Szüleit jelenti,27 a „Szent Közösség” pedig egy szent vagy megszentelt gyűlést jelent.28 Tehát ez az emberek egy olyan közössége, amelyben minden ember mint Mennyei Szülő fiai és lányai kapcsolódnak egymáshoz.
A Mennyei Szülő Szent Közössége Mennyei Szülő ernyőszervezete, amely több mint elegendő ahhoz, hogy mind a szellemi, mind a földi világot magában foglalja. Ez a hatalmas közösség minden embert egy zászló alá tud gyűjteni, politikai, vallási, anyagi vagy ideológiai háttértől függetlenül.29 Igaz Anya eltökélte magát, hogy amíg még itt van velünk ebben a világban, megvalósítja Isten földi királyságát. Aggódó szívvel él, naponta jelentést tesz Mennyei Szülőnek, és addig halad előre, amíg el nem éri ezt a célt.30
A Mennyei Szülő Szent Közössége azt is jelenti, hogy a Mennyei Anya lesz a középpont, aki újjászületést hoz az egész emberiségnek. Igaz Anya a Mennyei Anya küldetését teljesíti a földön. A Mennyei Szülő Szent Közösségén belül Igaz Anya újjászületést ad az embereknek, hogy regisztrálhassanak a helyreállított Édenkertben való életre. Igaz Anya  átöleli az embereket, és újjászületést hoz nekik az élet bármely szakaszában, az időskortól a középkorig, a középkortól a fiatal felnőttkorig, a fiatal felnőttől a fiatalkorig, és a fiatalkortól a gyermekkorig31, s így Igaz Anya saját fiaivá és lányaivá tesz bennünket, akiken keresztül Mennyei Szülő az egész emberiséghez közvetlenül kapcsolódhat a földön.32
5. A Cshon Il Guk megszilárdítását követő hétéves időszak (2020-2027)
1) A Cshonsim Von gondviselés
2018 márciusában Igaz Anya felkérte a Cshon Il Guk nyolc vezetőjét, hogy 21 egymást követő éjjel különleges felajánlást (csongszong) tegyenek a Dzsongsim Vonban, és ezzel szellemi alapot teremtsenek a Cshon Il Guk győzedelmes megszilárdításához. Később ez a 21 napos időszak meghosszabbodott, és egészen a mai napig tart. 2020. június 1-jén Igaz Anya egy hét hónapos jóvátételi időszakot hirdetett meg, és arra kérte a koreai vezetőket és egyháztagokat, hogy csatlakozzanak a folyamatos, különleges imavirrasztásokhoz a Dzsongsim Vonban. Igaz Anya azt mondta, hogy képesnek kell lennünk a Dzsongsim Vonból irányítani és mozgósítani a szellemi világot.
Október 10-én Igaz Anya megnyitott egy győzedelmes Cshonbo Fesztivált, regisztrálta a cshonbo családokat a Cshonbo Vonban, majd másnap, október 11-én, a győzelmi ünnepségen az oktatóközpont imaterme, a Dzsongsim Von (情心苑, „A Szív és Érzelem Kertje”) új nevet kapott, ez lett a „Cshonsim Von” (天心苑, „A Menny Szívének Kertje”). Igaz Anya a Cshonsim Vont gondviselési szervezetként alapozta meg, és kijelölte, hogy ez az a hely, ahol a Cshon Il Guk második és harmadik generációs spirituális vezetőit fogják nevelni.
Elhoztam a harmadik generációt, hogy megalapítsák a gondviselés hagyományát. Amíg a földön vagyok, minden környezetet szabadon áramlóvá teszek, mint a folyó vizét. Úgy tervezem, hogy a Cshonsim Vont olyan hellyé fejlesztem, ahol tehetséges egyéneket nevelnek, akik olyanok, mint a tiszta víz, és képesek kommunikálni a Menny tiszta szívével.33
A Cshonsim Von a csongszong („felajánlás”) világközpontja. Ez a Cshon Il Guk fő szentélye a csongszong számára, a spirituális gondviselés főhadiszállása, és a középpont a Cshon Il Guk vezetői és az áldott családok spiritualitásának fejlesztéséhez.34 A Cshonsim Vonban az áldott családok együtt rezonálhatnak a Menny szívével. Ez egy olyan szentély, amelyben az emberek közvetlenül folytathatnak párbeszédet Mennyei Szülővel, ahogyan Ádám és Éva is tehette. A Cshonsim Von az a hely, ahol az emberek együtt rezonálhatnak a Menny szívével (天心, „Cshonsim”), és így egy olyan örök kapcsolat épül fel a Menny, a Föld és az Emberiség Igaz Szülei és a földi világ között, amely segítségével kormányozhatják a világot.
Igaz Atya és Igaz Anya teljes egységben vannak szívben, testben, gondolatban és harmóniában.35 Igaz Anya Igaz Atyában van, és Igaz Atya Igaz Anyában. Igaz Atya és Igaz Anya együtt viszik előre a gondviselést a szellemi és a fizikai világban. Olyan párként, akik megtestesítik Mennyei Szülőt, a látható Igaz Szülők jelentik a Nappal Mennyei Szülőjét, közösen irányítják a gondviselést, és szabadon munkálkodnak mind a szellemi, mind a fizikai világban. A Cshonsim Von döntő szerepet játszik ennek középpontjaként.36
A Cshonsim Von az a hely, ahol Igaz Atya munkálkodik. Amikor egységben vagyunk az Igaz Szülőkkel, csodák történnek. A Cshonsim Vonban imádkozva és csongszongot (felajánlásokat) téve megtalálhatjuk a bölcsességet és belátást problémáink megoldására. Ez a spirituális alap a mi számunkra épült fel. Most egy olyan korszakban vagyunk, amikor a szellemi világ automatikusan működik, amikor a csongszong felajánlásaink automatikusan cselekvésre késztetik a szellemi világban élőket. Ez az automatikus rendszer egy 21 éven át épített csongszong alapjára épül. A Cshonsim Von a remény forrása mindenki számára, a legértékesebb ajándék, és minden probléma megoldásának kulcsa.
Amikor azonos frekvencián vagyunk Mennyei Szülő és az Igaz Szülők szívével, rezonanciát tapasztalunk velük. Amikor egységben rezonálunk Mennyei Szülővel és az Igaz Szülőkkel, hallhatjuk a hangjukat. Ezért az ima nem monológ, hanem rezonancia Mennyei Szülő és az Igaz Szülők szívével.37 A Cshonsim Von gondviselésén keresztül érezhetjük, hogy közeledik az idő, amikor tökéletessé vált spirituális lényekként élhetünk a földön, akik az odaadás és az ima révén kommunikálnak a szellemi világgal.38 Amikor a Cshonsim Vonban tartott különleges imavirrasztáson felajánlott odaadás által a szívünk egyesül a Menny szívével, érezhetjük, hogy eljött a tanúságtétel győzelmének, és a mennyei egyesült Korea létrejöttének ideje.
Miért fontos a Cshonsim Vonban imádkozni? Ahhoz, hogy Mennyei Szülő közvetlenül kormányozza a földet, miközben a Cshon Von Gung Cshon Il Szentélyében lakozik, legalább nemzeti szintű környezetet kell teremteni. A Mennyei Szülő követéséhez szükséges környezet megteremtéséhez a nemzet helyreállítására van szükség, a nemzet helyre­állításához viszont abszolút elengedhetetlen a szellemi világ együttműködése. A Cshonsim Vonban ajánlhatjuk fel a jóvátételi feltételeket ahhoz, hogy Igaz Atya lejöhessen a szellemi világból a földre, és a nemzeti helyreállításért dolgozzon.
Ki kell terjesztenünk Mennyei Szülőnk befolyásának területét, ezért Atyának a szellemi világban ezen kell dolgoznia. Ez Atya reménye, és egyben az emberiség reménye is. Ezért kérem, imádkozzatok és jelentsetek őszintén Atyának a Cshonsim Vonban. Imádkozzatok odaadással. Mondjátok azt: „Ma el fogok menni a Cshonsim Vonba. Igaz Atya, kérem, legyél velem, és mutasd meg a Menny hatalmát!” A nemzeti helyreállítást valójában a Cshon Von Gung Cshon Il Szentélye felszentelése előtt kellene megvalósítani.39
Amikor őszintén imádkozunk, Igaz Anyával abszolút egységben, Igaz Atya eljön, és hozza magával a földre a szellemi világot. Igaz Anya arra kért minket, hogy a Cshonsim Vonban végzett csongszong (felajánlás) alapjára építve tegyünk tanúságot, és ezen keresztül terjesszük ki a nemzeti helyreállítás alapját. Pál apostol intellektuális nézőpontból látta a világot, de miután egy spirituális villámcsapás érte a damaszkuszi úton, 180 fokos fordulatot vett. Rájött, hogy akkor járhatja végig ezt a hatalmas utat, ha az érzéseit követve cselekszik, ahelyett, hogy logikusan elemezné a dolgokat. A nemzeti helyreállítás alapjának kiterjesztésekor, akárcsak Pál apostol a megtérése után, harmóniába kell hoznunk a szellemet és az igazságot, miközben mind a spirituális, mind az intellektuális világ középpontjában állunk.40
2) A Cshon Von Gung Cshon Il Szentélye
Mennyei Szülő az Igaz Szülőkön keresztül akarta megtapasztalni az életet a földi mennyországban, egységben élve fiaival és lányaival. Ahhoz, hogy itt a földön követhessük Mennyei Szülőt, kell egy otthon, egy olyan lakóhely, amely méltó Mennyei Szülőhöz. A Cshon Von Gung Cshon Il Szentélye ez a lakóhely Mennyei Szülő számára a földön. Az Alapítás Napja óta eltelt 12 évben Igaz Anya, a megtestesült Szentlélek, az Egyszülött Lány a legmélyebb őszinteséggel és erőfeszítéssel dolgozott azon, hogy megteremtse a környezetet, amelyben az emberek itt a földön követhetik Mennyei Szülőt, és együtt élhetnek Vele.
A Cshon Von Gung Cshon Il Szentélye a gondviselés történelmének 6000 éve alatt az első olyan otthon, amely Mennyei Szülő számára lett építve. Igaz Szülők azért építették, hogy Mennyei Szülőt itt a földön követhessük. Ezt a palotát Igaz Anya, az Egyszülött Lány építtette Mennyei Szülő számára. A Cshon Von Gung Cshon Il Szentélye az a hely, ahol Mennyei Szülő és az Igaz Szülők együtt laknak.41 Amikor Mennyei Szülő és az Igaz Szülők egységben lépnek be a palotába a Cshon Von Gung Cshon Il Szentélyében, közvetlenül, szeretettel fogják kormányozni a földi világot. Az emberi történelem során az Igaz Szülők győzelmeinek köszönhetően, amelyeket Mennyei Szülővel egységben értek el, Mennyei Szülő és az Igaz Szülők első alkalommal élhetnek együtt a Cshon Il Szentélyben.42
Bár Izrael népe egy olyan templomról álmodott, amelyben a Messiás által találkozhatnak Istennel,43 nem ismerték Mennyei Szülő lényegét és a gondviselés igazságát. Mennyei Szülő nem lakhatott közvetlenül az akkori időkben épített sátrakban vagy templomokban. Nem tudta közvetlenül, szeretettel kormányozni az emberiséget ezekről a helyekről, hiszen a Menny, a Föld és az Emberiség Igaz Szülei, akik teljes mértékben követik Mennyei Szülőt a földön, még nem jelenhettek meg, nem voltak jelen abban a korban.
A Cshon Von Gung Cshon Il Szentélye felszentelési és belépési szertartásai monumentális események, példa nélküliek az emberi történelemben. Először valósult meg ilyen Isten gondviselésének 6000 éve alatt.44 A Cshon Von Gung alapkőletételére 2017 szeptemberében került sor, és két évvel később, 2019 júliusában bejelentették, hogy a Cshon Von Gung a Cshon Il Guk Központi Igazgatóságaként fog szolgálni, ahol a Menny, a Föld és az Emberiség Igaz Szülei közvetlenül, szeretettel kormányozhatják az emberiséget. 2020 májusában, az Igaz Szülők Szent Esküvőjének 60. évfordulóján, a Cshon Von Gungon belül Mennyei Szülő számára épített szentélyt a Cshon Von Gung Cshon Il Szentélyének nevezték el.
A Cshon Von Gung Cshon Il Szentélye az Igaz Szülők által építtetett szent templom, amelyben az emberek Mennyei Szülőt a földön követhetik a 6000 év után felvirradt új teremtési korszakban. Amikor Mennyei Szülő belép a Cshon Il Szentélybe, beteljesíti a már a Teremtés ideje előtt dédelgetett álmát, hogy az emberekkel egységben éljen. A Teremtés terve beteljesedett. Mennyei Szülő szeretne az Igaz Szülőkön keresztül az egész emberiséggel egységben élni a földi Mennyországban, majd örökké élni velünk az örökkévaló világ Mennyországában.45 A Cshon Von Gung Cshon Il Szentélye a Menny és a föld középpontjává válik, azzá a középponttá, ahol Mennyei Szülő az Igaz Szülőkkel egységben kormányozza az egész emberiséget és az egész teremtést. Olyan középpontként szolgál, ahonnan a vallást, a politikát, a gazdaságot, a tudományt, a médiát, a művészeteket és az oktatást is a megfelelő iránybe lehet segíteni.
A Cshon Il Guk Alapítás Napjának 2013. januári kikiáltásától a Cshon Von Gung Cshon Il Szentélye 2023. májusi felszenteléséig tartó tízéves időszak volt az a kor, amelyben meg kellett teremteni a szükséges környezetet Mennyei Szülő követéséhez a földön. A Cshon Il Szentély felszentelési szertartása annak az ideje, amikor Mennyei Szülőnek egy földi lakhely kerül felajánlásra. Az emberi történelemben először követve Mennyei Szülőt itt a földön, Igaz Anya a Cshon Il Szentélyt a hála, az öröm, az izgatott várakozás és a mély meghatottság könnyeivel szentelte fel.
Mennyei Szülő, nem találunk szavakat arra, hogy kifejezzük Feléd mély szomorúságunkat, elkötelezett­ségünket és hálával teli szívünket. Mindazonáltal, Mennyei Szülő, kérjük, fogadd örömmel ezt a felszentelést. Bár sok kihívás vezetett ehhez a naphoz, minthogy Te ma áldásodat adod nekünk, felszentelhetjük Számodra a Cshon Von Gungot és a Cshon Il Szentélyt, ahol megnyilvánulhat a magasban a Te dicsőséged, Mennyei Szülő. Szavakkal leírhatatlan a szívünkben érzett óriási öröm, izgalom és hála. Mennyei Szülő, kérjük, fogadd örömmel ezt a felszentelést!
Itt a földön a Cshon Il Guk polgárainak ujjongó és örömteli hangjai visszhangzanak az egész világon. Kérjük, halld meg az öröm és az ujjongás lelkesítő és izgalommal teli kiáltásait! Mennyei Szülő, a történelem során keményen dolgoztál, és arra vártál, hogy átölelhesd az emberiséget. Most, az Igaz Szülőkön keresztül, a Cshon Il Guk népének szavai napról napra visszhangozzák majd Mennyei Szülőnk dicséretét. Mennyei Szülő, fogadd a dicsőséget és örülj velünk! Oly mélységesen hálásak vagyunk, hogy felszentelhetjük ezt a gyönyörű szent templomot. Biztos, hogy e nemzet és az egész világ népe meg fogja tudni, hogy Te, Mennyei Szülő, mindig velünk vagy. Szeretünk téged. Köszönjük neked. Mennyei Szülő, mansze!46
A Cshon Von Gung Cshon Il Szentélye Belépési Szertartásával 2025. áprilisában teljes mértékben megnyílik a korszak, amelyben Mennyei Szülő a Cshon Von Gung Cshon Il Szentélyében lakva közvetlenül kormányozza a Cshon Il Guk polgárait.47 Igaz Anya azt mondta: „Amióta bejelentettem a Cshon Von Gung Cshon Il Szentélye belépési szertartását, nem tudok aludni. Annyira sajnálkozom a Menny előtt.”48 Igaz Anya őszintén remélte, hogy a nemzeti helyreállítás valóságos alapja még azelőtt létrejön, hogy Mennyei Szülő belépne a Cshon Von Gung Cshon Il Szentélyébe.49 Igaz Anya azt várja a Cshon Il Guk polgáraitól, hogy hallgassanak a Menny hangjára, és éljenek aszerint.
3) A Cshon Mu Von szervezeti felépítése
A Családok Szövetsége a Világ Békéjéért és Egységéért alapításának 70. évfordulóján, 2024 júniusában, a Cshon Von Gung Cshon Il Szentélye belépési szertartása előtt, az Igaz Szülők bejelentették, hogy a Cshon Mu Von a Cshon Il Guk új szervezeti struktúrája, amelynek központja a Cshon Dzsong Gung. A Cshon Mu Von (天務院) egy hivatal (院, „von”), amely által a Menny (天, „Cshon”) közvetlenül irányíthatja a Menny munkáját (天務, „Cshon mu”). A Cshon Mu Von a Cshon Il Guk központi igazgatósága, amelyben az Igaz Szülők, mint a Menny, a Föld és az Emberiség Igaz Szülei, a földön dolgoznak Mennyei Szülővel egységben. Ez a központi kormányzati szerv, amely a szeretet törvényével kormányozza a világot. A Cshon Mu Von a Cshon Il Guk kormányaként és kabinetjeként hivatott vezetni a nemzetet.50
Az Igaz Szülők akkor hozták létre a Cshon Mu Vont, amikor létrejött a környezet, amelyben az emberek itt a földön követhetik Mennyei Szülőt.51 A Cshon Mu Von egy új szervezeti struktúra, amelyet az Igaz Szülők a Cshon Dzsong Gungra összpontosítva hoztak létre, a Cshon Von Gung Cshon Il Szentélye Belépési Szertartása előtt.52 Mennyei Szülő közvetlenül kormányozza a Cshon Il Gukot a földön Igaz Anyán keresztül, Igaz Anya pedig a Cshon Mu Vonon keresztül kormányoz. Az Egyszülött Lány, Igaz Anya és a Cshon Mu Von elválaszthatatlan kapcsolatban állnak egymással.53
A Cshon Mu Von központi tengelye a szellem és az igazság. Az Igaz Szülők már a Családok Szövetsége a Világ Békéjéért és Egységéért megalapítása óta hangsúlyozták ezt a „szellem és igazság” tengelyt. A „szellem” és az „igazság” a Cshonsim Vonra és a missziós munkára utal.54 A Cshon Mu Von erre a szellem és igazság tengelyre építve hozza létre az egyes részlegeit.55 A Cshon Mu Von minden részlege segíti az Igaz Szülőket a Cshon Il Guk kormányzásához kapcsolódó különböző feladatokban, és a Cshon Il Guk központi közigazgatási részlegeiként szolgálnak.56
A Cshon Mu Von a béke világának, az emberiség egy nagy világcsaládjának megvalósítását célzó szervezet, Mennyei Szülővel és az Igaz Szülőkkel a középpontban. A Cshon Mu Von küldetése, hogy tanítsa és tájékoztassa az egész emberiséget, hogy mindenki megismerje és kövesse Mennyei Szülőt, és nap mint nap együtt éljen Vele. A Cshon Mu Von küldetése az is, hogy hatékonyan, tökéletes rendben, Igaz Anyával, az Egyszülött Lánnyal a középpontban  egységes rendszerben haladjon előre, hogy a mennyei egyesült Korea és a mennyei egyesült világ valóságosan megvalósulhasson a földön.57
A Cshon Mu Von egy új gondviselési szervezet, amelyet Mennyei Szülő közvetlenül kormányoz. A Cshon Mu Von az első a maga nemében, valami olyan, ami soha nem létezett a bűnbeesett világ történelmében. A Cshon Il Guk vezetőinek abszolút egységben kell lenniük Igaz Anyával a Cshon Mu Vonra összpontosítva. Az első, második, harmadik és negyedik generációs áldott családoknak képesnek kell lenniük a világ megtisztítására „tiszta vízként”, Igaz Anyával egységben.58 Éjjel-nappal mindig együtt kell lenniük Igaz Anyával, az Egyszülött Lánnyal.59 
6. A Mennyei Egyesült Korea és a Mennyei Egyesült Világ
1) Miért van szükségünk egy „mennyei” egyesült Koreára és egy „mennyei” egyesült világra?
Annak érdekében, hogy létrejöjjön a Cshon Il Guk eszménye, egy békés világ, az emberiség Istenközpontú nagy családja, az áldott családoknak mielőbb be kell teljesíteniük a mennyei egyesült Korea megvalósításának gondviselését. A Mennyei Szülőt követő mennyei egyesült Koreának Menny-központúnak kell lennie, nem emberközpontúnak, és csak akkor lehet létrehozni, ha Korea követi Mennyei Szülőt és az Igaz Szülőket. A mennyei egyesült Korea a kiválasztott koreai nép, amely egyesül Igaz Anyával, az Egyszülött Lánnyal.
Egy 2018-as buszani konferencián az Igaz Szülők megkérdezték a résztvevőket: „Újrarajzolnák-e Korea térképét, hogy Korea a mennyei egyesült Koreává váljon?”60 A 2019-es „nemzeti imatalálkozón a Mennyei Egyesült Korea korszakának megnyitásáért” az Igaz Szülők hangsúlyozták, hogy Mennyei Szülőnek kell lennie az egyesült Korea tulajdonosának. Koreának a Menny kiválasztott népeként kell teljesítenie felelősségét. Ha nem tudja teljesíteni felelősségét, akkor jóvátételt fog fizetni, és lehanyatlik.61 A Menny által megáldott népként, nem szabad elszalasztaniuk azt az időszakot, amelyben a gondviselésnek be kell fejeződnie.62
Egy mennyei egyesült Korea létrehozásáért olyan mozgalmat kell indítani, amely megismerteti az emberekkel Mennyei Szülő lényegét, hogy megfelelően követhessék Őt.63 A Mennyei Szülő megismerésének és követésének folyamata a „Mennyei Japán” bejelentésével kezdődött egy 2017-es oszakai nagygyűlésen.64 2018-ban, a „Mennyei Korea” és a „Mennyei Egyesült Államok” kihirdetésével Mennyei Szülő követésének gondviselése kontinentális szintre lépett.65 E gondviselés világméretűvé növekedése a mennyei egyesült világ gondviseléséhez vezet.
A mennyei egyesült világ az emberiség világcsaládjának közösségét jelenti, amely az egymásrautaltságon, a kölcsönös jóléten és az egyetemes értékeken alapul, Mennyei Szülővel a középpontban.66 Az Igaz Szülők gondviselésének, amely egy mennyei egyesült világra készít fel, az a célja, hogy megteremtse a környezetet egy mennyei egyesült Koreához. Az Igaz Szülők mintegy 40 éven át az Amerikai Egyesült Államokból irányították a világszintű gondviselést, hogy előkészítsék a környezetet a mennyei egyesült Korea álmának beteljesítéséhez.67
2) A „mennyei” Egyesítő Mozgalom a Mennyei Szülő Szent Közösségén belül
2020-ban, az Igaz Szülők Szent Esküvőjének 60. évfordulójára rendezett különleges találkozón Igaz Anya bejelentette a Mennyei Szülő Szent Közösségét, egy átfogó közösséget, ahol minden ember egy zászló alatt gyűlhet össze Mennyei Szülővel a középpontban. A gondviselési- és békeszervezetek, beleértve a Családok Szövetségét, az Egyetemes Béke Szövetségét, a Nők Világbéke Szövetségét és a WANGO-t, egy mennyei egyesítő mozgalmat hoznak létre a Mennyei Szülő Szent Közösségén belül, Mennyei Szülővel a középpontban.68
Igaz Anya hangsúlyozta, hogy ennek a szent közösségnek két pillért kell felállítania, hogy megvalósítsa az „emberiség egyetlen világcsaládja Mennyei Szülő alatt” álmát. A Családok Szövetsége az Igaz Családok Áldás-mozgalmán keresztül, az Egyetemes Béke Szövetsége pedig az „Istenizmus” („Godism/Head-Wing Thought”) teológiája köré összpontosult Mennyei Egyesítő Mozgalmon keresztül dolgozik az álom megvalósításán. Ennek az álomnak a nemzeti szintű megvalósulása Koreában a mennyei egyesült Korea megalapozását, világszintű megvalósulása pedig a mennyei egyesült világ megalapozását jelenti.
Az egymásrautaltság, a kölcsönös jólét és az egyetemes értékek békés jövőképének megvalósításához Igaz Anya átfogóan fejlesztett nemzeteken átnyúló békemozgalmakat a világ vezetőivel az Egyetemes Béke Szövetsége („Universal Peace Federation”, UPF) köré összpontosítva. Ez magában foglalta a Nemzetközi Béke Csúcstalálkozó Tanácsának („International Summit Council for Peace”, ISCP) 2019-es megalapítását több mint 50 jelenlegi és volt államfő részvételével, valamint a Parlamenti Képviselők a Békéért Nemzetközi Egyesületének („International Association of Parlamentarians for Peace”, IAPP) 2016-os megalapítását a Koreai Nemzetgyűlésben. E kezdeményezések alapján rendszeresen tartottak Világcsúcstalálkozókat, mint fórumokat a nemzetek vezetői számára, hogy megvitassák a mennyei egyesült Korea és a mennyei egyesült világ konkrét megvalósítására irányuló lépéseket.
Egy Mennyei Szülő-központú békés világot nem lehet csak a politikai vezetőkkel létrehozni, hanem szükség van hozzá a vallási vezetők bevonására is, akik az élet spirituális aspektusaival foglalkoznak. A politikai és a vallási vezetőknek harmóniában kell együttműködniük. Igaz Anya 2017-ben avatta fel a Vallásközi Egyesületet a Békéért és Fejlesztésért („Interreligious Association for Peace and Development”, IAPD), és irányította tevékenységét afelé, hogy a vallási vezetők az egyes vallások korlátain túl is törekedjenek az alapvető értékek elérésére, és a tartós világbéke megvalósításán dolgozzanak. Igaz Anya azon munkálkodott, hogy az üzlet, a tudományok és a média szakembereinek összefogásával felépítse az egymásrautaltságon, a közös jóléten és az egyetemes értékeken alapuló mennyei egységes Koreát és mennyei egységes világot.
Mennyei Szülő minden ember szülője, és álma az, hogy velük éljen a földön az Igaz Szülőkön keresztül. Az Igaz Szülők azok, akik valóra váltják Mennyei Szülő álmát. Mennyei Szülő, egységben az Igaz Szülőkkel, létrehozza a Mennyei Szülő Szent Közösségét, és minden emberhez eljut a földön. Azok, akik elfogadják Mennyei Szülő hívását, az Ő gyermekeiként születhetnek újjá, ha csatlakoznak a Mennyei Szülő Szent Közösségéhez. Így valósul meg Mennyei Szülő álma, hogy egységben éljen az emberiséggel, fiaival és lányaival.
Igaz Atya és Igaz Anya egyek. Az Igaz Szülők megvalósították a végső egységet: elérték a szív, a test és a gondolat egységét, s a teljes harmónia állapotát.69
Ha Igaz Atya most eljönne hozzánk, mit mondana? Igaz Atya, aki elérte a végső egységet Igaz Anyával, így buzdítana bennünket: „Váljatok eggyé Anyával! Kövessétek őt hűségesen!” A Nők Világbéke Szövetsége megalapításának 20. évfordulóján, 2012-ben, Igaz Atya ránk hagyta utolsó üzenetét: „Éljünk együtt!”70 Ezt mondta: „Éljünk együtt akkor is, ha nincs mit ennünk. Ha csak annyit tehetünk is, hogy megrajzoljuk a kedvenc ételeinket, és szemünkkel lakunk jól, akkor is éljünk együtt!” Igaz Atya mindent elsöprő vágya az volt, hogy akár csak egyetlen napot is úgy élhessen, hogy Mennyei Szülőt követi a mennyei egységes Koreában, Mennyei Szülő szülőföldjén és otthonában. A menny az a hely, ahol a Menny, a Föld és az Emberiség Igaz Szülei fiaikkal és lányaikkal együtt élnek szeretetteljes harmóniában.
Mennyei Szülőnk álma az, hogy a földi mennyországban élhessen az Igaz Szülőkkel és fiaikkal és lányaikkal teljes egységben. Igaz Szülők álma az, hogy akár csak egyetlen napot is együtt élhessenek a Cshon Il Gukban. Ha olyan fiakká és lányokká válunk, akik elhatározzák, hogy ők lesznek majd azok a kis tűk, amelyeket a menny oly régóta keresett, akik segíthetnek e nagy álom megvalósításában, akkor Igaz Szülők boldog mosollyal ajándékoznak meg bennünket.

1. Az Igaz Szülők Mennyei Szülő álma és az emberiség reménye
1) Az Igaz Szülők élete és lényege
Mennyei Szülőnk mindig arról álmodott, hogy az Igaz Szülőkkel és az egész emberiséggel, mint fiaival és lányaival egységben fog élni a földi és a mennyei Királyságban. Az emberek az örök béke és boldogság világára vágytak. Azonban a bűnbeesés után, bár az emberek mindig sóvárogtak a béke után, soha nem tudták megvalósítani ezt az álmot, mert a béke és boldogság világa, amelyet az emberiség oly régóta szeretett volna látni, csak ott valósulhat meg, ahol az emberiséggel együtt élő Mennyei Szülő és az Igaz Szülők állnak a középpontban.
Mennyei Szülő abba az irányba vezette a helyreállítás hosszú gondviselését, hogy megvalósuljon egy békés és boldog világ, ahol a Cshon Il Guk minden igaz fia és lánya egységben él a szeretetben. Az Igaz Szülők mindenkinél jobban értik Mennyei Szülő álmát, és most a Cshon Von Gung Cshon Il Szentélye felszentelésére készülnek, amellyel megteremtik a tökéletes környezetet Mennyei Szülő számára ahhoz, hogy valóságosan itt lakhasson a földön.
Igaz Atya és Igaz Anya egyek. Mennyei Szülő és az Igaz Szülők egyek. Ez a könyv, „Az Igaz Szülők értéke a Menny gondviselésében” ezekre az alapvető teológiai elvekre épült. Elmagyarázza, hogy Igaz Anya, az Egyszülött Lány, aki a gondviselés történelmének 6000 éve után született, a központi pillér a Mennyei Szülő álmát megvalósító gondviselés beteljesítésében. Ez az álom a az Egyszülött Lány és a Visszatérő Messiás Szent Esküvőjével, és Igaz Szülőkké válásukkal valósult meg, ami lehetővé tette azt is, hogy Istent először ismerjük meg Mennyei Szülőnkként. A könyvben tárgyalt témakörök alapján „Az Igaz Szülők értéke a Menny gondviselésében” lényege a következőképpen foglalható össze:
Hak Ja Han, Igaz Anya, 1943-ban született az Egyszülött Lányként, és már fiatal korától fogva közvetlenül megtapasztalta Mennyei Szülőt és kommunikált Vele. Úgy nőtt fel, hogy Mennyei Szülőt saját szülőjeként ismerte, és életét abszolút hittel, abszolút szeretettel és abszolút engedelmességgel annak szentelte, hogy beteljesítse Isten akaratát. Saját belátása és elhatározása révén vett részt a Bárány Menyegzőjén a Visszatérő Messiással, és együtt emelkedtek fel az Igaz Szülők pozíciójába.
1935-ben, 15 éves korában Igaz Atya megkapta elhívását a Mennytől, amikor megjelent neki Jézus, és őszinte szívvel kérte, hogy teljesítse azt a küldetést, amelyet Jézus nem tudott befejezni földi élete során. Attól kezdve 1960-as Szent Esküvőjéig Igaz Atya egy 25 éves utat járt be, amely során teljesítette azt a felelősségét, hogy Jézustól átörökölje a Messiás pozícióját. Miután Igaz Atya és Igaz Anya megtartották Szent Esküvőjüket, Igaz Atya megkezdhette küldetését a Visszatérő Messiásként.
Nemzeti szintű alap nélkül azonban az Igaz Szülőknek Szent Esküvőjük után egy 53 éves pusztai vándorlás időszakát kellett kitartóan végigjárniuk. Az Alapítás Napjának 2013-as kihirdetéséig Igaz Atya és Igaz Anya gondviselési társak voltak a pusztai vándorlás elhúzódó korszakában. Mindketten teljes lényükkel elfogadták és vállalták a szükséges jóvátételt. Az Igaz Szülők együtt jártak egy vérrel, verejtékkel és könnyekkel teli, elképzelhetetlenül tövises utat az emberiség bűnbeesett múltjának megtisztításáért és a béke új történelmének megteremtéséért. A Béke Anyjaként és Atyjaként életük iránytűként szolgál az egész emberiség számára, megmutatva mindenkinek az Igaz Szülők, az Igaz Tanítók és az Igaz Vezetők mintáját.
Az Igaz Szülők, akik a teremtés új gondviselését vezetik, egységben munkálkodnak Mennyei Szülővel, hogy újjászületést adjanak a bűnbeesett emberiségnek, és elvezessék őket a Menny eredeti fiai és lányai pozíciójába. Mennyei Szülő teremtő jellemét örökölve a teremtés elvei szerint nevelik a Menny fiait és lányait, és részletesen megtervezik és felépítik a földi Mennyországot, ahol Mennyei Szülő és Isten gyermekei egységben élhetnek. Igaz Anya a megtestesült Szentlélekként követve Mennyei Szülőt, anyai szeretettel és áldozattal nyitja meg ezt az új kort, és fáradhatatlanul dolgozik Mennyei Szülő gondviselésének beteljesítésén.
Tekintettel arra az alapelvre, hogy a helyreállítást először a földön kell befejezni, a gondviselést addig kell beteljesíteni, amíg az Egyszülött Lány, Igaz Anya, fizikailag is jelen van. Az eddig leírt, előre meghatározott feltételeknek megfelelően1 Igaz Atya mindig Igaz Anyában van, és Igaz Anya mindig Igaz Atyában van. Bárhol vezeti Igaz Anya a gondviselést a földön, Igaz Atya mindig vele van.
2) Az Igaz Szülők a szeretet
Mennyei Szülő a szeretet lénye.2 Hasonlóképpen, a Mennyei Szülőt megtestesítő Igaz Szülők lényege is a szeretet. Az Igaz Szülők mindig gyermeki odaadással válaszolnak Mennyei Szülő szeretetére, és szeretetet és hűséges gyermeki szívet mutatva a hjodzsong („hűséges gyermeki szív”) eszménye szerint éltek. Tekintsük át az Igaz Szülők értékét, akik a szeretet megtestesítőiként szépséget adtak vissza Mennyei Szülőnek azáltal, hogy állandóan a gyermeki odaadás szívével éltek.
Először is, az Igaz Szülők Mennyei Szülő valóságos megtestesítői. Az Igaz Szülők egyesültek Mennyei Szülővel, akivel együtt ők a Menny, a Föld és az Emberiség Igaz Szülei, akik megvalósították, beteljesítették és tökéletesítették a szeretetben egyesült Isten és emberiség eszményét. Szent Esküvőjük által az Egyszülött Lány, Igaz Anya és a Visszatérő Messiás, Igaz Atya a szeretetben eggyé váltak Mennyei Szülővel. Az Igaz Szülők valóságosan követik Mennyei Szülőt, és a Menny, a Föld és az Emberiség Igaz Szüleiként tevékenykednek. Mennyei Szülő is a Menny, a Föld és az Emberiség Igaz Szülőjeként cselekszik látható formában, az Igaz Szülők testében lakozva.
Másodszor, az Igaz Szülők, akik egyesültek Mennyei Szülővel, az új teremtők, akik a Menny gyermekeinek adtak életet. Mennyei Szülő csak egyetlen férfit és csak egyetlen nőt teremt. Azonban a Menny, a Föld és az Emberiség Igaz Szülei örökké bővíthetik Mennyei Szülő vérvonalát a leszármazottaikon keresztül. Mind a szellemi, mind a földi világban élő emberek újjászülethetnek a Menny fiaiként és lányaiként az Áldáson keresztül. Újjászületésük után az Igaz Szülők a szellem és az igazság révén afelé nevelik a Menny fiait és lányait, hogy Mennyei Szülőre hasonlítsanak.
Harmadszor, az Igaz Szülők az emberiség Igaz Szülei, Igaz Tanítói és Igaz Vezetői. Igaz Szülőkként újjászületést adnak a bűnbeesett emberiségnek a Menny gyermekeiként. Igaz Tanítókként közvetlenül felelősséget vállalnak a Menny gyermekeinek oktatásáért és neveléséért. Igaz Vezetőkként megteremtik a tökéletes környezetet a Menny gyermekeinek növekedéséhez. Helyreállítják a következő generációk számára az eredeti környezetet, amelyet Mennyei Szülő adott az emberiségnek. Ez a nemzeti helyreállítás gondviselésével, és gyönyörű Föld bolygónk megőrzésével valósul meg.
Negyedszer, az Igaz Szülők a harmónia, az egység, a béke és a boldogság Szülei. A Béke Anyjaként és Atyjaként az Igaz Szülők vigasztalják és letörlik az emberiség könnyeit. Az Igaz Szülők a boldogság szülei, akik megteremtik a körülményeket ahhoz, hogy Isten földi királyságában éljünk. Az Igaz Szülők a harmónia és az egység szülei, akik a világ minden emberét testvérként, egyetlen nagy családban egyesítik. Az Igaz Szülők újjáteremtik az eredeti Édenkertet és az eredeti hazát a Hjodzsong Cshonvonban, amely az Éden helyreállítása után Isten földi királyságának mintája. A Cshon Von Gung felépítésével megvalósítják az emberiség egyetlen nagy világcsaládjának álmát Mennyei Szülővel a középpontban, létrehozva Isten földi királyságát, ahol az emberek békében és boldogságban élhetnek együtt.
Ötödször, az Igaz Szülők a Vang Omma és a Vang Appa. Vang Omma a legjobb anya az összes anya között, és Vang Appa a legjobb apa az összes apa között. Igaz Anya a Vang Omma, az egész univerzum Anyja, és Igaz Atya a Vang Appa, az egész univerzum Atyja. Az Igaz Szülők a Vang Omma és Vang Appa, akik mindenkit egyformán átölelnek a Menny gyermekeként, vallásra, országra, fajra, gazdagságra vagy nemre való tekintet nélkül. Vang Omma és Vang Appa olyan környezetet teremtenek, ahol az áldott gyermekek harmóniában kommunikálhatnak Mennyei Szülővel és naponta beszámolhatnak Neki, egyre nagyobb hálát mutatva Felé, a földi Mennyországban élve. Remélik, hogy az áldott gyermekek egészségesen nőnek fel, hűséges fiakként, lányokként és unokákként, akik gyermeki odaadással és szeretetettel segítenek Mennyei Szülő álmának bővítésében.
Hatodszor, az Igaz Szülők a központi tengely, amely körül az univerzum forog. Igaz Anya az az anya, akire a Menny vágyik, és az az anya, akit a föld tisztel.3 Miután 2013-ban megnyitotta a Cshon Il Guk kapuit, Igaz Anya jóvátételi feltételek és imádságok felajánlásával három évet szentelt Igaz Atya emlékének. Őszinte szívvel kereste Mennyei Szülő kegyelmét, megbocsátását és szeretetét Igaz Atya számára.4 Az Igaz Szülők, akik teljesen egyesültek Mennyei Szülővel, mint a Menny, a Föld és az Emberiség Igaz Szülei, így váltak azzá a központi tengellyé, amely körül az univerzum forog. Az univerzum már az Igaz Szülők körül forog.
Az Egyszülött Lány, Igaz Anya a földön dolgozik, mint a Menny, a Föld és az Emberiség Igaz Szülője, teljes egységben Mennyei Szülővel és Igaz Atyával. A gondviselés befejezésének korszakában valóságosan követjük az Egyszülött Lányt. Az Egyszülött Lány, Igaz Anya a megtestesült Szentlélekként tevékenykedik. Olyan embereket keres, akik nála is jobban szeretik a Mennyet, az emberiséget és a Teremtést. Keresi a Cshon Il Guk igaz fiait és lányait, akik egységben élnek vele, egy szívvel, egy akarattal, egy gondolattal, egy cselekedettel és egy hanggal.
2. Mennyei Szülőt követve és valóságosan Vele élve a Cshon Il Guk Korszakában
A 2025-ös év mottója:
„A Cshon Il Guk 13. évében, amikor valóságosan együtt tartunk Mennyei Szülővel, a Teremtővel, mi, az áldott családok szerte a világon váljunk a Cshon Il Guk igaz fiaivá és lányaivá, akik az Igaz Szülőkkel egységben teljesítjük a kiválasztott népként viselt felelősségünket!”
1) Igaz Anya 2025-ös újévi üzenete
Ez az idei év mottója, amely a mai naptól, a Kék Kígyó Évének kezdetétől generációról generációra öröklődik majd a Cshon Il Gukban. Sok boldogságot minden áldott családnak szerte a világon és mindenkinek, aki itt összegyűlt! Ahogy belépünk a Kék Kígyó Évébe, visszaemlékszünk egy másik, 120 évvel ezelőtti Kék Kígyó Évének fájdalmára.5 A Bibliában Sátánt a kígyó jelképezte. Azonban a kígyót bölcs állatnak is nevezik.
A Menny gondviselésének és az emberi történelemnek 6000 éve után az Egyesítő Mozgalomban minden áldott család részesült az Igaz Szülőkön keresztül a Menny óriási kegyelmében, a Cshon Il Guk megjelenésében, ahol valóságosan követhetjük Mennyei Szülőt a földön. Hálásnak kell lennünk ezért. Áldott családokként teljesítenünk kell felelősségünket.
Tehát el kell kezdenünk tanítani ennek a nemzetnek a polgárait és politikusait arról, hogy ők a kiválasztott nép. Az igazi demokrácia a Mennyei Szülőt követő emberiség egyetlen világcsaládjának megteremtése, ahol minden nemzet testvérnemzetté válik Mennyei Szülő előtt, és nem lehet harc közöttük. Eddig a bűnbeesés miatt folyamatosan háborúk, ellenségeskedések és vallási konfliktusok tanúi voltunk, a történelemben egyetlen békés nap sem volt.
Mégis belépünk a 13. évbe az új történelem kezdetétől, a győzedelmes Igaz Szülőkön keresztül. Az Igaz Szülők felelőssége, hogy megvalósítsák a földön Mennyei Szülő álmát, a teremtés eszményét és Isten földi királyságát. Az Igaz Szülők sok áldott családnak adtak életet világszerte. Az ő második és harmadik generációjukon keresztül a jövőnk dicsőségesen fényes lesz. Ők a „Tiszta Víz” ifjúság, terjedve szerte a világban, mint ahogy a vízcseppek egyesülnek, és folyókat alkotnak, amelyek a tengerbe folynak.
Imádkozom, hogy ez a nap a kegyelem, hála és boldogság napja legyen, amelyet Mennyei Szülő örömmel fogadhat őszinte odaadásotokon („csongszong”) és cselekedeteiteken keresztül.
2) A Cshon Il Guk igaz fiai és lányai
2025 újév napján Igaz Anya bejelentette az év mottóját, és azt mondta nekünk, hogy az a Cshon Il Guk 13. évétől kezdve generációról generációra öröklődik majd. Ha figyelembe vesszük, hogy ez a mottó sok jövendő generáción keresztül használatban lesz majd, megérthetjük, milyen kiemelten fontos számunkra, hogy megfelelően megértsük a jelentését, és átültessük a gyakorlatba. A 2025-ös mottó kulcsfontosságú tartalma négy fő pontban foglalható össze:
Először is, a Cshon Il Guk az a nemzet, ahol az emberiség valóságosan követheti Mennyei Szülőt, és együtt élhet Vele. A Cshon Von Gung Cshon Il Szentélye belépési szertartásának gondviselési jelentősége az, hogy jelzi annak a korszaknak a kezdetét, amelyben az emberiség valóságosan él együtt Mennyei Szülővel a földön. A Cshon Il Guk 13. évétől, a Cshon Von Gung Cshon Il Szentélye belépési szertartásának évétől kezdve belépünk abba a korba, amikor a világ áldott családjai, a Cshon Von Gung Cshon Il Szentélyével a középpontban,valóságosan követik Mennyei Szülőt, és együtt élnek Vele. Mennyei Szülő álma, hogy eggyé váljon az Igaz Szülőkkel és az egész emberiséggel, mint fiaival és lányaival, és együtt éljenek a Mennyek királyságában a földön és az örök világban. Az Igaz Szülők egész életüket annak szentelték, hogy megteremtsék azt a környezetet, amelyben Mennyei Szülő valóságosan jelen lehet a földön – Szent Esküvőjükkel, a Cshon Il Guk megalapításával, és a Cshon Von Gung Cshon Il Szentélye felszentelésével. Végül, a Cshon Il Guk 13. évében az Igaz Szülők új korszakot nyitottak, amelyben az emberek valóságosan követhetik Mennyei Szülőt, és együtt élhetnek Vele.
Másodszor, a Cshon Il Guk Korszakának kiválasztott népe az áldott családok, akik egységben vannak az Igaz Szülőkkel. Ahhoz, hogy az Egyszülött Lányt a földre küldje, Mennyei Szülő hosszú időn át készítette fel Korea han népét, mint kiválasztott népet. Ennek eredményeként, a gondviselés történelmének 6000 éve után, az Egyszülött Lány a koreai han nép által létrehozott alapon, a koreai kereszténység közösségében született meg. Az Egyszülött Lány születése után ahhoz, hogy a koreai nép megtartsa a kiválasztott nép pozícióját, egyesülniük kell az Igaz Szülőkkel, és vezető szerepet kell vállalniuk a Menny gondviselésének beteljesítésében. És az áldott családok összessége, amely újjászületést és feltámadást kapott az egész világ helyreállításának gondviselésén munkálkodó Igaz Szülőktől, szintén a kiválasztott néppé vált, nemzetiségtől vagy etnikai háttértől függetlenül.
Harmadszor, a kiválasztott népnek teljesítenie kell felelősségét. Kiválasztott népként a koreai nép és az áldott családok felelőssége az, hogy kövessék az Igaz Szülőket, és segítsenek az egész emberiségnek a Cshon Il Guk polgáraivá válni. Bár a koreai népet Mennyei Szülő készítette elő az Egyszülött Lány születésére, a koreai származás önmagában senkit sem tesz kiválasztott személlyé. Ugyanez igaz az áldott családokra is, akik az újjászületés és a feltámadás kegyelmét kapták az Igaz Szülőktől. Csak akkor válhatnak a kiválasztott nép részévé, és maradhatnak a kiválasztott nép, ha eggyé válnak az Igaz Szülőkkel, és a gondviselés élvonalába állva teljesítik felelősségüket.
Negyedszer, az áldott családoknak világszerte a Cshon Il Guk igaz fiaiként és lányaiként kell élniük, mint „tiszta víz”, minden romlás nyoma nélkül. Az „igaz gyermek” elnevezés a legnagyobb elismerés, amelyet Mennyei Szülő adhat bármely embernek. Mivel Mennyei Szülő álma az, hogy az Igaz Szülőkön keresztül örömben és szeretetben éljen gyermekeivel, minden ember álma az, hogy olyan fiakká és lányokká váljanak, akik szeretetben és egységben élnek Mennyei Szülővel. Azok lesznek az igaz fiak és lányok, akik átöröklik a Mennyei Szülővel egységben lévő Igaz Szülőktől az igaz szeretetet, az igaz életet és az igaz vérvonalat, és akik együtt élnek Mennyei Szülővel. A Cshon Il Guk igaz fiai és lányai abszolút eggyé kell, hogy váljanak az Egyszülött Lánnyal, Igaz Anyával, egységben gondolkodva és cselekedve vele, és teljesíteniük kell felelősségüket a földön.6 Ahogy a sziklára hulló vízcseppek végül átfúrják azt, és ahogy a kis cseppek összegyűlnek, hogy folyót alkossanak és az óceánba ömöljenek,7 nekünk is össze kell gyűjtenünk kis felajánlásainkat (csongszong), és teljesítenünk kell felelősségünket, hogy megteremtsünk egy békés világot, „a Mennyei Szülőt követő emberiség egyetlen nagy családját”.8
Igaz Anya tartja magát ígéretéhez, hogy földi élete során beteljesíti Mennyei Szülő álmát. Nem kellene nekünk, mint a Cshon Il Guk igaz fiainak és lányainak, szintén szilárd elhatározásokat tennünk az Egyszülött Lány, Igaz Anya előtt, majd betartani ezeket az ígéreteket? Mint a Cshon Il Guk igaz fiai és lányai, tegyük együtt a következő ígéreteket:
„Abszolút egységben leszünk az Egyszülött Lánnyal, Igaz Anyával!”
„Nem fogjuk tovább várakoztatni Mennyei Szülőt!”
„Nem hagyjuk többé magára az Egyszülött Lányt, Igaz Anyát!”
„Amíg Igaz Anya még a földön van, az emberiség legalább egyharmadát elvezetjük Mennyei Szülőhöz!”
„Nem számít, milyen nehéz az út, soha nem hagyjuk el a gondviselést, amíg el nem érjük a végső győzelmet!”
3. Az áldott családok, akik Han Szent Anyát követik
Tudjátok ki „Han Szent Anya”? Ő az a Mennyei Anya, aki sokáig rejtve volt. Van fogalmatok arról, milyen csodálatos és történelmi álom valóságosan követni Mennyei Anyát és együtt élni Vele? Ezt nem tarthatjátok meg magatoknak!9
Az univerzum tulajdonosa a Mennyei Anya, aki életet ad. Senki sem születhet anya nélkül. Amikor eggyé váltok Anyával, béke jön a családba, a nemzetbe és a világba.10
Az újévi összejövetelen Igaz Anyával együtt léptünk a Cshon Il Guk 13. évébe. Miközben a Cshon Von Gung Cshon Il Szentélyébe való belépés győzelme felé vezetett minket, megnyitotta azt a korszakot, amelyben az áldott családok valóságosan követhetik Mennyei Szülőt. Han Szent Anya áll az új gondviselés középpontjában, amelyben itt a földön követhetjük Mennyei Szülőt. Mivel Han Szent Anya, az Igaz Anya, a gondviselés beteljesítésének központi pillére, a Cshon Il Guk korszaka az az időszak, amikor itt a földön követjük Mennyei Anyát, és Vele a középpontban élünk. A béke örök világának megalapozásához a Cshon Il Guk korszakában minden embernek eggyé kell válnia az anya szeretetén keresztül. Ezért ez az a kor, amelyben találkoznunk kell a mostanáig rejtett Mennyei Anyával, egyesülnünk kell Vele, és követnünk kell Őt Han Szent Anyán, Igaz Anyán keresztül.
Han Szent Anya, Igaz Anya kihirdette az Alapítás Napját, és irányítja a Cshon Il Guk letelepedését. A Cshon Von Gung felszentelése által előkészítette azt a környezetet, ahol valóságosan követhetjük Mennyei Szülőt, és ő irányította a Cshon Il Szentély belépési szertartásának előkészületeit is. Ezzel együtt, leszármazottaink érdekében, szeretné helyreállítani és megőrizni a természeti környezetet a Teremtés eredeti eszményének megfelelően, hogy örökké átörökíthető legyen a jövő generációi számára. Ezért döntő fontosságú, hogy egyesüljünk az Egyszülött Lánnyal, Han Szent Anyával, aki a Mennyei Anya valóságos megnyilvánulása. Ez alapján Han Szent Anya imáink újfajta befejezésére adta áldását:
Hálával követve Han Szent Anyát imádkozom én, [__________], egy áldott család tagjaként.11
A Menny gondviselése befejezésének aranykorában senki sem maradhat tudatlan a gondviseléssel kapcsolatban. A gondviselés beteljesedésének áldásai nem korlátozódhatnak csupán az áldott családokra. Addig kell lehetővé tennünk, hogy minden ma élő ember követhesse Han Szent Anyát, amíg ő itt van velünk a földön.
Ez az az időszak, amikor a Menny gondviselése a beteljesedéséhez közeledik. Han Szent Anya, aki a gondviselés beteljesedésének középpontjában áll, a mi Igaz Anyánk. Han Szent Anya a kulcs a gondviselés beteljesítéséhez. Azonban ő önmagában nem tudja előrevinni a gondviselést. Isten fiainak és lányainak Han Szent Anyával egységben teljesíteniük kell felelősségüket. Amikor a Cshon Il Guk igaz fiai és lányai egyetlen céltudatos elszántsággal egyesülnek Han Szent Anyával, hogy megvalósítsák Mennyei Szülő álmát, a gondviselés beteljesedhet.
Han Szent Anyán keresztül kézzelfoghatóan megtapasztalhatjuk a Mennyei Anya meleg és átölelő szeretetét, aki táplál bennünket, megbocsát nekünk, és gondoskodik minden fiáról és lányáról. Ez egy értékes pillanat, amikor állandóan arra vágyhatunk, hogy Han Szent Anyával legyünk, amíg a földön van, és együtt könnyezve és nevetve megoszthassuk vele a Menny szívét!
Amikor Igaz Anyát látjuk, Mennyei Anyát látjuk. Amikor Igaz Anya kinyújtja felénk a kezét, azzal Mennyei Anya nyúl felénk. Ebben a korban egységben kell élnünk Igaz Anyával, egy szívvel, egy akarattal, egy gondolattal, egy cselekedettel és egy hanggal. Hallgatnunk kell a Menny hangjára, éreznünk kell azt magunkban, el kell tökélnünk magunkat, és cselekednünk kell! Emlékezzünk Igaz Atya őszinte kérésére az áldott családokhoz, akik Han Szent Anyát, a Mennyei Anya valóságos megnyilvánulását, a gondviselés befejezésének központi pillérét követik: „Kövessétek Igaz Anyát hűségesen! Váljatok eggyé Igaz Anyával!”
 
1 A „meghatározott előfeltétel” kifejezés azt jelenti, hogy bármilyen kapcsolatban, mielőtt valaki meghatározná önmagát, előbb el kell ismernie a másik létezését. Az előfeltétel elvének szemszögéből nézve az „Igaz Anya” kifejezés úgy használatos, hogy elismeri: az „Igaz Atya” meghatározott előfeltételként létezik. Ugyanígy, az „Igaz Atya” kifejezés is azzal az elismeréssel használatos, hogy az „Igaz Anya” létezik, mint meghatározott előfeltétel. Ahhoz, hogy Igaz Anya elfoglalja helyét, mint Igaz Szülő, Igaz Atyának előfeltételként léteznie kell. Hasonlóképpen, ahhoz, hogy Igaz Atya elfoglalja helyét, mint Igaz Szülő, Igaz Anyának előfeltételként léteznie kell.

2Beszédek [koreaiul], 302. kötet, 24; 1Jn 4,7

3Igaz Atya, Sun Myung Moon, Hannam Nemzetközi Oktatóközpont, 2004. március 9.: ezen a napon kínai kalligráfiával egy különleges ódát írt Igaz Anyának: „Az Anya, akit a Menny sóvárog (天慕之母, cshonmodzsi mo) – Az Anya, akit a Föld tisztel (地敬之母, csikjongdzsi mo).”

4Igaz Anya, Hak Ja Han, HJ Menny és Föld Cshonbo Oktatóközpont, 2020. május 8.

5A „120 évvel ezelőtti fájdalom” a protektorátusi szerződésre (乙巳條約, ulsza dzsojak), vagy más néven az ulsza-kényszerszerződésre (乙巳勒約, ulsza nukjak) utal, amelyet Korea kényszer hatására írt alá 1905. november 17-én, amikor a Japán Birodalom katonai erővel megfosztotta a Koreai Császárságot diplomáciai szuverenitásától.
[Az „ulsza” [„eulsa”], koreaiul 을사 a hagyományos kelet-ázsiai hatvanéves ciklus évmegnevezésére utal, amelyet Koreában, Kínában és Japánban is használtak. Így az „ulsza-egyezmény” szó szerint annyit jelent, hogy „az ulsza (1905) év egyezménye”. – ford. megj.]

6Igaz Anya, Hak Ja Han, munkareggeli a Cshon Il Guk vezetőivel, Cshon Dzsong Gung, 2025. január 1.

7Igaz Anya, Hak Ja Han, Cshon Dzsong Gung, 2024. október 21.

8Igaz Anya, Hak Ja Han, Han Hva Gung, Las Vegas, 2025. január 11.

9Igaz Anya, Hak Ja Han, Cshon Dzsong Gung, 2025. február 7.

10Igaz Anya, Hak Ja Han, Cshon Dzsong Gung, 2025. január 31.

11Igaz Anya, Hak Ja Han, Cshon Dzsong Gung, 2025. január 31.

